UNIVERSITATEA “TITU MAIORESCU” BUCUREŞTI FACULTATEA DE DREPT CURS DE RETORICĂ DR. DAN MIHAI BÂRLIBA 1 STRUCTURA 1. Retorica - ştiinţă sau artă? 2. Obiectul retoricii 3. Convingere şi influenţă 4. Triada oratorică 4.1. Logos 4.2. Kairos 4.3. Charismă 5. Orator şi auditoriu 5.1. Statutul oratorului 5.1.1. Bariere de autoritate 5.1.2. Captatio benevolentiae 5.1.3. Vorbire versus vorbărie 5.1.4. Dialogul ipotetic 5.2. Ascultarea participativă 6. Adaptarea exerciţiului oratoric 6.1. Adaptarea tematică 6.2. Adaptarea geografică 6.3. Adaptarea psihologică 7. Exordiul 8. Rostire şi discurs 9. Rolul mimicii 9.1. Elocinţa feţei 9.2. Expresivitatea privirii 10. Rolul gesticii 10.1. Simbolistica mâinii 10.2. Limbajul trupului 10.3. Exemple de gesturi oratorice 11. Etica polemicii * Anexă: Repere istorice * Surse bibliografice 2 1. Retorica - ştiinţă sau artă? Într-un eseu consacrat „vechii retorici", Roland Barthes apreciază că aceasta reprezintă un meta-limbaj (faţă de limbajul-obiect, respectiv discursul), care a dominat Occidentul începând cu secolul al V-lea B.C. şi până în secolul al XlX-lea. Meta-limbajul (discurs asupra discursului) conţine o serie de practici retorice dintre care cele mai relevante sunt: i) o tehnică, adică o artă în sensul clasic al termenului: arta persuasiunii, un ansamblu de reguli şi de reţete a căror aplicare permite convingerea auditoriului asupra unui anumit discurs; ii) un învăţământ: arta retorică, transmisă la început pe căi personale (un orator şi discipolii săi) s-a integrat rapid în sfera instituţiilor educaţionale; în şcoli, aceasta a format esenţialul a ceea ce astăzi se numeşte al doilea ciclu secundar şi învăţământul superior; iii) o ştiinţă sau, în orice caz, o „proto-ştiinţă", respectiv un câmp de observaţie autonom, ce delimitează anumite fenomene omogene (efectele limbajului); o clasificare a acestor fenomene în seria cărora cea mai cunoscută este lista figurilor retorice; iv) un meta-limbaj,adică un ansamblu de tratate de retorică în care materia este un limbaj-obiect (limbajul argumentativ şi limbajul „figurat"); v) o morală: dat fiind un sistem de reguli, retorica este pătrunsă de ambiguitatea cuvântului; aceasta este simultan un manual de reţete animate de o finalitate practică, un cod, un corp de prescripţii morale în materie de utilizare a limbajului; vi) o practică socială: acea tehnică privilegiată care permitea claselor dominante să îşi asigure proprietatea cuvântului; deoarece limbajul reprezintă o putere, s-au elaborat în timp reguli selective de acces la această putere; vii) o practică ludică: deoarece toate aceste proceduri constituie un formidabil sistem instituţional, era normal să se afirme şi o anumită retorică “neagră" (suspiciuni, ironii, jocuri, parodii, aluzii, plezanterii de colegiu ş.a.). Arta discursului este, aşa cum o caracteriza Platon în dialogul „Phaidros”, o psychagogie, adică o artă a călăuzirii sufletelor cu ajutorul cuvântărilor. Când în Grecia are loc trecerea dc la mit la logos, cetatea preţuieşte saltul de la Homo loquens la Homo eloquens. În acelaşi dialog, Platon consideră că discursul ar fi o fiinţă vie: „să aibă un trup care să fie doar al ei, astfel încât să nu-i lipsească nici capul, nici picioarele; să aibă deci o parte de mijloc şi extremităţile menite să se potrivească unele cu altele şi toate cu întregul". Această caracterizare subliniază o serie de trăsături esenţiale ale discursului: a) unitatea; b) independenţa; c) fundamentarea internă; d) armonia. 3 Discursului îi aparţine dreptul la existenţă socială, face parte din lumea cetăţii deoarece are viaţă şi dă viaţă gândurilor. Geneza omenească a rostirii este corelată cu scopul fiinţării sale: orice cuvântare se va referi la suflet, acesta este subiectul discursului: - orice discurs va conţine descrierea detaliată a sufletului prin relaţia unu/omogen; - orice discurs se va ocupa de modul cum poate fi influenţat sufletul; - în orice discurs este importantă descoperirea relaţiilor cauzale pentru a stabili relaţia dintre tipurile de discursuri şi tipurile sufletului, pentru a demonstra cum un fel de suflet se lasă influenţat în chip necesar de un anumit tip de discurs, iar altul nu. Încă de la Platon, discursul s-a născut ca o forţă de manipulare în mâinile maeştrilor vorbirii. Tot Platon este cel care va distinge între discursul dialectic şi discursul retoric. Discursul dialectic, structurat pe două procedee logice (sinteza detaliilor şi analiza, divizarea în specii), este opus discursului retoric. Acesta din urmă are următoarea structură: * preambulul - „fineţurile artei"; * expositio (mărturiile); * dovezile; * argumentele verosimile; * confirmarea şi reconfirmarea; * respingerea şi contra-respingerea; * insinuarea şi elogiile indirecte; * recapitularea sau rezumatul. Pledând pentru discursul oral, Platon consideră că discursul scris este doar „un simulacru". Gândirea dialectică a lui Platon propune pentru orice discurs două legi fundamentale: a) legea unităţii de structură care exprimă necesitatea argumentării întregului: „Se spune că nu se cade să laşi pe jumătate chiar basmele; că totdeauna ele trebuie spuse în întregime, să nu umble aşa, fără cap".Legea respectivă se află în perfectă concordanţă structurală cu conceperea discursului drept o fiinţă vie. b) legea unităţii universale care se referă la legătura dintre oameni şi zei, Cer şi Pământ, guvernată de geometrie: „Numai proporţia geometriei este atotputernică între zei şi oameni". Creatorul dictonului „Nu intră nimeni care nu cunoaşte geometrie" în Academia de Filosofie aduce la acelaşi numitor al armoniei logosului discursul care trebuie să ţină seama de măsura umană impusă şi zeilor: geometria introduce armonia între zei şi oameni, trebuie aşadar să lumineze şi fiecare discurs. 4 Pentru un distins profesor de oratorie de talia lui Quintilian apare necesar să se preocupe de definirea acestui orizont intelectual atât prin precizarea clară a domeniului de referinţă, cât şi prin detaşarea de unele interpretări eronate. Aşadar ce este retorica?; în pofida unor opinii diverse(simplă forţă, artă, virtute, exerciţiu, ştiinţă), definiţia cea mai răspândită în Antichitate era: retorica = forţa de a convinge. Caracterizarea respectivă se originează în tratatul atribuit lui Isocrate pentru care retorica este făuritorul convingerii. Şi la Platon, Gorgias - în dialogul cu acelaşi nume - are o opinie similară asupra esenţei retoricii. Cicero scria în mai multe lucrări ale sale că datoria oratorului este „să vorbească în aşa fel încât să convingă". La acest moment, Quintilian intervine cu precizări necesare. Pot convinge - fiecare în felul şi gradul său - banul, autoritatea sau funcţia celui care vorbeşte, chiar simpla prezentare a unor obiecte neînsoţite de cuvinte, dar amintind meritele unei persoane. Aceasta înseamnă că elocinţa nu este forţa de a convinge în general, ci forţa de a convinge prin cuvânt.Dar, în viziunea lui Quintilian, nici această definiţie nu ar fi completă, deoarece tot prin vorbe „ne conving sau ne duc unde vor şi alţii, de pildă, femeile de moravuri uşoare, linguşitorii ori corupătorii"; dimpotrivă, oratorul nu convinge întotdeauna. Pe de altă parte, au fost teorii care au restrâns aria de competenţă a oratorilor: de pildă, Ariston, discipolul lui Cristolaus Peripateticul, consideră că retorica este „ştiinţa de a înţelege şi de a trata chestiunile politice prin discursuri care conving poporul". Prin aceasta, oratoria apare ca un instrument capabil de a convinge poporul (în sensul comun al termenului), dar nu şi pe oamenii învăţaţi. Mulţi autori au definit oratoria ca o artă: Teodor din Gadara vorbeşte despre „arta de a aduna, de a alege şi enunţa cu înfrumuseţarea cuvenită, conform importanţei, tot ceea ce poate servi să convingă în materie politică". Dar, după cum menţionează Quintilian, nu au lipsit nici definiţiile generate de o insuficientă studiere a operelor lui Platon, îndeosebi a dialogului „Gorgias": * „arta de a înşela"; * „iscusinţa de a fermeca şi a plăcea"; * „un simulacru de politică măruntă"; * „al patrulea fel de înşelătorie". Quintilian reacţionează prompt, subliniind conotaţiile pozitive ale retoricii: aceasta nu poate fi practicată decât de către „omul drept şi bun”; oratoria presupune cunoaşterea justiţiei. O definiţie care aparţine lui Cleante pare a fi cea mai potrivită pentru esenţa însăşi a retoricii: „retorica este ştiinţa de a vorbi bine”.Reluată de Chrysippos astfel: „ştiinţa de a vorbi corect”, 5 această caracterizare are avantajul teoretic de a reflecta atât calităţile discursului, cât şi calităţile oratorului - „nu poate vorbi bine decât omul de bine”. Este retorica o artă? Nimeni dintre cei care au creat precepte despre elocinţă nu au pus la îndoială acest fapt; multe dintre lucrările lor au în însuşi titlul respectiv noţiunea de „artă oratorică". Cicero declară că „ceea ce denumim retorică este elocinţă în forme artistice". Părerea menţionată devenise comună în rândul filosofilor stoici şi peripatetici. Alte poziţii antice prezintă retorica drept un „dar al firii", fără a nega că aceasta este ajutată de exerciţiu. Iată câteva exemplificări: i) Antonius - în lucrarea lui Cicero „De Oratore" - spune că retorica este „un fel de observaţie, nu o artă". ii) Lysias susţine o apreciere similară, aducând ca argument faptul că „oamenii ignoranţi, barbarii şi sclavii", atunci când vorbesc în interes propriu, folosesc un fel de exordiu, povestesc, dovedesc, resping învinuiri şi fac rugăminţi „de parcă ar fi o peroraţie". Deci, elocinţa ar fi existat înaintea artei; prin urmare, ea nu este o artă. Quintilian aminteşte, totuşi, că în artă - mai precis, în poemele lui Homer - îl găsim pe Phoenix dând precepte de bună purtare şi de vorbire, după cum tot aici întâlnim toate genurile de elocinţă la cei trei comandanţi; marele autor antic vorbeşte chiar de întreceri de elocinţă între tineri, iar pe scutul lui Achile sunt sculptate, între altele, scene din procese şi pledanţi! Dacă - observă Quintilian - orice fel de vorbire trebuie numit retorică, atunci aceasta a existat înaintea artei. Dacă, însă, nu considerăm orator pe oricine vorbeşte, trebuie să se recunoască faptul că „oratorul a fost format prin artă şi că el nu a existat înaintea artei." S-au adus în atenţie fapte precum cele legate de Demades vâslaşul sau de Eschine actorul care au fost oratori. Ar fi eronat a crede, însă, că aceştia nu au învăţat a vorbi; ar fi mai exact în opinia lui Quintilian să se spună că ei au învăţat arta oratoriei „târziu, nu niciodată". Pentru a pune în dihotomie arta şi retorica, Antichitatea - atât de familiară autorului lucrării „Institutio Oratoria" - formulase, prin unii gânditori, mai multe argumente care îşi primesc replica: a) toate artele au o materie; dar retorica nu are o asemenea materie,deci ea nu s-ar înscrie în rândul artelor. * Replica lui Quintilian: retorica îşi are propriul obiect. b) nicio artă nu se poate sprijini pe idei false, fiindcă nu se poate constitui fără o percepere directă care este întotdeauna adevărată; retorica se sprijină pe idei false, deci ea nu este o artă. 6 * Replica lui Quintilian: chiar dacă uneori retorica spune lucruri false în loc de adevăruri, ea nu se sprijină pe o idee falsă: este o mare deosebire între ceea ce gândeşti tu şi ceea ce faci pe altul să gândească. Istoria ne oferă exemple de recurgere conştientă la mijloace înşelătoare: Hannibal, înconjurat de Fabius, a legat de coarnele boilor crengi subţiri şi, aprinzându-le, a mânat turma de vite pe timpul nopţii spre dealurile din partea opusă, dând duşmanului impresia că armata se retrage; Theopomp Lacedemonianul a evadat din închisoare, fiind mascat cu straiele soţiei sale şi înşelându-i în acest fel pe paznici. Tot aşa, oratorul, atunci când utilizează falsul drept adevăr, ştie aceasta; deci nu el însuşi se înşeală, ci înşeală pe altcineva. Oare Cicero, când s-a lăudat, în procesul lui Cluentius, că i-a cufundat în întuneric pe judecători, nici el însuşi nu mai vedea nimic? La fel pictorul, atunci când reuşeşte, datorită puterii artei sale, să dea impresia că unele figuri sunt prezentate în relief, iar altele nu, el ştie că de fapt toate sunt situate pe un singur plan. c) toate artele au un scop anumit spre care tind; în schimb, în retorică sau nu există niciun scop, sau nu se atinge scopul propus. * Replica lui Quintilian: retorica are un scop pe care oratorul îl va atinge, deoarece întotdeauna va vorbi bine. Fără îndoială, cel care vorbeşte tinde spre victorie; şi chiar dacă nu învinge mereu, el a realizat ceea ce se înţelege prin artă. Din acest punct de vedere, oratorul se aseamănă cârmaciului care, chiar atunci când este oprit de furtună şi revine în port cu nava neatinsă, tot cârmaci rămâne şi va spune cunoscutele cuvinte: „numai să ţin drept cârma". Doctorul doreşte însănătoşirea bolnavului; dacă, fie din cauza gravităţii bolii, fie din necumpătarea pacientului, el nu îşi atinge scopul, aceasta nu înseamnă nicidecum că s-a abătut de la „rostul medicinii".La fel, pentru orator ţinta este să vorbească bine; această artă constă „în acţiune, nu în efectul acţiunii". d) retorica ar trage foloase chiar din vicii, ceea ce nu face nicio artă; mai concret, retorica ar pleda pentru neadevăruri şi ar stârni pasiuni. * Replica lui Quintilian: când se porneşte dintr-o bună intenţie, nu este nimic nedemn sau greşit. Chiar înţeleptului îi este uneori îngăduit să spună o minciună; la fel, oratorul va fi obligat să trezească sentimente, dacă nu reuşeşte în alt mod să aducă pe judecător la hotărârea cea dreaptă. „Dacă invidia, influenţa, părerea preconcepută şi martorii falşi nu ar avea nicio putere, rolul elocinţei ar fi redus şi ar consta aproape numai din a trezi plăcere". Câtă vreme, însă, sufletele auditoriului sunt nestatornice, iar adevărul este „primejduit de atâtea rele", se impune a lupta cu ajutorul artei. 7 e) retorica se contrazice, spre deosebire de orice altă artă: în orice proces, părţile vorbesc în contradictoriu; retorica învaţă ce trebuie spus sau ce nu trebuie spus. Deci, retorica nu este o artă dintr-un dublu motiv: • dă învăţăminte despre ceea ce nu trebuie spus; • dând precepte privind ceea ce trebuie spus, ea ne învaţă şi contrariul. * Replica lui Quintilian: aceste acuzaţii privesc retorica străină omului şi virtuţii însăşi; de altfel, unde cauza e nedreaptă, nu este retorică. Pe de altă parte, nu este imposibil ca uneori cauze drepte să conducă pe doi înţelepţi la convingeri contrarii; ei cred - căci aşa le dictează raţiunea - că trebuie chiar să lupte între ei.„Retorica nu se contrazice; de fapt, se opune o cauză - altei cauze, nu retorica - retoricii însăşi". Dacă unii oameni care au învăţat aceeaşi disciplină luptă între ei, nu înseamnă că disciplina nu este o artă. În caz contrar, nu ar exista nici: * o artă a armelor, fiindcă adesea se luptă între ei gladiatori formaţi la acelaşi profesor; * o artă a cârmuirii corăbiilor, deoarece în luptele navale un cârmaci luptă împotriva altui cârmaci; * o artă a conducerii de oşti, deoarece se luptă comandant cu comandant. Retorica nu prescrie niciodată ce nu trebuie spus, nici contrariul a ceea ce se cade să fie spus, ci numai „ceea ce trebuie spus în fiecare cauză". Quintilian răspunde, de asemenea, cu argumente clare unor obiecţii ridicate de Cicero în cartea a doua a lucrării sale: „De Oratore"potrivit cărora, în timp ce arta constă din cunoaşterea precisă, oratorul s-ar baza pe opinie, nu pe ştiinţă, întrucât: vorbeşte în faţa unor oameni în necunoştinţă de cauză; uneori, el însuşi nu cunoaşte exact faptul la care se referă. În interpretarea lui Quintilian, retorica este arta de a vorbi bine, iar oratorul ştie să vorbească bine. Totuşi, oratorul nu cunoaşte cu precizie dacă este justă cauza sa; nici învăţaţii care socotesc distanţele dintre aştri, nici medicii care tratează pe pacienţi nu sunt absolut siguri despre ceea ce spun, dar disciplinele pe care le reprezintă sunt denumite „arte".Retorica nu îşi propune să spună, întotdeauna şi cu orice preţ, adevărul, ci doar verosimilul; oratorul ştie că ceea ce spune este verosimil. Iar dacă, în unele situaţii, oratorii apără în diverse procese tocmai ceea ce au combătut în altele, „aceasta este vina omului, nu a artei". Aşadar, retorica este o artă. Rămâne, în continuare, de demonstrat din ce categorie de arte face parte. Potrivit lui Quintilian, trebuie luate în considerare următoarele categorii: a) arte bazate pe speculaţia teoretică, limitată la înţelegerea şi precizarea faptelor (de exemplu, astrologia); b) arte bazate pe acţiune (arte practice) cum ar fi dansul; 8 c) arte productive constând într-o realizare a unei opere prezentate ochilor (de exemplu, pictura). Se pare că retorica ar consta în acţiune, căci prin acţiune îşi împlineşte rolul.Totuşi, nu este mai puţin adevărat că ea preia mult şi din celelalte două categorii de arte. Astfel, uneori se poate mulţumi numai cu speculaţia teoretică (chiar când nu vorbeşte, oratorul posedă retorică, deoarece “până şi studiul în linişte şi retragere îşi aduce rodul".). Totodată, retorica cuprinde elemente similare artelor productive datorită discursurilor scrise sau lucrărilor istorice care pot fi considerate părţi ale oratoriei. O nouă întrebare: elocinţa se bazează pe natură sau pe studiu? Quintilian alege cu precauţie calea de mijloc, având la îndemână sugestive comparaţii pentru o înţelegere adecvată a opţiunii sale. Calităţile naturale (primite de la natură) sunt precum pământul care este încredinţat agricultorului: un pământ sterp nu poate face miracole, chiar cu un agricultor iscusit; în schimb, un teren fertil la care se va adăuga munca agricultorului va da cele mai bogate roade (de menţionat că, şi fără agricultor, acest pământ va rodi oarecum, dar fără performanţe deosebite). Talentul oratorului este la fel ca pământul: necesar, dar nu şi suficient; însoţit de efort, acest talent va genera rezultate remarcabile. Şi mai relevantă este comparaţia pe care Quintilian o preia din zona sculpturii clasice elene. Dacă Praxiteles ar fi încercat să sculpteze vreo statuie din piatră de moară, cineva ar prefera o marmură de Paros necioplită; dar dacă acelaşi artist ar fi şlefuit marmură, frumuseţea s- ar datora mai degrabă mâinilor lui Praxiteles decât marmurei folosite. Calităţile naturale sunt materie pentru însuşirea teoriei. Arta este inexistentă fără materie; materia are, însă, un anumit preţ chiar fără artă; totuşi, arta perfectă este mai bună decât cea mai bună materie. Relaţia talent/efort (natură/studiu) pregăteşte concepţia cu privire la însemnătatea pedagogiei retorice. Arta elocinţei nu poate rămâne la nivelul suficienţelor conferite de însuşirile înnăscute; se impune ca aceste însuşiri să fie cultivate prin pregătire, prin instrucţie sistematică. Revenind la comparaţia anterioară, pământul fertil are nevoie de un agricultor priceput ,iar priceperea se dobândeşte gradual, printr-un transfer semnificativ şi permanent de la generaţiile anterioare. 9 2. Obiectul retoricii Există mai multe concepţii în această privinţă: * Obiectul retoricii este discursul (Gorgias; Platon); dacă termenul „discurs" este conceput în sensul de „vorbire organizată asupra unui subiect", atunci se va înţelege că discursul nu formează materia, ci opera retoricii, tot aşa cum o statuie este opera sculptorului; discursul este un produs al artei, asemenea unei statui. * Obiectul retoricii îl constituie argumentele convingătoare; numai că, la rândul lor, acestea sunt o parte din operă; sunt create de artă şi au nevoie de materie. * Obiectul retoricii constă în chestiunile politice; nu este un punct de vedere greşit, ci limitativ (nu doar aceste chestiuni constituie materia retoricii). *Obiectul retoricii îl reprezintă virtutea, întreaga viaţă a omului (justiţia; curajul). Quintilian promovează o viziune sintetizatoare, susţinând că retorica are ca materie „toate subiectele asupra cărora va fi chemată să vorbească". Şi Platon a avut aceeaşi opinie: de pildă, în dialogul: „Phaidros", el consideră în mod deschis că retorica există nu numai în discursurile judiciare şi politice, dar şi în subiectele particulare şi de familie. În mod similar, Cicero declară: „Totuşi, titlul de orator şi însuşi angajamentul de a vorbi bine par să implice promisiunea că va vorbi despre orice subiect propus într-un stil elegant şi bogat". De asemenea, marele orator roman afirmă: „Fiindcă viaţa omului este domeniul oratorului şi materia pe care o tratează, toate subiectele privitoare la viaţa omului trebuie cercetate, auzite, citite, discutate, tratate şi dezbătute de către adevăratul orator". În mod peiorativ, unii au numit retorica „o artă hoinară" întrucât ea vorbeşte despre orice subiect, negând, totodată, faptul că retorica ar avea o materie proprie (deoarece această materie este foarte variată). Quintilian remarcă, în acelaşi context, că - dacă un subiect oarecare apare nu doar în retorică, dar şi în altă artă - acesta nu ar fí materie a retoricii. Iată câteva argumente: bronzul este, deopotrivă, materie pentru sculptor şi meşteşugar (turnător); totuşi, vasele se deosebesc foarte mult de statui; masajul este comun medicinii şi gimnasticii; grija pentru calitatea mâncărurilor apare atât în medicină, cât şi în arta culinară. Mai există o obiecţie la adresa retoricii: oratorul trebuie să cunoască toate artele, fiindcă se impune să vorbească despre toate subiectele, iar aceasta ar fi o dificultate insurmontabilă. Quintilian o rezolvă cu înţelepciune si claritate: * oratorul trebuie să cunoască subiectul despre care va vorbi; * deci el va vorbi despre problemele în prealabil învăţate; va studia întretimp artele despre care va trebui să vorbească; 10 * de pildă, un orator va vorbi mai bine despre muzică decât un muzician sau despre meşteşug decât un meşteşugar dacă va fi informat anterior, de către aceştia, cu privire la meseriile sau artele în cauză; * fiecare artist sau meseriaş îşi cunoaşte, desigur, cel mai bine arta/meseria; dar el nu este în măsură să vorbească la fel de bine ca un orator despre propria artă/meserie. Concluzia formulată cu claritate de către Quintilian are următorul conţinut: „Cred că aproape orice subiect poate ajunge, întâmplător, în domeniul oratorului; dacă nu se iveşte ocazia, oratorul nu va cerceta astfel de subiecte". Gorgias era aşa de convins că oratorul trebuie să trateze orice subiect încât permitea ca în sălile de curs fiecare să-i pună întrebarea pe care o dorea. Aristotel, prin împărţirea oratoriei în trei genuri - judiciar, deliberativ şi demonstrativ - a lăsat, de asemenea, aproape totul în competenţa oratorului, căci nu există ceva care să nu intre în aceste genuri. Care este utilitatea retoricii? Întrebarea apare, în interpretarea lui Quintilian, cu atât mai legitimă cu cât unii obişnuiesc să atace retorica cu neruşinare, dar - ceea ce este ruşinos - folosesc în scopul acuzării tocmai mijloacele artei oratorice. În opinia acestora, elocinţa ar fi folositoare în scăparea de la pedeapsă a răufăcătorilor. Datorită „înşelătoriei" acesteia, uneori sunt condamnaţi oameni buni, se iau cele mai rele hotărâri, se generează nu doar atacuri şi tulburări populare, dar chiar „războaie înverşunate". Mai mult, folosirea elocinţei ar ajuta „minciuna împotriva adevărului". Adepţii acestei imagini peiorative asupra oratoriei aduc, drept probe, alungarea elocinţei din statul lacedemonienilor sau oprirea oratorilor atenieni de a utiliza pateticul în cuvântările lor. Quintilian afirmă că, prin raţionamente de acest gen, nici comandanţii de oşti, nici magistraţii, nici filosofii nu vor fi utili; de pildă, există doctori care folosesc otrava. Să nu se mai creeze săbii pentru soldaţi, deoarece aceleaşi arme pot fi folosite şi de către un tâlhar? Să renunţăm la hrană pentru că aceasta aduce uneori boală? Cine nu ştie că apa şi focul, Soarele şi Luna, fără de care nu ar putea exista viaţa pe Pământ, sunt şi vătămătoare uneori? Negreşit, arta retorică are o însemnătate de prim rang, iar Quintilian vine cu un şir de argumente forte în această privinţă: i) vestitul Appius Caecus a zădărnicit, prin forţa sa oratorică, pacea ruşinoasă, oferită de Pyrrhus; ii) „elocinţa divină" a lui Marcus Tullius Cicero a fost pe gustul poporului, atât atunci când a vorbit împotriva legilor agrare, cât şi când a zdrobit îndrăzneala lui Catilina; iii) un discurs alungă de multe ori teama din sufletele înspăimântate ale ostaşilor, învăţându-i că „gloria este preferabilă vieţii". 11 iv) întemeietorii de oraşe nu ar fi reuşit să închege în popoare „acea mulţime rătăcitoare", dacă „nu ar fi convins-o vreun glas priceput"; v) nici legiuitorii nu ar fi putut convinge oamenii să se supună de bună voie „robiei legilor", fără neîntrecuta putere a elocinţei; vi) preceptele morale, nobile prin natura lor, au o putere sporită în formarea caracterelor atunci când „strălucirea cuvântului pune în lumină frumuseţea fondului". Concluzia lui Quintilian se impune cu pregnanţă în termenii care urmează: „ chiar dacă armele elocinţei sunt săbii cu două tăişuri, nu este just să considerăm că e rău ceea ce poate fi bine utilizat". Divinitatea l-a înzestrat pe om cu „darul graiului". Raţiunea însăşi nu ar fi atât de utilă dacă omul nu ar putea reda, prin cuvinte, cele concepute cu mintea: „Deci - spune Quintilian - dacă zeii nu ne-au hărăzit un dar mai bun decât cuvântul, ce am putea considera mai demn de atenţia şi de osteneala noastră?... Dar nu este oare frumos însuşi faptul că, dintr-o inteligenţă comună tuturor şi din cuvintele pe care le folosesc toţi oamenii, obţii atâta laudă şi glorie, încât faci impresia nu că vorbeşti sau pledezi, ci - cum s-a spus despre Pericle - că fulgeri şi tuni?" Tehnica retorică (techné rhetoriké) conţine cinci operaţiuni principale: * Inventio: inventire quid dicas (a găsi ceea ce este de spus); * Dispositio: inventa disponere (a pune în ordine ceea ce s-a găsit); * Elocutio: ornare verbis (a adăuga ornamentul cuvintelor, al figurilor): * Actio: agere et pronuntiare (a juca discursul ca un actor, prin gesturi şi dicţie); * Memoria: memoriae mandare (a recurge la memorie). Primele trei operaţiuni sunt cele mai importante, în timp ce ultimele două au fost treptat abandonate, de îndată ce retorica nu s-a mai aplicat doar asupra discursurilor rostite (declamate) ale avocaţilor sau oamenilor politici. Nu există, de altfel, niciun dubiu că aceste ultime segmente nu prezintă un mare interes: Actio sugerează o „dramaturgie a cuvântului" (un ritual), iar Memoria postulează nivelul stereotipurilor transmise în mod mecanic şi monoton. 12 3. Convingere şi influenţă Comunicarea ca relaţie de putere înseamnă trecerea de la Homo loquens (omul care vorbeşte) la Homo eloquens (omul care convinge). Informaţia şi limbajul în procesele de transmitere a mesajelor se constituie în opinii, convingeri, certitudini ca elemente ale structurii comunicaţionale. Demersurile respective, purtătoare de mesaje care marchează mecanismele obţinerii adeziunii sunt tratate în cele ce urmează, preluând o serie de observaţii formulate de Vasile Florescu. Cercetarea trimite inevitabil la teoriile pitagoreice referitoare la ceea ce se numeşte astăzi„plăcerea estetică". Cuvintele au o forţă de incantaţie pe care Gorgias, tributar în această privinţă pitagoreicilor, o numeşte „forţă suverană". Mânuită cu abilitate, această forţă determină ieşirea auditoriului din starea de indiferenţă în care logicul îşi păstrează rolul conducător şi îl supune unei „vătămări plăcute" al cărui efect este acceptarea unei „înşelăciuni" de tip special, greu de transpus în conceptele specializate. Este vorba despre o înşelăciune artistică, fără nimic negativ. Poeţii au invocat faptul că şi zeii ştiu să creeze multe reprezentări false care au caracterul realităţii. Actul retoric, ca şi cel poetic implică deci o reconvertire psihologică a logicului care, în terminologia consacrată, înseamnă a da credibilitate unui enunţ sau unei teze. În felul acesta, retorica este o psychagogie, adică o conducătoare de suflete, care utilizează incantaţia, seducţia prin „splendoarea formei discursului". În practica judiciară, acest procedeu al retoricii va fi dublat de aşa-numita captatio benevolentiae care grupa toate mijloacele de linguşire şi de înduioşare a juriului. Retorica nu putea rămâne numai o disciplină tributară poeticii şi bazată, în practica judiciară, pe captatio benevolentiae. Evitând stringenţa logicului, actul retoric urmăreşte adeziunea la o opinie sau la un cvasi-adevăr verosimil sau plauzibil. Opinia este înţeleasă în general ca o treaptă inferioară a cunoaşterii, un simplu ataşament aproape automat al gândirii la posibilităţile sale imediate. Ea îşi are punctul de plecare într-o evidenţă sensibilă pe care altcineva s-ar putea să nu o posede sau în motive practice şi personale; acest fapt implică sinonimia ei cu credinţa. Convingerea este un termen a cărui origine se regăseşte în limba latină: convinctio, un cuvânt compus din: * vincere - a învinge; * con - prefix care sugerează ideea de înfrângere completă şi definitivă. 13 În opinia mai multor autori, convingerea ar fi străină actului retoric, întrucât presupune depăşirea evidenţei sensibile prin reflectare, pentru a se întemeia pe o motivare logico-materială, capabilă de a fi împărtăşită şi de altul. Ea poate fi rezultatul unei constrângeri prin probe materiale şi martori, ca în justiţie, iar gândirea nu i se poate sustrage fără încălcarea propriilor legi. Deşi lasă oarecare loc posibilităţii de eroare, convingerea este capabilă să obţină o adeziune activă. Gradul ei superior este certitudinea care exclude posibilitatea erorii, fiindcă motivarea logico-materială este mult mai stringentă. Actul retoric (sau persuadarea) urmăreşte acelaşi scop ca şi convingerea, dar pe altă cale: aceea a imaginaţiei, a emoţiei şi a sugestiei şi, câteodată, lasă în mod deliberat o posibilitate mai mare erorii.Termenul provine tot din limba latină: * suadere - a sfătui; * per - prefix având rolul de a sugera ideea de înfăptuire, de îndeplinire. Întrucât este stringentă, persuasiunea implică libertatea de a adera sau nu la teza propusă. Atât Chaim Ferelman cât şi Enrico Castelli insistă asupra acestui caracter de adeziune „liberă", „suportabilă" şi, ca atare, mai „umană" pe care o produce persuasiunea, subliniind caracterul obligatoriu şi oarecum inuman al adeziunii obţinute pe calea convingerii. Privită prin această prismă, posibilitatea erorii devine o simplă infirmitate logică având un rol pozitiv, căci tocmai datorită ei există posibilitatea deliberării, iar „obligaţia de a te supune" devine „dreptul de a te supune".Ed. Chaignet făcea următoarea afirmaţie: „Când suntem convinşi, nu suntem învinşi decât de către noi înşine. Când suntem persuadaţi, suntem întotdeauna de către un altul". În cazul convingerii, decizia înseamnă renunţare la propria teză. Momentul deliberării, care caracterizează prima fază a actului volitiv, este redus la minimum datorită evidenţei, fiindcă nu deliberezi împotriva ei. Încercarea de a se explica acest fapt care leagă psihologia de logică eşuează şi suntem nevoiţi să ne mulţumim cu atribuirea unei virtuţi excepţionale - evidenţei, deoarece în faţa ei fiecare spirit normal trebuie să cedeze. Decizia este deci unică şi obligatorie - conchide V. Florescu. Cu totul altul este cazul persuasiunii în care deliberarea este amplă. Subiectul este multă vreme pradă ezitării, iar decizia care urmează apare ca rezultat al unui proces în care psihologia experimentală actuală identifică multiple faze distincte. Cum observa Ch. Perelman, dacă se au în vedere mijloacele folosite, nu rezultatele, primatul este acordat în mod generic convingerii. Dar dacă se au în vedere rezultatele, a persuada înseamnă mai mult decât a convinge, fiindcă se adaugă şi obţinerea forţei necesare trecerii la acţiune.Rezultatele persuasiunii sunt mult mai mari, întrucât individul are conştiinţa că a aderat la o anumită teză în mod liber. Teza respectivă devine teza lui, iar acţiunea la care este 14 solicitat nu mai are caracter exterior şi obligatoriu. Persuadarea este o modalitate strălucită de comunicare specifică retoricii. Dacă iniţial oratoria de tip retoric a reprezentat un îndreptar juridico-procedural, completat cu o tehnică a captării bunăvoinţei, într-o fază ulterioară ea va conţine şi tehnica „slăbirii convingerii” prin ceea ce se numeşte „şoc repetat”. Ideea de „şoc repetat”, utilizat frecvent de către marii maeştri ai rostirii, conţine în esenţă următoarele elemente: * utilizarea maximală a seducţiei prin formă; * ambiguitatea şi polisemia termenilor ca o armă de luptă; * atragerea auditoriului, a juriului pe panta „neîncrederii” faţă de teza părţii adverse; * construirea îndoielii, a indeciziei; * elasticitatea în utilizarea termenilor; * precizarea valorii semantice a conceptelor în context; * dobândirea adeziunii auditoriului nu prin soliditatea argumentelor utilizate, ci prin varietatea mijloacelor folosite. În persuadare, obligaţia de a te supune (specifică convingerii) devine dreptul de a te supune. Persuasiunea ca intenţie de a-i determina pe alţii să-ţi adopte punctul de vedere sau de a- i împiedica să preia alt punct de vedere este influenţată de o serie de factori, inter alia: calitatea argumentelor folosite; prestigiul vorbitorului; contextul social în care se produce comunicarea; limbajul utilizat. Homo eloquens este subiectul care determină o influenţă prin rostire asupra partenerilor săi. Intenţionalitatea transmiterii ideilor-argumente este aceea a reuşitei modificării în diferite feluri a convingerilor, prin controverse şi confruntări, prin discuţii polemice. „Actorii sociali", implicaţi în procesele de comunicare, adepţi ai genului discursiv, transformă schimbul verbal într-o competiţie. Persuadarea este o interacţiune strategică având ca scop principal nu schimbul de informaţii sau înţelegerea reciprocă, ci învingerea adversarului. Influenţa tinde să modifice dispoziţiile persoanei (influenţate), referitoare la o situaţie prezentă sau la evenimente viitoare la care această persoană participă/ar urma să participe. Influenţă poate însemna fie a determina o altă persoană să ţi se conformeze, fie pur şi simplu, o mare similitudine de gândire şi comportament între emiţător şi receptor.Acceptând comunicarea ca proces de influenţă,îl putem cita pe renumitul sociolog Max Weber şi considera puterea în accepţiunea ei generală drept „probabilitatea ca unul din actorii unei relaţii sociale să se găsească în postura de a-şi impune propria voinţă, în ciuda rezistenţei întâmpinate". Influenţa - chiar în forma extremă a persuasiunii - nu poate fi eficientă decât dacă este acceptată de către receptor. O definiţie clasică, dată de T. Parsons, consideră influenţa un mijloc simbolic de persuasiune. 15 Două tipuri esenţiale de influenţare pot fi luate în considerare în acest context: a) influenţare intelectuală (= a convinge; fidem facere): * influenţatorul acţionează asupra cunoaşterii pe care partenerul său o are cu privire la datele unei situaţii prezente sau ale eventualităţii unui eveniment viitor; * această acţiune se realizează fie în mod pozitiv (informând partenerul sau confirmându- i o informaţie deja primită), fie în mod negativ (disimulând o informaţie posibilă sau dezminţind-o, dacă aceasta a fost deja primită). b) influenţare afectivă (= a emoţiona; animos impellere): * influenţatorul acţionează asupra mobilurilor care pot să conducă pe partenerul său la situaţia de a dori sau la situaţia de a respinge o stare dată/viitoare; acestui partener i se prezintă speranţa în anumite satisfacţii sau, dimpotrivă, teama faţă de eventuale insatisfacţii. Primul tip de influenţare face apel nemijlocit la multiplele resurse ale logicii (argumentare; raţionamente), atât la modalităţile care asigură corectitudinea enunţurilor, cât şi la diverse erori logice (sofisme), uneori destul de greu de sesizat de către interlocutor. Cel de-al doilea tip, mai puţin analizat în ştiinţa retoricii, are un rol deosebit de important şi este frecvent întâlnit în practica cotidiană. Redăm, în continuare, diversitatea situaţiilor acoperite de influenţarea afectivă: I. Influenţatorul doreşte să motiveze favorabil un partener prin: i) stimularea la acest partener a: * speranţei în satisfacţiile pe care le va avea datorită realizării acelei eventualităţi; * îngrijorării faţă de insatisfacţiile cu care s-ar putea confrunta ca urmare a nerealizării acestei eventualităţi. ii) inhibarea la acest partener a: * îngrijorării faţă de insatisfacţiile pe care le-ar putea avea din cauza realizării eventualităţii; * speranţei în satisfacţiile pe care le-ar primi odată cu nerealizarea eventualităţii. II. Influenţatorul doreşte să motiveze defavorabil un partener prin: i) stimularea la acest partener a: * îngrijorării faţă de insatisfacţiile generate în cazul realizării eventualităţii respective; * speranţei în satisfacţiile determinate de nerealizarea eventualităţii. ii) inhibarea la acest partener a: * speranţei în posibile satisfacţii ca urmare a realizării eventualităţii; 16 * îngrijorării faţă de insatisfacţiile pe care le-ar putea avea din cauza nerealizării eventualităţii date. Pentru varianta a II-a prezentăm spre exemplificare pledoaria prin care peştişorul încearcă să-1 convingă pe un pescar de a nu-l prinde şi a-l mânca după aceea (o fabulă celebră a lui Jean de La Fontaine): „Ce-ai putea face cu mine? Nu ţi-ar ajunge decât pentru o înghiţitură; lasă-mă să devin crap mare şi, dacă voi fi apoi pescuit, tot dumneata vei lua mulţi bani, mai uşor decât ar fi să cauţi o sută ca mine pentru a-i pune pe platou".În termenii expuşi anterior, se regăseşte următoarea situaţie: influenţatorul (figurativ, peştişorul), în dialog cu pescarul, încearcă să-i destrame acestuia speranţa în satisfacţiile prinderii sale şi, respectiv, să-i întărească temerea faţă de insatisfacţiile pe care le-ar avea prin prinderea peştişorului. În literatura de specialitate, este prezentată tipologia mobilurilor, respectiv varietatea satisfacţiilor/insatisfacţiilor pe care influenţatorul încearcă să le sugereze si să le transfere afectiv spre interlocutor şi astfel să determine deciziile acestuia. Să considerăm următoarele trei enunţuri: a) „Socrate vesel, conviv s-a pus pe băut până în zori"; b) „Socrate bolnav a băut licoarea prescrisă pentru a-şi redobândi sănătatea"; c) „Socrate, condamnat de judecătorii Atenei, a vrut să bea cucută în loc să prefere dispreţul legilor". * În cazul a), Socrate, care decide să bea, nu caută altă satisfacţie decât cea dată de însăşi acţiunea de a bea - este un mobil de ordin hedonic, reflectând o sarcină sau un eveniment dorite şi considerate ca fiind agreabile prin ele însele. * În cazul b), Socrate, care decide să bea, îndeplineşte o dorinţă; a bea acea licoare este o acţiune dezagreabilă care în sine nu poate să-i inspire decât un mobil negativ de respingere, de aversiune (contrariul unei dorinţe). Totuşi, a bea devine o acţiune utilă pentru redobândirea sănătăţii; acesta este un mobil de ordin pragmatic, reflectând o alegere făcută din interes sau din calcul; * În cazul c), Socrate decide să bea cucută, pentru că este de datoria sa. El nu are nicio plăcere pentru acest lucru, nesperând în vreun avantaj într-o altă lume sau în memoria celor vii; doreşte, însă, să se achite de ceva ce el însuşi consideră a fi o obligaţie; acesta este un mobil de ordin etic, reflectând o opţiune făcută din conştiinţa datoriei. În concluzie, preluând observaţiile lui Claude Bremond, poate fi prezentată următoarea configuraţie a mobilurilor/influenţelor: 17 Influenţe Incitatoare Inhibatoare (mobiluri) Hedonice Seducţie Intimidare Etice Obligaţie Interdicţie Pragmatice Sfătuire Ne-sfătuire * seducţie: partenerului i se comunică dorinţa de a vedea realizat un eveniment în care speră să găsească o plăcere; * intimidare: partenerului i se comunică frica de a vedea realizat un eveniment de care se teme că ar genera neplăceri; * obligaţie: partenerului i se inoculează conştiinţa unei datorii a cărei realizare va reprezenta un merit; * interdicţie: partenerului i se înfăţişează dezavantajele pe care le-ar avea violarea unei cerinţe; * sfătuire: partenerului i se prezintă avantajele realizării unei acţiuni; * ne-sfătuire: partenerului i se comunică dezavantajele realizării unei acţiuni. La nivel macrosocial, există teorii care afirmă existenţa a trei procese de influenţă socială, determinate de comunicare: 1. conformare 2. identificare 3. internalizare Conformarea reprezintă acceptarea influenţei în speranţa obţinerii unui răspuns dorit de la partenerul de dialog sub forma unei recompense (aspectul pozitiv, dezirabil) sau a evitării unei pedepse (aspectul negativ, nedorit). Identificarea se referă la situaţia în care un subiect participă la actele de comunicare şi adoptă un comportament inspirat de o altă persoană sau de un grup. De remarcat că atât identificarea, cât şi conformarea exprimă faptul că schimbarea sau influenţa sunt legate de o sursă exterioară şi depind de sprijinul social. Internalizarea se realizează, spre deosebire de cele două situaţii prezentate anterior, ca o schimbare congruentă cu sistemul de valori al persoanei care acceptă influenţa: subiectul adoptă poziţia comunicatorului pentru că o consideră utilă în soluţionarea unei probleme sau este apropiată de orientarea sa personală (cerută de propriile valori). Procesul de influenţă prin comunicare atinge faza de internalizare în situaţia schimbării pe criterii raţionale, în special sub influenţa unui expert. Persuasiunea se poate interpreta ca o apropiere mai marcată de 18 internalizare, în cadrul căreia mesajul şi răspunsul sunt calculate raţional în termenii esenţei problemei şi informaţiei de fond, disponibile la acel moment. Comunicarea socială, concepută ca proces de influenţă, este interpretată în literatura de specialitate (de pildă, Denis McQuail), prin următoarele cinci genuri de putere: a) puterea recompensatoare; b) puterea coercitivă; c) puterea referenţială; d) puterea legitimă; e) puterea expertului. a) Puterea recompensatoare are la bază abilitatea de a răsplăti. Referinţa primă constă în promisiunea sau oferirea unor avantaje materiale, în special bani sau o poziţie socială. Transferând-o la nivelul influenţei comunicaţionale, recompensa trebuie concepută în termenii satisfacerii unor dorinţe ale receptorului. b) Puterea coercitivă se bazează pe faptul că receptorul se aşteaptă să fie pedepsit de către agent (comunicator; emiţător), dacă nu se conformează încercării de influenţare a acestuia. Spre deosebire de puterea care recompensează, în acest caz intervine „o răsplată negativă", o lipsă.Prin comparaţie cu puterea recompensatoare care tinde să amplifice atracţia dintre transmiţătorul şi receptorul influenţei în şi prin comunicare, puterea coercitivă la nivel comunicaţional are un efect invers. c) Puterea referenţială exprimă identificarea receptorului cu agentul, definită ca „dorinţă de unificare" sau ca „sentiment al identităţii". Pentru înţelegerea specificităţii comunicării în care apar aspecte ale puterii referenţiale, sunt necesare două categorii cu rol explicativ: 1) grup de referinţă; 2) sugestie de prestigiu.O persoană sau un grup prestigios constituie un model de referinţă cu care alţii încearcă să se asocieze ori să se identifice prin adoptarea atitudinilor sau convingerilor acestora (ex: eroii din mass-media ; personajele pozitive din filme/romane etc.); este ceea ce s-ar putea numi “contaminarea prin imitaţie”. d) Puterea legitimă confirmă înţelegerea celor doi participanţi la actul discursiv privind faptul că cineva are dreptul să pretindă ascultare de la celălalt. Este relaţia clasică între roluri sociale: elev/profesor; părinte/copil; lider politic/simpatizanţi; predicator/enoriaşi; vedetă /fani; sportiv/suporteri ; manager/subalterni ş.a. e) Puterea expertului este influenţa care se bazează pe atribuirea unor cunoştinţe superioare care acestea au efecte directe asupra structurii cognitive a receptorului (de pildă, 19 turistul străin care acceptă informaţiile unui localnic; studentul care învaţă după un manual celebru; călătorul care se orientează după un ghid turistic ş.a.). Comunicarea ca relaţie de putere, în dinamica sa intersubiectivă, conţine un comportament figurativ al participanţilor. Specializarea interlocuţionară poate fi prezentată din punct de vedere gramatical prin teoria figurilor interlocutorilor. Aceştia şi „sateliţii" lor nu apar în mesaj decât prin intermediul cuvintelor şi al relaţiilor între cuvinte. Un aspect care prezintă interes îl constituie dinamica persoanelor (în accepţiune gramaticală). Chiar dacă este normală adresarea la persoana a II-a singular tu sau, cel puţin, persoana a II-a plural Dvs., se întâmplă frecvent ca tu să dispară din economia unui discurs. Majoritatea publicaţiilor ştiinţifice îl conţin pe eu care se ascunde în spatele obiectivităţii ştiinţifice. Tratatele de geometrie sau de fizică nu au mai puţini destinatari decât scrisorile prin care tinerii apţi pentru serviciul militar sunt chemaţi la încorporare; cu toate acestea, norma în materie didactică şi academică este în mod precis opusă normei care se impune, de pildă, în genul epistolar. Astfel, ar stârni mare mirare dacă un matematician ar scrie: „Ia un doi şi un trei." sau „Consideră două paralele." La fel de surprinşi am fi, văzând un îndrăgostit care trimite - drept dovezi ale iubirii sale nemărginite faţă de logodnică - doar articole redacţionale ştiinţifice! „Norma" (dacă există) în limbajul comun al îndrăgostiţilor este apelarea prin tu; în schimb, în limbajul ştiinţific, normele impuse fac formulele apelative eu şi tu improbabile, iar dacă apar, pot fi chiar generatoare de conflicte. Odată norma instituită, orice violare a acesteia are un efect retoric. René Descartes oferă dovada clară în această privinţă: când scrie o operă filosofică la persoana I-a singular, apelează la o normă pe care raţiunea o poate judeca drept „anormală", dar pe care cutuma o ratificase deja. Eul din celebrul „Discurs asupra metodei” este la fel de legitim precum cel din „Confesiunile" Sfântului Augustin. Un asemenea stil (datorat inter alia manierei de apelare) fiind natural/realist, a putut surprinde până când lumea s-a obişnuit treptat, la fel ca în privinţa apariţiei lui Alfred Hitchock în fiecare dintre filmele sale! În mare măsură, genurile literare reglează intrările şi ieşirile lui eu, tu şi el; dar, întrucât aceste genuri nu sunt decât maniere convenţionale de a scrie, va veni o zi, de pildă, când eseul va lua forma romanului, iar romanul se va transforma în eseu; persoanele îşi vor schimba în acest fel rolurile. Substituirile de persoane nu vizează însă, în totalitatea lor, retorica (de pildă, atunci când italienii folosesc persoana a III-a singular în locul persoanei a II-a plural: „Majestatea Sa este servită"! sau „Excelenţa Sa doreşte să ia cuvântul?"). Ceea ce pentru limba italiană este o expresie banală de politeţe devine, în altă limbă de sorginte romanică (franceza), o figură faţă de 20 care eşti sensibil, dacă ai învăţat să distingi limbajul regilor de cel al săracilor. În consecinţă, formulele amintite înseamnă nu o familiarizare excesivă (singularul colocvial în loc de pluralul reverenţios), ci dimpotrivă, o „îndepărtare" de Majestate/Excelenţă, o păstrare a distanţei şi decalajului (se adresează ca şi cum acea entitate ar fi undeva departe ori deasupra).Dacă este „normal" a te adresa unei persoane, folosind tu sau Dvs., norma în chestiune nu va fi niciodată altceva decât o convenţie revocabilă (J. Dubois; F. Edeline; H. Trinon) dacă se abandonează “jocul limbajului" (Ludwig Wittgenstein) în care această normă se impune.Efectul retoric al utilizării persoanelor gramaticale este, în primul rând, întemeiat pe cutumă şi tradiţie, beneficiind de conotaţiile pe care i le-a conferit şi consolidat un anumit context socio-cultural. Capacitatea persuasivă de care dispune un orator are aşadar la dispoziţie un fond substanţial de instrumente atât la nivelul gramaticii propriu-zise, cât şi al semanticii logice şi semanticii lingvistice. Va trebui, totuşi, să intervină talentul de a lua asemenea metode din filele tratatelor de oratorie şi stilistică şi a le aplica în mod concret la un context spaţio-temporal real, la un auditoriu individualizat. Persuasiunea reprezintă un parametru care nu precede discursul, ci se existenţializează odată cu derularea efectivă a acestuia, intrând gradual în registrul de conştiinţă al ascultătorilor/receptorilor. 21 4. Triada oratorică Discursul este, în esenţa sa, o prezentare verbală, o formă de comunicare directă între orator şi auditoriu. Partenerii acestui act comunicaţional (persoana care vorbeşte şi publicul care ascultă) se află într-o relaţie persuasivă prin intermediul limbajului. Orice discurs are o substanţă triadică, alcătuită din: *Logos *Kairos *Charismă 4.1. Logos Acest prim nivel se referă deopotrivă la gândire, vorbire şi limbaj, adică la dimensiunea raţională a fiinţei umane. La nivelul respectiv, se structurează argumentarea, măsura măiestriei de a învinge, adică de a convinge auditoriul. Discursul este un “imens silogism” care pleacă de la formularea unei probleme, iar în calitate de discurs problematic: * pune probleme; * sugerează probleme; * se încheie cu probleme. Problema - definită ca o situaţie în care dispunem de o mulţime finită de informaţii şi în care ni se cere să aflăm soluţia - intră, de regulă, în structura unui discurs.Multe discursuri au devenit vestite prin logica lor internă. În Antichitate, oratorii se pregăteau intens în domeniul ştiinţei gândirii, inspirându-se nemijlocit din scrierile lui Aristotel sau Platon. În timpurile moderne, s-au afirmat mari retori care erau, totodată, mari logicieni (e.g. Titu Maiorescu şi Nae Ionescu). În sens extins, mulţi oratori au îndrăgit logica, ştiinţa gândirii corecte, înţelegând că aceasta devine un solid organon/instrument în raport cu ansamblul activităţii oratorice. Oratorii- politicieni, oratorii-jurişti, oratorii-profesori au apelat, fiecare în felul său, la gândirea coerentă, clara şi articulată în plan logico-ideatic. De fiecare dată, apariţia publică a unui vorbitor care se respectă pe sine şi, totodată, îşi respectă auditoriul este precedată de o intensă pregătire de ordin spiritual şi terminologic: i) În primul rând, el se gândeşte la ceea ce urmează să prezinte, organizându-şi în formă scrisă sau mentală structura şi secvenţialitatea ideilor ce vor fi expuse; această preocupare pentru sistematizare va facilita nemijlocit procesul de convingere colectivă pe marginea unei anumite teme, anunţată anterior. Este de la sine înţeles că un posibil decalaj între subiectul cuvântării şi 22 tratarea efectivă va avea, drept efecte, deteriorarea relaţiei de confidenţă orator/public şi diminuarea stării de atenţie din partea celor veniţi să audieze o anumită expunere. ii) La fel de importantă este disponibilitatea psihico-mentală a oratorului cu privire la anticiparea unei posibile confruntări de idei cu auditoriul, respectiv cu unii membri ai acestuia (întrebări; comentarii; reacţii sonore), pregătindu-şi un fond minimal de argumente clarificatoare ce pot fi aduse în atenţie la momentele cuvenite, într-o ierarhizare concepută în prealabil ori adaptată instantaneu (de la argumente mai slabe la argumente mai puternice; de la argumente mai puternice la argumente mai slabe; de la argumente mai slabe la argumente mai puternice şi apoi de la acestea la altele mai slabe - ordinea homerică/ nestoriană). iii) Tot mental, oratorul se pregăteşte pentru a beneficia, la iniţiativa sa, de unele “pauze” în propria expunere, apelând la anumite elemente de destindere a publicului în cazul în care acesta pare a da semne de oboseală, de neatenţie sau chiar de dezinteres (jocuri de cuvinte; divagaţii; anecdote din respectiva rază tematică etc.). Logosul este parametrul care domină exerciţiul oratoric de la început până la sfârşit, condiţionând accesibilitatea şi influenţa acestuia în planul convingerii; ce rost ar avea un discurs fără noimă, fără o structură ideatică, fără acea curgere a ideilor unele din altele sau fără identificarea pe parcurs a unor concluzii preliminare, punctuale? Logica oferă numeroase instrumente, dar trebuie ca cei care îşi asumă actul vorbirii în public să le cunoască foarte bine, să le stăpânească şi, mai ales, să le poată aplica în mod creativ în diverse contexte previzibile sau imprevizibile. Reamintim în acest sens că, printre condiţiile necesare ale unui bun orator, Cicero menţiona două care ţineau nemijlocit de nivelul ştiinţei create de Aristotel: “ascuţimea de minte a logicianului” şi “cugetarea filosofului”. În renumitul tratat de oratorie, Quintilian îl evoca pe Zeul cel dintâi, părintele tuturor lucrurilor şi făuritorul lumii, care “ prin nimic nu a deosebit pe om de celelalte fiinţe muritoare decât prin darul graiului”; oamenii au fost înzestraţi cu gândire, dar aceasta nu ar fi aşa de utilă, dacă nu am putea reda prin cuvinte cele concepute cu mintea. “Dacă Zeii nu ne-au hărăzit un dar mai bun decât cuvântul, atunci ce am putea considera mai demn de atenţia şi de osteneala noastră?”- se întreba retoric Quintilian. La rândul său, peste veacuri, Titu Maiorescu scria despre “cercul luminos al conştiinţei”; preluând acest concept, considerăm că orice prestaţie retorică (în drept, pedagogie,presă, politică, ştiinţă, religie etc.), ar trebui să se înscrie într-un asemenea “cerc” care se află - figurat vorbind - la antipodul “cercului vicios”. Raţionamentele deductive sau inductive, definiţiile sau caracterizările generice care respectă regulile logicii elementare, construcţiile semantic corecte 23 ş.a. au menirea de a arunca acea lumină clarificatoare asupra adevărurilor ori a ipotezelor pe care un anumit orator doreşte să le aducă în perimetrul atenţiei publice, netezind astfel drumul ascultătorilor către înţelegere şi , de cele mai multe ori, către propria convingere. Retorica presupune nu doar o exprimare riguroasă, corectă din punct gramatical şi logic, dar şi o exprimare frumoasă, agreabilă; este domeniul unde intervin figurile retorice / figurile de stil. Marile discursuri sunt presărate cu asemenea construcţii lingvistico-semantice, generatoare de farmec şi atractivitate din partea receptorului unui discurs scris sau rostit. Frecventă este în acest sens metafora(comparaţie implicită), inclusiv definiţiile metaforice care au darul de a impresiona. Iată câteva definiţii de acest gen: * “Cuvântul este umbra faptei.” ( Democrit); * “Tăcerea este umbra unui cuvânt.” (Lucian Blaga); * “Limba este arhiva istoriei.” (R. Emerson); * “Limba este întâiul mare poem al unui popor.”( Lucian Blaga). Pe lânga metafore, oratorii folosesc şi alte figuri de stil cum ar fi: anafora ( repetarea unui cuvânt la începutul mai multor fraze pentru accentuarea unor idei sau obţinerea unor simetrii); antiteza ( punerea, faţă în faţă, a 2 idei sau noţiuni contradictorii) ; hiperbola (figură a exagerării; formularea de superlative); interogaţia retorică; eufemismul; paronomasia; metonimia; sinecdoca; perifraza (exprimarea, în mai multe cuvinte, a aceleiaşi idei sau a aceluiaşi concept); anastrofa (inversarea ordinii obişnuite a cuvintelor) ; izocolonul (folosirea unor cuvinte cu lungimi asemănătoare, aflate în relaţie de omofonie); repetiţia (a nu se confunda cu pleonasmul; are rolul de a întări o anumită idee) etc. Ţine de talentul fiecărui vorbitor de a utiliza aceste figuri în contextele şi dozele cele mai nimerite, fără a determina situaţii de redundanţă care ar contraveni scopurilor persuasive ale unei cuvântări. 4.2. Kairos Termenul provine din limba greacă, însemnând “clipa prielnică”. Anticii Eladei aveau o legendă potrivit căreia un tânăr cu părul lung în faţă şi scurt la spate obişnuia să alerge; dacă te întâlneai cu el din faţă, puteai să îl prinzi de păr, iar dacă trecea mai departe, această şansă era definitiv pierdută, întrucât din spate el nu mai putea fi apucat. Tradus în termenii oratoriei, Kairosul semnifică utilizarea promptă a momentului favorabil,dar irepetabil în susţinerea unui anumit discurs. Goethe avea o splendidă maximă în această privinţă: “Clipa de faţă este o puternică Zeiţă”. Din Antichitate până în timpurile moderne, au existat oratori vestiţi care au rămas în istorie prin discursurile susţinute în anumite momente de referinţă. Iată o serie de exemple: 24 * Demostene - războaiele atenienilor împotriva regelui Macedoniei, Filip al II-lea; * Mihail Kogălniceanu - Unirea Principatelor Române (1859); cucerirea Independenţei de Stat a României (1877); * Nicolae Titulescu - războiul de întregire a neamului; * Winston Churchill - intrarea Marii Britanii în cel de al doilea război mondial. O vorbă de spirit „arde" cu întreaga intensitate la momentul cel mai prielnic într-un dialog sau într-o dezbatere, devenind replică imbatabilă, dar fără a deranja pe adversarul de idei. Putem aşadar vorbi de un „Kairos al replicilor" care ţine de oratorie sau, pe un plan mai larg, de arta cuvântului rostit. Redăm în continuare asemenea replici formulate exact atunci când era necesar, deci nici mai devreme , nici mai târziu: * Într-o zi a anului 1870, un amic îi spune lui Barbey d'Aurevilly că germanii bombardează, în acele momente, Parisul. Cu cea mai mare seriozitate, acesta îi răspunde pe loc: „Nu are nicio importanţă, eu îl dărâm acum pe Goethe!" (francezul scria chiar atunci o lucrare intitulată: „Goethe şi Diderot".). * La atacurile Dreptei, Nicolae Titulescu dă următoarea replică: „Am prea multe costume de haine, prea multe cămăşi şi prea multe cravate pentru a fi un comunist. Notele de plată de la croitorii englezi, Hill Brothers sunt cel mai bun certificat al mentalităţii mele burgheze". * Tot Nicolae Titulescu, aflat la un eveniment protocolar, oferit de Sir Eric Drummond, secretarul general al Societăţii Naţiunilor de la Geneva, unde atmosfera era cam glacială în urma unor dispute politice, atunci când este invitat să servească ceva, întreabă ironic: „Domnule Eric, aş dori să ştiu dacă şi naţiunile mici au dreptul să meargă la bufet." * Când Nicolae Iorga, eminentul savant şi profesor devenise deputat, susţinând prima sa intervenţie parlamentară,Petre P.Carp i-a strigat pe un ton vehement:„Ce faci, dezechilibratule?"; Iorga a replicat cu promptitudine în aceeaşi notă: „Mai bine dezechilibrat, decât nebun curat!" Kairosul este o sinteză între starea de spirit a oratorului si starea de spirit a publicului. Iniţiativa va aparţine celui care vorbeşte în faţa mulţimii, dar nu poate fi rezultatul exclusiv al unei opţiuni (de pildă, al lansării unui îndemn sau al formulării unei critici). Momentul prielnic, ales de orator, trebuie să ţină cont de întregul registru atitudinal, psiho-afectiv şi mental al auditoriului. Numai astfel, Kairosul va putea fi valorificat de către oratorul respectiv şi acceptat la nivelul asistenţei. 4.3. Charismă Termenul se originează în limba greacă, la fel ca termenii de Logos şi Kairos, reprezentând farmecul personal al unui individ prin intermediul căruia reuşeşte să îi cucerească 25 pe cei din jur.În „Noul Testament", termenul respectiv desemnează acele daruri ale Sfântului Spirit, „distribuite" apostolilor, profeţilor şi binefăcătorilor în promovarea „Regatului Divin". Treptat, noţiunea respectivă a ajuns să desemneze diverse „calităţi magnetice" ale unor persoane în raport cu interlocutorii sau cu publicul larg, care permit acestora să capteze interesul, devoţiunea şi încrederea altora. În diverse enciclopedii publicate pe toate meridianele globului, sunt menţionate o serie de personalităţi charismatice din diferite zone (politică; religie; cultură etc.) precum: Alexandru Macedon; Charles de Gaulle; John F. Kennedy; Evita Peron; Winston Churchill; Matahma Gandhi; Regina Maria a României; George Călinescu; Nicolae Iorga; Vasile Pârvan; Nicolae Titulescu; Maica Tereza; Prinţesa Diana; Papa Ioan Paul al II-lea; Părintele Constantin Galeriu ş.a. (enumerarea este, desigur, una aleatorie şi incompletă). În perspectiva retoricii, se poate vorbi despre Charismă atât ca o trăsătură cu titlu individual, cât şi ca o relaţie având drept scop influenţarea psihologică şi cognitivă a auditoriului. Charisma înseamnă prestigiu şi orgoliu, suflet dăruit prin intermediul cuvintelor rostite. „Pasiunile - susţinea La Rochefoucauld - sunt singurii oratori care conving totdeauna. Ele alcătuiesc o artă a naturii ale cărei reguli nu dau greş: omul cel mai simplu, stăpânit de o pasiune, convinge mai bine decât cel mai elocvent, lipsit de ea". În opinia noastră,s-ar impune următoarea parafrazare: singurii oratori convingători sunt cei pasionaţi de oratorie; pasiunea este şi va rămâne un valoros element de Charismă pe care publicul îl sesizează ca atare sau cel puţin îl intuieşte. Desigur, în primul rând, Charisma reprezintă ceea ce am putea numi „un dar al naturii". Mulţi oameni de pe acest pământ au fost înzestraţi cu calităţi naturale (fizice) care îi determină să se manifeste în mod conştient ca prezenţe agreabile şi îndrăgite. Pentru acele persoane care au, prin forţa profesiunii şi vocaţiei lor, o existenţă publică - lideri politici; demnitari; diplomaţi; actori; sportivi; cronicari T.V.; jurnalişti ş.a. - Charisma devine una dintre condiţiile sine qua non ale activităţii cotidiene. Accesul lor către public (în accepţiune generică - alegători; simpatizanţi; suporteri; spectatori; ascultători/telespectatori; cititori etc.) este mai larg şi, totodată, mai facil. Un beneficiar al Charismei este, fără îndoială, oratorul ale cărui manifestări se structurează pe relaţia sa cu asistenţa/auditoriul.Mulţi oratori celebri au fost ajutaţi într-o măsură însemnată de propria înfăţişare: timbrul calm şi cald al vocii; figura care radia linişte; vestimentaţia adecvată momentului s.a. Relaţia Logos/Kairos/Charismă ar putea fi valoric ierarhizată. Preferăm, totuşi, să o expunem într-o notă de „cooperare" în care fiecare dintre cele trei niveluri îşi pune în lumină efectele benefice incontestabile: 26 * Logosul valorifică raţiunea, resursele ei demonstrative şi explicative; * Kairosul valorifică momentul cel mai favorabil; * Charisma completează prin exteriorizare primele două niveluri (raţiune, acţiune). Efectele unei sinteze Logos/Kairos/Charismă sunt benefice prin excelenţă: i) Logos/Kairos: la un moment prielnic, folosirea unui argument forte se poate asemăna cu o lovitură decisivă într-o anumită bătălie; ii) Logos/Charismă: o argumentaţie aparent rece şi aridă, dar extrem de puternică pe fond va fi mai uşor asimilată de publicul ascultător dacă este prezentată de către o personalitate agreabilă, atrăgătoare prin limbaj, prezenţă fizică şi comportament; iii) Kairos/Charismă: un moment favorabil din prezentarea unui discurs poate fi valorificat mai bine dacă va fi dublat de unele elemente de exteriorizare şi influenţare persuasivă (zâmbete; vorbe de spirit; privire agreabilă), aflate în „arsenalul strategic" al oratorului. 27 5. Orator şi auditoriu 5.1. Statutul oratorului Platon propunea un model al oratorului-filosof prin negarea/respingerea acelor trăsături care nu corespund vocaţiei vorbitorului în Cetatea Atenei. Portretul prin intermediul negaţiilor capătă contur astfel: până când oratorul a) nu cunoaşte adevărul despre fiecare lucru spus sau scris, adevărul total; b) nu defineşte pentru sine („în el însuşi”) întregul obiect al expunerii; c) nu divide subiectul acţiunii; d) nu analizează întemeiat natura sufletului; e) nu organizează (armonizează) cuvântarea în funcţie de toate acestea, până atunci, nu va fi orator care convinge. Idealul de oratorie al lui Platon îl reprezintă filo-soful ca personalitate marcantă a vieţii intelectuale ateniene. Creatorul discursului în oratoria greacă - Demostene va contura prima imagine publică a oratorului. Trăsăturile acestuia într-o societate democratică sunt prezentate în discursul: „Pentru coroană" prin opoziţia celor două „feţe" ale rostitorului de vorbe. Adevăratul orator trebuie să fie caracterizat de sinceritate şi dragoste de patrie, să-şi pună experienţa în slujba intereselor publice, niciodată împotriva poporului său, în interes personal. Elocinţa va fi folosită în exclusivitate pentru apărarea dreptăţii şi a intereselor cetăţii. „Cetăţeanul desăvârşit" trebuie să alunge din suflet scopurile personale sau să le folosească, în caz de nevoie, cu blândeţe şi măsură. Trăsătura esenţială, propusă la nivel teoretic şi exercitată practic la tribuna din Agora este vehemenţa. Oratorul trebuie să fie plin de vehemenţă în următoarele situaţii: * interesele generale ale cetăţii sunt puse în primejdie: * poporul este înşelat în lupta cu duşmanii. Consecinţa este că numai în astfel de împrejurări se arată cetăţeanul liber şi cinstit; oratorul vehement este omul liber şi cinstit. Revenirea la retorică - tendinţă care prinde un contur tot mai accentuat în societatea contemporană - ar trebui însoţită de preocupări intense şi consecvente în direcţia pedagogiei, respectiv a predării acestei ştiinţe şi arte în şcolile gimnaziale şi universităţile cu profil umanist.Fenomenul oratoric necesită nu doar o susţinere hic et nunc, dar şi o permanentizare de mesaj de la o generaţie la alta; şcoala, instrucţia în sens social larg pot asigura acest transfer peste timp, aşa cum făceau anticii şi, mai târziu, medievalii. Desigur, niciodată şcoala în sine nu 28 va fi în măsură să formeze oratori stricto sensu; ea poate cultiva, totuşi, pasiunea pentru vorbirea corectă, atractivă şi elevată. Caracterul multilateral al oratorului a fost descris chiar de către un strălucit orator precum Marcus Tullius Cicero în următoarele cuvinte: “Unui orator trebuie să-i pretindem ascuţimea de minte a logicianului, cugetarea filosofului, exprimarea aproape ca a poetului, memoria jurisconsultului, vocea tragedianului şi, aş zice, gesturile unui actor celebru. De aceea, nu se poate găsi nimic mai rar pe lume ca un orator desăvârşit”. 5.1.1. Bariere de autoritate Tribuna desparte în mod clar două lumi: cea a oratorului şi cea a asistenţei. În realizarea unui discurs se pleacă de la un adevăr pre-stabilit: oratorul este mai pregătit, mai documentat, mai abil, mai complex decât ascultătorul; mărturisită sau nu, această percepţie domină de la început până la sfârşit sala conferinţei. Un orator poate „umaniza", totuşi, tribuna de la care vorbeşte; treptat, în procesul ascultării, publicul uită pur şi simplu că între el şi vorbitor se află această „frontieră" convenţională; ea dispare mental în timp ce oratorul îşi îndreaptă cuvintele către asistenţă; figurat vorbind, tribuna devine din „frontieră" o „punte" a comunicării. Este o misiune deloc uşoară a oratorului aceea de a readuce prin propriile eforturi un anumit echilibru psihologic; nu are la îndemână, în acest sens, decât cuvintele discursului său. Redăm în cele ce urmează câteva opţiuni atitudinale în măsură să reducă substanţial decalajul de percepţie: i) Demostene, în „Filipica Întâia", se adresează atenienilor cu următoarea rugăminte, după ce mărturiseşte că ar fi aşteptat până când cei mai mulţi dintre oratorii care obişnuiesc să se urce la tribună şi-ar fi expus părerile, dar se ştie că aceştia nu doresc să vină cu nimic nou: „... nădăjduiesc că mă veţi ierta dacă mă voi ridica eu cel dintâi la tribună".Acelaşi celebru discurs se încheie cu o confesiune: „Eu niciodată, în nicio împrejurare, n-am ţinut să vă vorbesc pentru a vă fi pe plac dacă ceea ce v-am spus n-aş fi fost convins că vă va folosi... Aş dori să fiu sigur că vor fi tot atât de folositoare pentru orator cele mai bune sfaturi date de ei, cât de folositoare vor fi ele - sunt sigur - pentru voi, ascultându-le; abia atunci m-aş simţi cu mult mai bine". Cu alte cuvinte, oratorul este, el însuşi, unul dintre receptorii sfaturilor; nu are pretenţia de a le da altora în exclusivitate de pe o poziţie de superioritate, ci le consideră drept sfaturi reciproc utile, încercând prin aceasta să fie solidar cu asistenţa. ii) O solidaritate similară orator/auditoriu apare în „Olintica Întâia" a lui Demostene: în peroraţia discursului, acesta formulează un îndemn la persoana I-a plural, uitând parcă faptul că 29 la acel moment, cel puţin formal (oficial), se află de cealaltă parte a tribunei: „trebuie ca toţi să ajutăm Olintul"; „să alungăm războiul de la noi acolo".În timp ce tinerii sunt îndemnaţi să devină prin arme „apărători de temut ai pământului patriei, necălcat de duşman", oratorii au datoria de „a-şi da fără greutate socoteala de actele lor politice", deoarece, după cum va fi sfârşitul evenimentelor, „tot astfel de judecători ai faptelor lor veţi fi şi voi".În acest fel, rolurile se inversează: publicul va judeca pe oratorii care acum vorbesc, emit opinii sau dau sfaturi. Distanţa psihologică între orator şi auditoriu se reduce drastic. iii) În discursul „Asupra situaţiei din Chersones", Demostene pune, încă din exordium, într-o relaţie directă pe orator, pe de o parte şi pe ascultător, pe de altă parte, nu prea avantajoasă pentru primul. El declară atenienilor că „se cuvine ca toţi cei ce ţin discursuri în faţa voastră să nu rostească vreun cuvânt pornit din duşmănie sau din dorinţa de a vă desfăta,ci numai pentru a vă propune ceea ce fiecare crede că este mai bine..." În situaţia în care unii oratori sunt împinşi să vorbească din spirit de rivalitate sau din alte motive (aluzie la anumite fapte josnice), trebuie ca: „voi, atenieni, renunţând la toate acestea, să votaţi şi să aduceţi la îndeplinire numai ceea ce socotiţi că este folositor cetăţii". La fel ca în exemplul anterior, publicul este chemat să evalueze poziţia oratorilor şi mesajele acestora, preluând doar ceea ce li se pare corect şi util pentru soarta cetăţii. Prin introducerea, la nivelul asistenţei, a acestei dimensiuni evaluative (şi, implicit, generatoare de verdicte), Demostene atenuează decalajele dintre orator şi auditoriu de care acesta din urmă era conştient. În baza unor corective psihologice, oratorul îşi asigură o receptare optimă, de către asistenţă, a propriilor idei şi mesaje. iv) Cicero, în discursul „Pro Sexto Roscio Amerino", îşi relativizează substanţial zona de competenţe, încercând să spună auditoriului că nu este el cel mai nimerit să vorbească. Cu toate acestea,discursul său a devenit un model de elocinţă pentru întreaga istorie a retoricii: „Cred că vă miraţi, judecători, de ce, atunci când atâţia oratori şi oamenii cei mai de seamă şed locului, m- am ridicat eu mai degrabă, care nici prin vârstă, nici prin talent, nici prin autoritate nu mă pot compara cu cei care şed". Oratorul oferă celor care îl ascultă trei parametri (vârsta; talentul; autoritatea), neîndeplinite în cazul său, după propria mărturisire. Totuşi, unul dintre acestea va învinge categoric şi va lăsa impresia dorită: talentul. Transpunându-ne în atmosfera sălii de judecată din Roma Antică, ne putem imagina efectul psihologic pe care 1-a avut declaraţia introductivă a lui Cicero. v) Când conferenţiază în mediul academic (Societatea Internaţională de Filologie, Ştiinţe şi Arte Frumoase de la Londra),Titulescu se simte moralmente obligat să-şi fixeze propria personalitate în coordonatele modestiei pentru a se apropia în acest fel de numele sonore care îi 30 audiază discursul: „Politica şi pacea": „Examinând lista persoanelor eminente care m-au precedat în acest fotoliu şi care au fost în măsură să determine alegerea de către dumneavoastră prin calităţi personale la care eu nu pot ajunge, am tras concluzia că alegerea mea nu este decât o reflectare a amabilităţii dumneavoastră". Alma Mater este zona în care depăşirea „barierelor de autoritate" între profesor şi studenţi poate avea efecte deosebit de benefice la nivelul unor generaţii aflate în faza consolidării convingerilor lor existenţiale, etice, cognitive. Prestaţia lui Titu Maiorescu în faţa auditoriului universitar era, deopotrivă, firească şi complexă prin gestică, vestimentaţie, mimică, dar şi prin registrul riguros al logicii care îi domina expunerile de la catedră. Discipolul său, Grigore Tăuşan scria în acest sens: „Cursurile lui Titu Maiorescu erau, de altfel, tot atâtea prilejuri ca auditorii săi, studenţi în primul rând, să capete o adevărată admiraţie pentru profesor şi o pasiune pentru disciplina predată de el. Maiorescu exercita adevărate reînvieri şi regăsiri de suflet în cei ce-1 ascultau, cum ne dovedeşte mărturisirea atât de elocventă a domnului P.P.Negulescu care, deşi hotărât ca student a urma matematicile, s-a prins în farmecul maiorescian, devenind mai întâi eminent student, pentru a fi strălucitul gânditor şi profesor de filosofie de azi". Gr. Tăuşan evocă, în context, un anumit profil comportamental al oratorului care avea un puternic impact asupra asistenţei: „În primul rând, aspectul oarecum extern al cursului, o regularitate cronometrică, nelipsind de la cursuri niciodată, intrând în vechea sală Nr. 4 a Universităţii, exact la ora anunţată, se impunea auditorilor; îmi amintesc că uneori venea în frac şi cu toate decoraţiile direct de la o mare festivitate oficială; când era ministru, atât de puternic era simţul lui de exactitate şi dragostea de curs... Mimica, gestul, cadenţa mlădioasă a frazei, totul contribuia ca să deştepte în mintea ascultătorului profunzimile metafizice, importanţa gânditorilor studiaţi şi să dea acea impresie de siguranţă în convingeri şi de lumină în opinii, infiltrate prin el în suflete şi rămase pentru tot restul vieţii ca directive spirituale…; a fi fost maiorescian nu era a fi ştiut cursurile sale, ci a fi căpătat acea oarecum organică structură a inteligenţei care te făcea să simţi ca el şi să mergi pe drumurile de gândire ale magistrului neîntrecut". Adept al filosofării orale, profesorul Nae lonescu îşi întemeia majoritatea prelegerilor universitare pe comuniunea cu auditoriul, străduindu-se să provoace, cu talent şi fără ostentaţie, senzaţia participării publice la actul oratoric. După cum remarca Victor Botez într-un studiu consacrat acestui creator de şcoală românească de filosofie, academismului scorţos îi prefera tratarea vie, lecţia se articula atunci şi acolo, la catedră. Studentul nu se mai simţea o „magazie de cunoştinţe" în care profesorul Nae lonescu mai „înghesuia" nişte baloturi, ci un participant la creaţia, la naşterea unei noi filosofii, când magistrul fundamenta mari sinteze ale epocilor 31 culturale, revigora spiritualitatea bizantină a Sfinţilor Părinţi sau identifica diverse paradigme ale istoriei gândirii. Evocându-l pe omul de la catedră Nae Ionescu, criticul George Călinescu formula următoarele aprecieri:„El vorbeşte fără niciun sistem în vedere, în scopul de a produce în ascultător neliniştea metafizică, umărind să provoace, înaintea oricărei organizaţiuni filosofice,«trăirea» problemelor, «experienţa», «aventura». Când ceva i se pare nelămurit, profesorul îşi mărturiseşte nedumerirea, aşteaptă ca problema să rodească singură, să se dezlege de la sine... Pus în faţa unei probleme, el se întristează teatral şi declară cu malignă inocenţă studenţilor că «nu înţelege»". Într-un eseu scris în anul 1947, Tudor Arghezi îl prezenta astfel pe magistrul Vasile Pârvan: „El începe în Universitate seria profesorilor lepădaţi de orgolii şi ostili înfumurării de sine; adevărat camarad, coleg şi frate al ucenicilor lui. Niciun patos, nicio stridenţă în vorbirea lui frumos moldovenească şi în caracteristica lui intelectuală. Erudit şi poet în acelaşi timp, personalitatea lui plutitoare aparţinea, mai mult decât pământului, cerurilor depărtate, situată într-o zodie prin care trec siluetele umbrite ale ideilor în reverie şi familiarizată cu ele ca un copil care visează gingaş". Unul dintre discipolii lui Nicolae Titulescu, Tudor Teodorescu-Branişte, îşi amintea următorul episod din cariera universitară a marelui diplomat: „Într-o zi apăru, în sfârşit, pe afişierul Facultăţii de Drept din Bucureşti înştiinţarea că Titulescu îşi va deschide cursul în ziua cutare, la ora şase după amiază. Cu o jumătate de oră înainte, nu se mai găsea niciun loc în bănci. Erau avocaţi, magistraţi, profesori şi foarte multe doamne elegante. Studenţii care, fiind reţinuţi la alte cursuri, veniseră mai târziu, se înghesuiau în picioare pe lângă pereţi. Câţiva se căţăraseră pe marginea ferestrelor cu picioarele spânzurând în aer. Alţii blocaseră uşa care nu se mai putea închide. În această îmbulzeală cumplită, se auzi un glas limpede: «Îmi daţi voie să intru şi eu? Fiindcă fără mine nu se poate începe». Cu această glumă, Titulescu cucerise de la început auditoriul". Şi în continuare câteva impresii despre prezenţa oratorică propriu-zisă a acestuia: „Era vădit că nu făcea nicio concesie auditoriului, că nu căuta să-1 cucerească prin mijloacele obişnuite. Nu ridica niciodată glasul, nu căuta efecte de tribună, iar gesturile - scurte şi elegante - veneau numai când voia să sublinieze un cuvânt... Forţa lui, marea lui forţă era logica strânsă, argumentarea convingătoare şi claritatea expunerii". La rândul lui,Corvin Petrescu se referă la acea „putere comunicativă de emoţiune" pe care Titulescu reuşea să o valorifice enorm: „Emoţionalitatea sa se transmite uşor, repede, imediat. De la primele cuvinte, el te prinde ca într-o cursă, îţi confiscă atenţiunea, cugetul, simţirea, te face să-1 priveşti halucinat, să-i urmezi demonstraţia, argumentaţia, să cugeţi cu 32 dânsul, să simţi cu dânsul, să te emoţionezi cu dânsul, să te agiţi în interiorul sufletesc, aproape cu dânsul. Elocinţa sa e atât de capabilă şi influenţează asupra spiritului auditoriului, încât nici cei mai reputaţi indiferenţi nu pot scăpa contagiunii generale...Genul elocinţei lui Titulescu este cu totul diferit.Propriu-zis, nu descoperim o gradaţiune, nu ne dăm seama că oratorul acesta exercită o artă spre a ne subjuga atenţia şi a ne anihila voinţa aceea care permite controlul, stăpânirea de sine... De la primele vorbe, el are accentul viguros, expresia exactă, fraza lapidară, admirabil construită atât din punct de vedere gramatical, cât şi din punctul de vedere al succesiunii muzicale a calificativelor. Apoi frazele cad, unele după altele, ca o cascadă impetuoasă, oferindu-ţi impresiunea de ceva grandios şi impozant. Totul este legat, înlănţuit, armonizat. Niciun cuvânt de prisos; niciun accent fals; nicio frază de umplutură; nicio propoziţie incidentală... Forţa sa oratorică trece dincolo de talent şi frumos, căci este o virtute activă, o trompetă, o sursă de emoţiuni mobile. Ea e concentrată şi cursivă, bogată în imagini strălucite, abundentă în idei sănătoase. Nu te poţi sustrage farmecului acestei elocvenţe fără seamăn." „Frumuseţea expunerii în cursurile lui Titulescu - considera Radu R.Florescu - îi adusese acea faimă care făcea şi din alţi profesori universitari în ţară idolii tineretului...Nu-mi aduc aminte să fi ascultat curs mai frumos ca acela al lui Titulescu, o contribuţie la o adevărată poezie a dreptului. În acelaşi an (1916 - n.n.), numai Vasile Pârvan ajunsese să entuziasmeze pe studenţi în aşa măsură când l-am auzit vorbind despre înţelesul gloriei în concepţia lumii antice". 5.1.2. Captatio benevolentiae Momentele successive, inaugurate prin exordiu (preponderent protocolar; exordium ex abrupto ş.a.) se înscriu, într-o primă etapă, pe o traiectorie ascendentă: * publicul este interesat; * publicul este odihnit; * publicul este mobilizat de dorinţa conferenţiarului de a fi ascultat; * publicul este plăcut surprins de declaraţiile iniţiale ale oratorului( aceasta este faza în care oratorul construieşte progresiv o percepţie colectivă); la un moment dat, faza respectiva atinge un punct culminant, caracterizat prin: receptivitate optimă; atenţie maximă; linişte desăvârşită; totuşi, un orator experimentat va fi conştient că acea stare nu va dura şi că, mai devreme sau mai târziu, ea va fi înscrisă pe o traiectorie descendentă: atenţie redusă; grad accentuat de oboseală; monotonie tematică; consumarea efectelor-surpriză. Orice orator doreşte să fie ascultat cu aceeaşi atenţie şi disponibilitate de la începerea până la încheierea expunerii sale. Această situaţie ideală nu ţine doar de nivelul publicului receptor, dar şi de abilitatea oratorului de a acţiona şi a interveni în dublu sens:i) menţinerea, cât 33 mai mult posibil, a punctului optim de atenţie; ii) încercarea de contracarare a traiectoriei descendente care reflectă modificări în starea de spirit a asistenţei. Prin ce modalităţi reuşeşte un orator să realizeze aceste două sarcini de lucru? În niciun caz, printr-un apel ostentativ (birocratic sau autoritar) de genul: * „Vă rog linişte în sală!” * „Vă rog să fiţi atenţi!” * „Cine nu este interesat să mă asculte poate pleca!” Aceste enunţuri imperative ar putea fi utilizate cel mult de către gazda conferinţei (respectiv, cel care a dat cuvântul oratorului); nu este, însă, recomandabil oratorului însuşi care poate beneficia de „arme mai subtile". Una dintre acestea este divagaţia: după o perioadă de încordare a atenţiei, mai ales atunci când discursul este dens în idei şi stimulat de debitul verbal al oratorului, se impune apelarea la un element important care poate genera captatio benevolentiae: a) Spre exemplu, Nicolae Titulescu prezintă un fapt anecdotic în conferinţa susţinută la Universitatea din Oxford-New College (4 iunie 1937), în care promitea să facă „un rezumat al vieţii de la război încoace". Acest bilanţ a fost marcat de incidentul de la Spa (interzicerea intrării în sala de şedinţe atât a sa, pe atunci ministru de finanţe, cât şi a primului ministru elen, Venizelos; deşi ambii s-au recomandat, soldatul de pază i-a întrebat politicos, dar exigent: “Aveţi permise de ziarişti?"). „Societatea Naţiunilor - remarca Titulescu - nu lansase încă asupra lumii valul de democraţie". b) Acelaşi orator destinde atmosfera la conferinţa ţinută în Camera Comunelor (9 iunie 1937) pe problematica păcii său războiului cu un comentariu capabil să relaxeze publicul. Oratorul explică într-un mod original diferenţa între comunism şi fascism: presupune că ai trei vaci; comunismul ţi le ia şi nu vei mai auzi niciodată despre ele; în schimb, fascismul ţi le va lăsa cu următoarele condiţii: nu vei mai avea dreptul să le mulgi şi, în plus, vei plăti hrana şi întreţinerea lor. Factorul-timp deţine un rol semnificativ în derularea relaţiei orator/auditoriu, iar aspectele sale în materie de influenţare a actului retoric sunt multiple. Un orator abil se înscrie, de regulă, în timpul care i-a fost rezervat, chiar dacă ar putea întâlni un public mai indulgent sau mai interesat decât şi-a imaginat. Marile săli de conferinţe din Parlamente sau foruri internaţionale sunt dotate cu orologii vizibile, parcă pentru a avertiza pe cel care vorbeşte şi pe cei care ascultă asupra străvechiului dicton: Fugit irreparabile tempus. Desigur, orice conferenţiar are la îndemână două opţiuni: să se înscrie strict în limitele de timp care i-au fost acordate; să depăşească aceste limite, ca şi cum nimic nu s-ar întâmpla. Prima variantă poate 34 deveni o sursă de autoritate şi prestigiu pentru orator, deoarece publicul va realiza că este tratat cu respect şi atenţie. Cea de-a doua variantă poate, însă, crea oratorului anumite dificultăţi, inclusiv atunci când alocuţiunea sa este substanţială şi atractivă; auditoriul se simte neglijat şi îşi va schimba ad-hoc relaţia afectivă cu vorbitorul. Fără îndoială, situaţia ideală este cea în care ascultătorii regretă că s-a epuizat timpul expunerii! Se cunoaşte că rigoarea desăvârşită a oratorului Titu Maiorescu se înscria atât în coordonatele Logos-ului, cât şi în cele ale Timpului, pe care le respecta cu o exemplară atenţie. Eugen Lovinescu îşi aminteşte că oratoria maioresciană conţinea elemente teatrale, arhitecturale, prin dispoziţia ordonată şi migălos studiată în care se desfăşura: „pe ultima bătaie a ceasului din peretele din faţă, cădea şi ultima vorbă a oratorului cu graţia unei volute perfect încheiate, dar şi cu satisfacţia unei demonstraţii perfect reuşite, fără deviaţia unei miimi de secundă". Mai există un posibil scenariu pe care oratoria îl acceptă uneori: oratorul vorbeşte mai puţin decât timpul avut la dispoziţie. Această stare cu efect de surpriză poate fi benefică în măsura în care auditoriul este invitat să reacţioneze verbal la expunerea prezentată (să pună întrebări; să facă scurte comentarii; să exprime aprecieri diferite de cele ale oratorului). Vorbitorul „şi-a sacrificat" din timpul său în favoarea publicului, ceea ce va avea un efect psihologic. Dacă, totuşi, el va conferenţia mai puţin din cauza unei crize de inspiraţie, alta va fi imaginea la nivelul asistenţei. Gestul pe care îl fac unii oratori de a se uita la ceas în timpul expunerii sau de a declara public: „sper că mai am ceva timp la dispoziţie" joacă un rol strategic, asistenţa fiind avertizată că oratorul nu va intra în conflict cu legile lui Cronos. După cum se ştie, factorul-timp acţionează drastic în lumea universitară (limitarea la 1-2 ore a prelegerilor) şi în mass-media audio-vizuale. Pe de altă parte, îndeosebi în apariţiile publice cu scop electoral, limitele de timp sunt frecvent depăşite de către oratorii care cred în mod eronat că interesul generat de o anumită cuvântare este direct proporţional cu întinderea în timp a acesteia. De fapt, timpul „se subordonează" conţinutului, iar sancţiunea colectivă a auditoriului va ţine cont de acest fapt. Oratorului îi este întotdeauna necesară o atenţie distributivă: a) atenţie faţă de propria prestaţie: urmărirea firului logic; evitarea elementelor redundante; evocarea exemplificărilor sugestive; sintetizarea ideilor; înscrierea în rigorile de timp; b) atenţie faţă de receptorul colectiv al expunerii: sesizarea gradului de disponibilitate a publicului; atragerea treptată a acestuia în zona propriilor idei (prin vorbe de spirit, dialoguri imaginare, invitaţii la reflecţie); corectarea „din mers" a unor momente de plictiseală; mobilizarea asistenţei prin idei-surpriză etc. 35 Succesul unui orator nu este o „performanţă în oglindă", strict individuală; acesta trebuie să treacă prin furcile caudine ale publicului şi abia atunci reuşita sa va fi confirmată, iar şirul unor asemenea confirmări succesive va genera ceea ce este cariera în oratorie.Apropierea de public nu poate fi ostentativă nici în privinţa limbajului, nici a atitudinii: un orator care va pronunţa obsesiv formule de politeţe nu poate rămâne credibil. Publicul - chiar dacă nu declară - este un judecător sever, sensibil şi, de foarte multe ori, susceptibil. De aceea, excesul de politeţe îl va deranja la fel de mult ca lipsa de curtoazie; atenţia şi capacitatea sa receptivă vor fi dozate în consecinţă, iar corectarea „din mers" a atitudinii oratorului nu va mai avea efect. Relaţia orator/public trebuie menţinută într-o notă de normalitate, în măsură să asigure cooperarea mutuală între cei doi parametri şi eficienţa optimă a actului retoric. Echilibrul şi naturaleţea se învaţă nu atât din manuale şi tratate de oratorie, cât din experienţa vie a discursurilor publice. Cooperarea negativă nu ar trebui exclusă din evaluarea aprofundată a situaţiilor oratorice. De pildă, în cazul conflictelor militare există reguli umanitare, reciproc recunoscute şi respectate ca atare de genul preluării imediate a răniţilor de către serviciile de ambulanţă. Să transpunem acest gen de cooperare în zona oratoriei, imaginându-ne două situaţii plauzibile la nivelul auditoriului: i) Este posibil ca o anumită cuvântare să nu placă asistenţei în general sau unui segment important al acesteia. Într-un asemenea context, un public decent nu va opta pentru varianta reacţiilor sonore (vociferări sau huiduieli) ori a părăsirii sălii, ci va continua să asculte derularea expunerii dintr-un respect minimal faţă de cel aflat la tribună; chiar dacă nu este de acord cu conţinutul şi orientarea alocuţiunii, acelaşi public nu va ezita să aplaude la final ca un elementar gest de curtoazie. ii) Este posibil că oratorul să dea semne de „dezarmare", după o serie de întrebări incomode, venite din public; acesta din urmă va fi conştient de greutăţile apărute şi va decide spontan să renunţe la „luptă": va formula, în continuare, unele întrebări constructive şi comentarii general-protocolare sau va pune, pur şi simplu, capăt oricăror reacţii generatoare de disconfort pentru oratorul respectiv. Putem imagina atitudini similare din partea oratorului: i) Acesta observă că, deşi se străduieşte să fie atractiv, asistenţa nu dă semne de interes; în consecinţă, el va proceda la abandonarea momentană a temei prin câteva divagaţii şi vorbe de spirit ori prin angajarea unui dialog spontan cu ascultătorii. ii) După caz, oratorul va opta pentru încheierea expunerii sale cu mult timp înainte de durata preconizată şi anunţată; nu va marca, însă, această schimbare (făcând reproşuri sau aluzii 36 la atitudinea auditoriului), ci o va trata într-un curs aparent firesc al lucrurilor, ca şi cum nimic nu s-ar fi întâmplat. Autocorecţia este un instrument al depăşirii inclusiv în planul oratoriei. După derularea unui exerciţiu de vorbire frumoasă şi convingătoare în sală, oratorul are posibilitatea de a rememora în linişte şi cu calm modul în care s-a prezentat în faţa publicului. Desigur, nu doar acest public, dar şi vorbitorul însuşi au dreptul la impresii; trebuie recunoscut că percepţiile despre sine sunt la fel de însemnate şi utile ca şi impresiile despre alţii. Într-un dialog sui-generis cu sine, oratorul va identifica aspectele pozitive, fazele de inspiraţie, argumentele forte care au convins auditoriul, precum şi instrumentele de alternare a momentelor de concentrare cu cele de destindere. Le va reţine pe toate acestea şi, mai mult ca sigur, le va valorifica din nou atunci când va avea prilejul. Pe de altă parte, oratorul va regăsi cu sinceritate şi realism anumite „puncte nevralgice": greutăţi momentane de comunicare; curbe de atenţie; reacţii nedorite din partea publicului; întrebări-capcană, venite din sală; crize de inspiraţie; anumite pasaje de discurs,dominate de un limbaj insuficient controlat ş.a.Conştientizarea acestor deficienţe inerente devine o condiţie sine qua non pentru preîntâmpinarea unor situaţii similare în viitor. 5.1.3.Vorbire versus vorbărie „Vorbăria - afirmă Henri Wald - este starea patologică a vorbirii, manifestarea gălăgioasă a tăcerii", întrucât ea nu mai comunică nimic. Vorbăria împiedică transformarea experienţei în idei; vorbele încep să umble de la sine, vehiculând idei total străine de experienţa vorbitorilor, ceea ce înseamnă că nu oamenii se folosesc de o anumită limbă, ci că o anumită limbă se foloseşte de oameni pentru a le impune idei pre-fabricate, depăşite. „Vorbăria este o manifestare paradoxală, deoarece e rostirea refuzului de a comunica vorbirea...; ea este mai aproape de tăcere decât de vorbire, de vreme ce informaţia ei tinde spre zero”. (H. Wald). Având conştiinţa clară a inutilităţii „beţiei de cuvinte" care este „forma epigonică şi degenerată a retoricii" (Tudor Vianu), Titu Maiorescu descrie foarte sugestiv stilul prolix al unui jurnalist din vremurile sale, Pantazi Ghica: „În fantazia domniei sale cea învăpăiată, adjectivele înoată cu grămada şi domnia sa pescuieşte când pe unul, când pe altul şi-1 aruncă fără alegere în braţele vreunui substantiv. Folosul acestei procedări literare este că poţi petrece timpul cu variaţii asupra aceleiaşi teme..." Caracterizarea metaforică, încărcată de ironie venea din partea celui care - după cum afirmaT.Vianu - trecuse prin buna şcoală a literaturii şi limbii latine cărora le va lăuda mai târziu, în „Critice”, „brevietatea lapidară, vigoarea şi energia stilului". 37 Tot la Titu Maiorescu, există o evaluare a performanţei oratorice atunci când analizează comparativ trei personaje care vorbesc în public (eseul: “Oratori, retori şi limbuţi"). Deşi toţi au darul vorbirii, diferenţele esenţiale sunt clare: * oratorul vorbeşte pentru a spune ceva; accentul este pus pe idee, pe gând; acestea vor învinge, nu sonoritatea cuvintelor care, singure, fără esenţă, nu pot prezenta un pericol; * retorul vorbeşte pentru a se auzi vorbind; * limbutul vorbeşte pentru a vorbi. Interpretarea maioresciană continuă prin următoarele considerente : * Motivul oratorului constă în precizarea unei situaţii publice, afirmarea sau combaterea unei idei, convingerea unui auditoriu. * Retorul are ca mobil dorinţa de a trece de orator, îngâmfarea erudiţiei sau încântarea de sonoritatea propriilor cuvinte; mai ales când ideile sale sunt puţine sau lipsesc cu desăvârşire, combaterea ideilor altora devine îndeletnicirea de căpetenie şi atunci „este ademenită să fie violentă"; tăria cuvintelor vrea să acopere slăbiciunea argumentelor. * Limbutului nu îi mai rămâne decât pornirea de a se amesteca, şi el, în vorbă, oriunde şi oricum. Vin, în final, sentinţele categorice ale lui Maiorescu privind motivaţia fiecărui vorbitor: * Pe orator îl stăpâneşte scopul; poate avea o valoare perenă. * Pe retor îl stăpâneşte deşertăciunea; are doar o valoare trecătoare. * Pe guraliv îl stăpâneşte mâncărimea de limbă; nu are nicio valoare. În piesa lui Aristofan: „Norii", Eugen Lovinescu regăsea un admirabil simbol al aşa- numitelor „idei" care, nelămurite, plutesc pentru a încurca mintea oamenilor. „Iată norii cerului - îi spune Socrate lui Strepsiade - zei mari pentru cei leneşi, lor le datorăm noi, sofiştii, idei, cuvinte, fineţe, flecăreală, minciună, pătrundere... Ei fac să trăiască o grămadă de şarlatani, şi pe ghicitorii trimişi de Sibaris, şi pe doctorii celebri, şi pe nătângii pieptănaţi ce-şi împodobesc degetele cu inele până la unghii, şi pe vorbăreţii pierduţi în spaţiu, ce învârt cu uşurinţă versul ditirambic, leneşi pe care norii îi hrănesc pentru că-i cântă..." Într-o notă oarecum anti-retoricistă, comentând relaţia dintre stil şi manieră, Caragiale introduce o paralelă elocventă între două opere fundamentale: „Hernani" de Victor Hugo şi „Othello" de William Shakespeare. După cum observă Tudor Vianu, diferenţa este vizibilă: la V.Hugo - „discursuri academice", „blesteme retorice", „oraţiuni kilometrice"; la W. Shakespeare - „replică rapidă şi plină de miez", dictată cu necesitate de pasiunea momentului. Mai întâi, episodul de referinţă: când Othello crede că a descoperit vinovata legătură de dragoste dintre Desdemona şi Cassio, el nu poate decât să exclame câteva cuvinte: „Cum să-i omor?". Intervine 38 comentariul lui Caragiale care reprezintă o pledoarie în favoarea conciziunii şi, implicit, o respingere a stilului prolix, supraîncărcat de formule inutil ornamentate: „Căci, din două una, ori (Othello - n.n.) e într-adevăr gelos până la cumplita crimă şi atunci n-are vreme să mai ţină discursuri, şi mai cu seamă kilometrice, şi încă în versuri distilate; ori dacă le ţine, şi-a scos tot focul de la inimă şi n-are să se mai potrivească, la urmă, crimă deloc. Prin urmare, ori crimă fără discurs, ori discurs fără crimă. Othello ştie bine aceasta şi, fiindcă lui crima îi trebuie, renunţă la discurs şi foarte cuminte face". Alegerea cuvintelor este o adevărată artă cu un înalt grad de improvizaţie şi spontaneitate atunci când discursul este liber, nescris. Ne putem imagina următoarele situaţii: a) Vorbitorul este prolix, copleşit pur şi simplu de „furtuna cuvintelor": dominat de redundanţă, el foloseşte de-a valma sinonime, explicaţii inutile, repetiţii generate de criza de idei, epitete fără utilitate. Prin toate acestea, el oboseşte auditoriul, risipind orice speranţă de atractivitate şi receptivitate din partea sa. În spaţiul oratoric autohton, Constantin Stere - despre care se spunea că seamănă cu „un urs care vrea să valseze" - era bine cunoscut în mediul parlamentar dâmboviţean pentru lipsa de conciziune a cuvântărilor sale. I.G.Duca prezintă în: „Memorii" această deficienţă care afecta însuşi conţinutul alocuţiunilor: „de cele mai dese ori, era prolix şi confuz, raţionamentul lui era înecat într-un noian de cuvinte şi de calificative inutile, iar ideile lui se pierdeau în digresiuni nesfârşite; ascultându-l, suspinai după claritatea latină şi, totuşi, avea un cap care cugeta, era un om de idei, niciodată nu lua cuvântul ca să nu spună nimic". b) La cealaltă extremă a debitului verbal putem evoca două episoade devenite anecdotice, ambele din ţara Albionului. Se spune că cel mai scurt discurs de încoronare, rostit vreodată a fost al Reginei Victoria care s-a limitat la următoarele câteva cuvinte: „Voi fi bună!". În perioada prezenţei lui în Parlamentul englez, savantul Isaac Newton nu a rostit decât un singur „discurs", cerând ca să se închidă ferestrele, deoarece venea un miros greu şi insuportabil dinspre Tamisa! c) Orice vorbitor este, prin natura sa psihologică, înclinat spre un stil mai încărcat în informaţie şi în procedee de construcţie semantico-sintactică; fie că e vorba de argumente, fie că sunt expuse în cuvinte atrăgătoare anumite stări de fapt, un orator doreşte să învingă timpul care îi este rezervat. Iată o misiune dificilă din care numai un vorbitor experimentat poate ieşi victorios. d) Oratorul utilizează anumiţi termeni în mod eronat, încurcând semnificaţiile: prin aceste penibile probe de anticultură, el îşi va îndepărta repede ascultătorii, iar sala în ansamblu îi va deveni ostilă sau, în cel mai bun caz, indiferentă. 39 e) Vorbitorul pronunţă cu tact doar acele cuvinte pe care le alege în baza unei stricte selecţii mentale şi a unei stăpâniri perfecte a sensurilor acestora; în funcţie de situaţiile concrete, uneori cuvintele pot fi frumoase ori abstracte, dar întotdeauna, corecte şi adecvate temei şi contextului respectiv. 5.1.4. Dialogul ipotetic În structura sa generală, un discurs este structurat în spaţiul celor doi subiecţi: oratorul şi receptorul; oratorul este individual, receptorul este colectiv dacă facem abstracţie de varianta virtuală a auditoriului alcătuit dintr-o singură persoană. Informaţiile şi judecăţile de valoare, emise de orator sunt îndreptate într-un sens univoc spre receptorul discursului. În desfăşurarea exerciţiului retoric, lipseşte sensul invers, respectiv cel de la auditoriu la orator; acest sens poate să apară doar după încheierea discursului, când oratorul invită publicul să pună întrebări sau să formuleze comentarii pe marginea celor expuse. Există, totodată, situaţii retorice când procesul nu se realizează linear, ci poate conţine - ca segmente intermediare - momente de dialog ipotetic între orator şi public.Prin aceste elemente de dialog imaginar se pune în funcţiune o „conexiune" în dublu sens: oratorul „este întrebat" şi „răspunde" sau „este contrazis" şi „răspunde", după caz. Într-un anumit fel, oratorul anticipează întrebări sau comentarii, intervenind prin acest procedeu pe parcursul discursului său. Dialogul ipotetic este o creaţie conştientă a oratorului care - prin modificările de ritm pe care le comportă - atrage nemijlocit publicul (receptorul colectiv) în circuitul de idei al discursului. Oratorul monitorizează cu atenţie acest dialog, îi dozează dimensiunile, îi stabileşte clar momentele favorabile din economia alocuţiunii când poate avea o eficienţă intelectuală şi psihologică optimă. Discursul antic conţine situaţii de dialog ipotetic, construit cu măiestrie de către oratorul însuşi pe parcursul unui anumit exerciţiu retoric. În „Olintica Întâia" a lui Demostene, apar următoarele ipostaze dialogale: *Ipostaza I (paragraful 14 al discursului): Oratorul întreabă: „De ce, ar putea zice cineva, ne spui toate acestea acum?” Şi tot oratorul răspunde: „Ca să ştiţi şi să înţelegeţi două lucruri: cât de păgubitoare este pentru voi această nepăsare... şi cât de pătimaşă este această activitate a lui Filip (Regele Macedoniei - n.n.)”. *Ipostaza a II-a (paragraful 16 al discursului): Demostene zice: „Mi s-ar putea spune, poate, că a defăima este un lucru uşor şi la îndemâna oricui, însă a arăta lămurit ce trebuie făcut în împrejurările prezente, aceasta este 40 datoria unui sfătuitor al poporului”. Imediat, tot Demostene răspunde: „Ştiu bine aceasta, atenieni, dar, de asemenea, mai ştiu că, dacă faptele se petrec împotriva aşteptărilor noastre, voi adesea vă descărcaţi furia nu asupra celor vinovaţi, ci asupra oratorilor care au vorbit cei din urmă.” În „Olintica a Treia”, Demostene construieşte următorul dialog: „Cineva s-ar putea ridica să spună că trebuie să dăm ajutor olintienilor; acest lucru îl ştim cu toţii; acest ajutor îl vom da, însă cum? Iată lucrul pe care vrem să ni-l spuneţi...”. În acelaşi context, oratorul imaginează un dialog cu un interlocutor nedefinit căruia îi împărtăşeşte opinia: „Dar dacă vreun orator - ar putea spune cineva - e în stare să ne lase fondurile pentru spectacole şi, în acelaşi timp, să găsească alte mijloace pentru întreţinerea armatei, n-ar fi de preferat propunerea acestuia? Sunt şi eu de aceeaşi părere cu condiţia numai să existe vreunul”. În „Filipica a Treia”, Demostene, imaginându-şi o replică la vorbele sale, avertizează: „Nimeni să nu-mi spună: «Ce importanţă au aceste neînsemnate cuceriri?» sau «Ce îngrijorări pot provoca ele cetăţii noastre?»”. În mai multe rânduri, în discursul lui Cicero „Despre statui” apare expresia: „va spune cineva...”. Iată două exemplificări: * „Va spune cineva: «Nu-1 învinui în chipul acesta pe Verres, nu-i cerceta faptele cu asprimea scrupulelor de altădată...». Aşa voi face.” * „Va spune cineva: «Ce? Tu preţuieşti lucrurile astea atât de mult?». Eu, credeţi-mă, nu le preţuiesc în legătură cu mine şi cu trebuinţele mele.” Prin exerciţiul oratoric se stabileşte un dialog între cel ce susţine discursul şi o persoană nedeterminată („cineva”). În primul caz, oratorul primeşte de la aceasta un sfat pe care declară că îl va urma („aşa voi face”); în al doilea caz, oratorului i se pune o întrebare directă la care el este nevoit să dea un răspuns explicit. Oratorul Mihail Kogălniceanu, când îşi expune opiniile pe marginea proiectului de lege rurală, „inventează" un dialog cu parlamentarii din Ţara Românească, având următoarele momente: *replică dată oratorului: „Însă, îmi vor întâmpina unii din onorabilii deputaţi de dincoace de Milcov:«În Ţara Românească, ţăranii nu au aceleaşi drepturi pe care le au în Moldavia.Aşezământul din 1851 le-a şters aceste drepturi. Domnul Ştirbei a statornicit că ţăranul nu este decât chiriaş şi că proprietarul poate a-1 izgoni de pe moşie, oricând va voi»”. *răspuns al oratorului: „Aşa este, după aşezământul din 1851, dară o recunosc, Domnul Ştirbei a decretat că în viitor ţăranul din Valahia nu va mai fi decât un simplu chiriaş, un proletar pe care proprietarul, oricând va voi, va putea a-1 izgoni.” 41 *întrebare pusă de orator noilor săi „interlocutori”: „Însă, îmi voi permite de a întreba şi eu pe aceşti onorabili ai mei colegi: «De când, în Principate, Domnii au avut dreptul de a face singuri legi?»”. Tot la M. Kogălniceanu, în: “Declaraţia privind proclamarea Independenţei de Stat a României” găsim următorul dialog ipotetico-retoric: „Ne întrebaţi acum ce suntem? Suntem în stare de rezbel cu turcii; legăturile noastre cu Înalta Poartă sunt rupte.” Aceluiaşi model i se conformează cazul în care Winston Churchill instituia un „dialog” de factură oratorică pentru a-şi explica, în faţa parlamentarilor din Camera Comunelor, crezul politic după ce primise însărcinarea Majestăţii Sale de a forma un nou guvern în mai 1940. Acest „dialog" între orator şi auditoriu este construit pe structura întrebare/răspuns: *„Întrebaţi care este politica noastră? Eu spun...”. *„Întrebaţi care este ţelul nostru? Vă pot răspunde într-un singur cuvânt...”. Analizăm, în continuare, procedeul dialogului ipotetic, existent în discursul titulescian: „Progresul ideii de pace” (Cambridge, 1930): *„Vă întreb: există în istorie un singur exemplu de un gest de acest fel în favoarea unui inamic?" * „Vă întreb: era un asemenea lucru posibil fără Societatea Naţiunilor?" * „Puteţi să spuneţi: această teamă nu e fondată! Dar n-aveţi dreptul să spuneţi: aceste state nu dezarmează pentru că au scopuri războinice". * „Dar veţi spune: acesta era chiar scopul urmărit de amendamentele la Pactul Societăţii Naţiunilor." * „Şi atunci întreb: Ce este justiţia în materie de tratate?" * „Şi atunci sunt la largul meu ca să întreb: dar care este temeiul acestei sentinţe date cu anticipaţiune?" * „Dar veţi spune: sentimentul justiţiei violate la învinşi cum rămâne, cu el ce faceţi?" * „Răspund: fruntaria, aşa cum a fost concepută în trecut, e o grea povară, oriunde ai aşeza-o, căci ea separă oamenii". * „Dar mă veţi întreba: ce este atunci propunerea domnului Briand cu privire la Uniunea Europeană?" „Dialogul” introdus de Titulescu apare ca o stare retorică în dublu sens - de la orator la public şi de la public la orator - dar, în ansamblul său, este gestionată de către oratorul însuşi.În alte situaţii, dialogul ipotetic nu este conceput cu auditoriul propriu-zis al discursului, ci în mod virtual, Titulescu formulând întrebările şi oferind răspunsurile cuvenite. Iată un pasaj edificator: „Despre ce este vorba? Este oare vorba despre punerea în vigoare a obligaţiilor noastre actuale? 42 Răspundem: să le evaluăm! Este oare vorba de anumite îmbunătăţiri în cadrul obligaţiilor noastre actuale? Răspundem: să le discutăm! Este oare vorba de extinderea actualelor noastre obligaţii? Suntem siliţi să răspundem: să le împărţim! Dacă este vorba de punerea problemei minorităţilor în adevăratul său cadru... răspundem: bizuiţi-vă pe noi pentru tot ceea ce morala, spiritul umanitar şi interesul general ne ordonă să facem!". Întrebările reclamă şi primesc imediat răspunsuri din partea oratorului în termeni pragmatici precum: „să le evaluăm"; „să le discutăm"; „să le împărţim"; „să facem". 5.2. Ascultarea participativă Regulile sonore ale relaţiei retorice sunt clare: oratorul vorbeşte, iar auditoriul ascultă/tace. Feed-back-ul este doar cu titlu excepţional, sporadic (exprimarea atitudinii prin ovaţii sau vociferări, de la caz la caz). Unul dintre cei şapte înţelepţi ai grecilor din prima jumătate a secolului al Vl-lea B.C., Cleobul dădea următorul sfat: „Ascultă cu plăcere şi nu vorbi mult". Epictet spunea la rândul său: „Numai o limbă şi două urechi ţi-a dat natura pentru ca să asculţi de două ori mai mult decât vorbeşti". Un alt sfat aparţine lui Marc Aureliu: „Deprinde-te a asculta cu atenţie pe oricine şi a te pune, pe cât poţi mai mult, în sufletul celui cu care stai de vorbă".Se povesteşte că odată Creon, dorind să se dezvinovăţească de acuzaţia de a fi pregătit un complot împotriva lui Oedip, i se adresează astfel acestuia: „O, rege, îţi voi vorbi drept şi bine." Încărcat de mânie, Oedip 1-a întrerupt pe Creon, zicându-i: „Poţi să-mi vorbeşti bine, dar eu te voi asculta rău." Atunci când se referă la acest episod legendar, Eugen Lovinescu adaugă: „A asculta bine este aşadar o virtute. Trebuie să ştii a asculta. Înţelegerea poate veni mai târziu".Comentând un celebru text scris de J.W. Goethe: „A comunica ceva este un fapt al naturii; a primi o comunicare, aşa cum este ea gândită, este faptul culturii.", Tudor Vianu emite următoarele judecăţi de valoare: „Trebuie să te formezi pentru a şti să asculţi. Există o artă a ascultării? Se pare că da. A te pricepe să asculţi pe oameni este o achiziţie a înţelepciunii". Dintr-o perspectivă etimologică (în latină: audientia), auditoriul are ca formă definitorie de existenţă ascultarea, raportarea prin tăcere la orator/vorbitor. Într-un act retoric autentic, însă, ascultarea nu este pur pasivă şi indiferentă, ci se efectuează pe fondul unei „cooperări invizibile" cu vorbitorul; este deci o ascultare participativă, intenţională. Auditoriul nu este „condamnat la tăcere", întrucât aparenta sa pasivitate (absenţa exprimării verbale, sonore) camuflează o stare de spirit activă, de racordare mentală permanentă la fondul ideatic al expunerii oratorului. Chiar dacă nu este marcată în anumite momente de reacţii directe (aplauze; ilaritate; rumoare; vociferări; interpelări ş.a.), mobilizarea spirituală a asistenţei condiţionează însăşi comunicarea 43 între emiţător şi receptor, transmiterea adecvată a mesajelor, nuanţelor interpretative, remarcilor critice sau îndemnurilor adresate de către vorbitor. Într-un autentic act oratoric, publicul nu este o masă amorfă, lipsită de personalitate sau de reacţie, inclusiv de reacţie contrară faţă de mesajele transmise de la tribună. Imaginea corului antic ca aprobator cvasimecanic şi interpret fidel al tuturor ideilor transmise/receptate nu ar trebui să fie convenabilă nici oratorului, nici asistenţei. Pe parcursul audierii atente a unei alocuţiuni, ascultătorii se încarcă în mod gradual de „tensiune cognitivă" care generează la un nivel mental, neexteriorizat diverse întrebări, nedumeriri, reconsiderări ale unor prejudecăţi anterioare, dileme, convingeri, proiecte, idei, ipoteze sau opţiuni noi. În succesiunea factuală, ascultarea colectivă este fie starea finală în raport cu susţinerea publică a unui discurs, fie starea care precede reacţii (la nivel individual, colectiv) ori comentarii a posteriori. Să notăm în acest context faptul că publicul care ascultă nu este un public “ascultător” în sensul atitudinal, pedagogic, marcat prin docilitate, prin postura de a asimila fără rezerve şi fără propria prelucrare mentală materialul oferit de orator. Fără îndoială, aceasta nu înseamnă că, pentru a da o expresie activă participării publicului, ar putea fi ignorate sau încălcate anumite standarde comportamentale în virtutea unei „libertăţi absolute" de atitudine faţă de cel care prezintă o cuvântare. Ascultarea participativă trebuie să respecte cerinţele elementare ale „moralei retorice" chiar atunci când apar discrepanţe radicale între convingerile, viziunile şi interpretările fundamentale ale oratorului, pe de o parte şi cele ale publicului, pe de altă parte. Starea de ascultare se construieşte odată cu realizarea demersului oratoric; însuşi discursul, prin conţinutul, intenţionalitatea şi forma sa, ar trebui să fie un generator al atenţiei ascultării şi receptării colective. Când un orator este nevoit să formuleze apeluri explicite de genul: „Vă rog să faceţi linişte!" înseamnă că s-a ajuns la momente critice, că starea de ascultare s-a deteriorat din multiple cauze (lipsa de atractivitate a expunerii; conţinutul redundant; limbajul inaccesibil; dimensiunea exagerată a cuvântării; repetiţiile deranjante; comportamentul arogant al vorbitorului ş.a.). În schimb, enunţul protocolar: „Vă mulţumesc pentru atenţie!", care încheie, de regulă, un discurs pronunţat în faţa unei asistenţe avizate apare ca o recompensă de curtoazie pe care oratorul se simte dator să o exprime în mod direct. Stephen R. Covey introduce noţiunea de „ascultare empatică"; în opinia sa, exprimată într-un interesant eseu despre eficienţa comportamentală, se impune o profundă mutaţie paradigmatică. De regulă, suntem înclinaţi ca noi să fim înţeleşi mai întâi; mulţi nici nu ascultăm cu intenţia de a înţelege pe alţii, ci cu intenţia de a replica. Când cineva vorbeşte (de pildă, un 44 orator în faţa unui public), noi - ca membri ai acestei asistenţe - „ascultăm", situându-ne pe unul din următoarele nivele: * putem pur şi simplu ignora vorbitorul, neascultându-l de facto; * putem să ne prefacem că îl ascultăm; * putem asculta în mod selectiv, fragmentar ceea ce el se spune; * putem asculta cu atenţie, concentrându-ne întreaga energie asupra cuvintelor rostite. Sunt foarte puţini, după părerea lui Stephen R. Covey, cei care practică cel de-al cincilea nivel, respectiv forma cea mai elevată: ascultarea empatică. Aceasta se distinge esenţial de atitudini precum ascultatul activ sau reflexiv care presupun imitarea a ceea ce spune vorbitorul, fiind bazate pe un artificiu exterior, rupt de o autentică relaţionare. Cine ascultă în manieră reflexivă are intenţia de a replica, de a dirija, de a manipula. Paradigma ascultării empatice se referă la intenţia de a înţelege: a asculta mai întâi pentru a înţelege după aceea. Empatia nu este identică cu simpatia. Cel de-al doilea termen desemnează un gen de învoială, de judecată; uneori se întâmplă să fíe singurul răspuns, singura emoţie adecvată. Ascultarea empatică presupune mult mai mult decât a înregistra, a reflecta sau chiar a înţelege un text rostit; este o asimilare cognitivă şi afectivă a mesajelor transmise de un orator. „Când ascultaţi empatic - remarcă Stephen R. Covey - ascultaţi cu urechile dumneavoastră, dar, fapt foarte important, ascultaţi şi cu ochii şi cu inima. Ascultaţi, percepând sentimente, semnificaţii. Ascultaţi limbajul comportamental... Percepeţi, simţiţi, intuiţi". Autorul citat consideră că ascultarea empatică este „cheia" pentru a face depuneri în „contul afectiv", care îşi dobândesc sensul doar cu condiţia de a nu fi percepute de către persoanele la care se referă (în cazul nostru, un vorbitor în faţa publicului). Dacă discreţia dispare şi generoasa intenţie se exteriorizează, tentativa unei „investiţii afective se preface într-o retragere din cont"; persoana căreia i s-a adresat acea „investiţie" va percepe eforturile respective ca „fiind manipulative, intimidante sau condescendente." Ca depunere în „contul afectiv", ascultarea empatică produce un intens efect terapeutic, oferind unui conferenţiar „ozonul psihologic" de care are atâta nevoie pe parcursul unei prezentări publice. Auditoriul - pe lângă postura principală de receptor de mesaje şi informaţii - poate avea şi o însemnată influenţă psihologică asupra oratorului (un feed-back afectiv). Două ar fi sensurile majore ale acestei influenţe: a) stimulativ - prin reacţiile sălii (de limbaj, nu numai de expresie), vorbitorul dobândeşte noi energii, se simte stăpân pe propria prestaţie şi decide să continue în aceeaşi manieră; auditoriul este acel „ingredient" ce îi oferă resurse noi şi îi amplifică, totodată, capitalul de încredere şi de speranţă. 45 b) prohibitiv - tot prin reacţii din partea sălii/auditoriului, un orator se poate inhiba din mai multe motive: realizează că nu este deloc interesant prin ceea ce spune altora sau că nu este accesibil tuturor ascultătorilor săi. Aceste deficienţe sunt în principiu insurmontabile în însuşi exerciţiul retoric (cu alte cuvinte, este prea târziu pentru orator să-şi corecteze sau să-şi adapteze discursul; în consecinţă, el se blochează pur şi simplu). În cazurile de acest gen, asistenţa a constituit un factor de presiune care a determinat revenirea, fie şi tardivă, la normalitatea relaţiei persuasiv-informative cu vorbitorul; dintr-un stăpân (iniţial) al tribunei, acesta a devenit un sclav al ei, părăsind-o cu gustul amărăciunii şi al misiunii neîmplinite.Putem compara această ipostază cu cea a actorului care îşi dezamăgeşte spectatorii prin modul de interpretare a rolului şi prin întreaga sa prezenţă scenică. După expunerea celor două situaţii posibile, se înţelege mai bine că auditoriul nu este o masă inertă ce poate fi uşor manipulată de către orator; auditoriul, indiferent de fizionomia lui cultural-profesională, este „o ecuaţie cu multe necunoscute", deseori imprevizibilă şi greu de înţeles, pe care un orator abil nu trebuie să o subestimeze ori să o ignore în virtutea unor percepţii eronate, legate de anumite decalaje obiective de autoritate. Zona auditoriului poate uneori înregistra reacţii care surprind pe cel care vorbeşte, chiar dacă acesta s-a pregătit mental, psihologic şi comportamental pentru prestaţia publică. Episodul următor - intrat în sfera anecdoticii şi înfăţişat ca atare în eseul lui Stephen W. Hawking, intitulat: „Scurtă Istorie a Timpului. De la Big Bang la Găurile Negre" - redă o asemenea situaţie în care un membru al asistenţei are „ultimul cuvânt" cu prilejul expunerii unui mare savant! Momentul surprinde, cu atât mai mult cu cât persoana în cauză, autor al reacţiei imprevizibile, nu este decât o bătrânică absolut necunoscută şi inofensivă! Renumitul filosof şi matematician britanic Bertrand Russell susţinea odată o conferinţă publică pe teme de astronomie. Derulându-şi cu calm şi deplină stăpânire de sine conţinutul expunerii, el ajunge să explice cum Terra se roteşte în jurul Soarelui şi cum acesta, la rândul său, efectuează o mişcare permanentă de rotire în jurul centrului unei mulţimi vaste de stele, numită generic „galaxia noastră". La încheierea conferinţei, o femeie în vârstă, care până atunci stătuse în mod aparent dezinteresat în ultimele rânduri ale sălii, intervine cu următoarea declaraţie şocantă la adresa celebrului gânditor: „Ceea ce ne-aţi spus sunt prostii! În realitate, lumea este un disc aşezat pe spatele unei broaşte ţestoase gigantice". Savantul, evident surprins, a schiţat un zâmbet de superioritate, înainte de a replica: „Şi pe ce stă broasca ţestoasă?" Bătrâna îi răspunde imediat: „Eşti foarte deştept, tinere, foarte deştept. Dar sunt broaşte ţestoase până jos!" Desigur, într-o asemenea confruntare verbală, la nivelul impresiei generale a învins modesta şi inocenta 46 bătrânică, deşi marele om de ştiinţă era posesorul multor argumente ştiinţifice incontestabile, intrate de multă vreme în patrimoniul gândirii universale. Iată de ce putem afirma că „stăpânirea auditoriului" nu se înscrie exclusiv în coordonatele competenţei şi notorietăţii; „barierele de autoritate" pot fi în anumite cazuri spulberate de surprizele venind din rândul ascultătorilor. Oricât de mult s-ar pregăti pentru un discurs, oratorul nu este în măsură să anticipeze în mod absolut şi exhaustiv fondul de reacţii posibile din partea asistenţei, îndeosebi atunci când publicul nu este omogen sub aspectul gradului său de instrucţie şi de informare. Desigur, nu este obligatoriu ca un orator să preţuiască sau măcar să ia în considerare auditoriul. Se spune, de pildă, că Fokion - pe care Demostene îl numea „toporul discursurilor sale" - obişnuia să dispreţuiască mulţimea. Într-o zi, când poporul îl aplauda, Fokion se întoarse către prietenii lui, întrebându-i: „Am spus oare vreo prostie?" Totuşi, ignorarea intenţionată a asistenţei poate afecta iremediabil şi regretabil performanţele actului oratoric. Un fenomen pe care istoria modernă a discursului l-a consemnat în frecvente situaţii constă în manipularea publicului prin diverse atitudini demagogice: declaraţii fără fundament; promisiuni deşarte; viziuni utopice. Aceasta a fost, de pildă, evoluţia oratorică a dictatorului Hitler, descrisă de scriitorul Felix Aderca:„ Hitler ţine întâile cuvântări politice camarazilor de arme. Are 31 de ani. Dar cadrele militare sunt prea strâmte pentru energia lui - armata este numai o unealtă… La întâia întrunire publică din 20 februarie 1920, Hitler are 107 ascultători, la 3 februarie 1921, Hitler vorbeşte în faţa a 5.600 ascultători, ca în anul următor, numărul să se ridice la 14.000 şi apoi la peste 20.000. De aici înainte, nu mai pot fi număraţi…A făgăduit tuturor tot: bancherilor - bănci; industriaşilor - stare de asediu; ţăranilor - pământ; muncitorilor - comunizare; nobilimii şi ofiţerimii - un împărat; tuturor - antisemitismul, baia caldă a sufletelor înăbuşite, speranţa universală care nu costă nimic şi nu rezolvă nimic. Unui popor torturat de egala neputinţă a unui socialism şi reacţionarism ajunse la monstruoasa împerechere Hitler i-a oferit virilitatea categorică a voinţei lui".Demagogia poate genera un public ad-hoc, derutat şi aflat în criză de idealuri realizabile, uşor de manipulat, mai ales atunci când acesta nu aparţine unei alte lumi de valori. Persuasiunea este, totuşi, fragilă şi provizorie, putând să se destrame oricând în funcţie de gradul de prestigiu şi, mai ales, de forţa reală a oratorului în plan politic. S-ar putea crede la prima vedere că „mulţimea inhibă": dacă ascultătorii sunt numeroşi şi diverşi, aceştia constituie o bază potenţială de aderenţi, dar şi de oponenţi la ideile expuse de un anumit orator. Psihologic, unii conferenţiari preferă chiar să vorbească în săli restrânse, în faţa unui public select şi selectat, având impresia că „aritmetica numerelor mici" le va stimula nemijlocit prestaţia. Să fie oare aşa? Există, dimpotrivă, oratori care se simt în largul lor dacă 47 asistenţa este amplă (de pildă, reunită într-o mare piaţă, un stadion sau o sală de sport), dorind să impresioneze cât mai multă lume; în consecinţă, numărul mare de ascultători îi stimulează. În relaţia calitate/cantitate, primul parametru este hotărâtor; acelaşi orator poate fi la fel de interesant în faţa a 50 sau a 5000 de persoane, dacă este să ne limităm la publicul direct (prezent), nu şi la publicul receptor în sens mai larg (datorită cărţilor sau mass-media). Contează cu prioritate ceea ce el spune şi cum spune şi, abia după aceea, câţi receptori de mesaje are. O figură marcantă a oratoriei româneşti interbelice a fost dr. Nicolae Lupu pe care Pamfil Şeicaru îl caracteriza drept „un abil creator de atmosferă". Un episod din cariera sa este elocvent pentru importanţa pe care o acorda auditoriului. Într-o sesiune prelungită a Parlamentului cu puţini deputaţi copleşiţi de căldura verii timpurii, dr. N.Lupu cere cuvântul şi vorbeşte aproape o oră (vervă pamfletară; logica strânsă a argumentării; invective pline de culoare - toate acestea dădeau discursului improvizat linia unei impresionante elocinţe), numai că sala rămăsese aproape goală. La final, redactorul parlamentar al ziarului „Aurora", uimit de energia pe care oratorul o risipise fără oprire, îşi permite următoarea observaţie: „Nu-i păcat, domnule doctor, să vă stricaţi nervii, să ţineţi un discurs aşa de frumos în faţa unei incinte aproape goale? Şi mai ales, să vă înflăcăraţi atâta pe căldura asta?". Doctorul Nicolae Lupu îi răspunde, fără a mai sta pe gânduri şi a-şi alege cuvintele: „Ce ştii tu? Îţi închipui că am vorbit pentru incintă? Dar uită- te sus în loji, sunt 40 de ţărani de la Fălciu; au venit la Cameră să mă audă. Tu nu pricepi? Toţi m-au văzut şi m-au auzit cum execut guvernul şi se vor întoarce la ei în sate şi vor povesti. Ei mă interesează, nu deputaţii; ei mă aleg, nu cei care sunt în incintă. Habar n-aveţi de politică!". Aşadar, oratorul avea conştiinţa clară a distincţiei dintre auditoriul de jure şi auditoriul de facto, optând pentru o raportare directă şi semnificativă la acesta din urmă. 48 6. Adaptarea exerciţiului oratoric Adaptarea oratorului comportă mai multe aspecte: * adaptarea tematică: oratorul va trebui să-şi consacre discursul - unui anumit subiect, subordonând orice divagaţii sau consideraţii colaterale acestui scop central; niciun conferenţiar care se respectă nu va cădea în cursa greşelii, ferm sancţionate de ştiinţa logicii (ignoratio elenchi - ignorarea subiectului); nu este, însă, mai puţin adevărat că, aflat la tribună, un orator are posibilitatea de a schimba acest subiect în mod strategic şi doar temporar; pe de altă parte, oratorul poate să acorde o anumită flexibilitate tratării, adaptând parţial tema respectivă la profilul auditoriului. * adaptarea geografică: oratorul ţine cont de specificitatea locului în care se află, străduindu-se prin limbaj, evocarea tradiţiilor, citarea unor personalităţi autohtone etc. să se apropie de acest mediu; fie că alocuţiunea este deja pregătită în termenii care onorează simultan coordonatele de loc şi de timp (hic et nunc), fie că se aplică unele corecţii sau ameliorări ad-hoc chiar în decursul exerciţiului retoric. * adaptarea psihologică: este dificilă anticiparea deplină a auditoriului real, a fondului său afectiv şi comportamental, a stării de atenţie/predispoziţie la momentul prezentării discursului; oratorul are în faţă nu un public inert, lipsit de identitate şi de personalitate, ci, de cele mai multe ori, un public care poate contribui fie la înnobilarea unei prestaţii retorice, fie la erodarea iremediabilă a acesteia. 6.1. Adaptarea tematică În privinţa adaptării tematice, se presupune că un orator experimentat va fi în măsură să abordeze subiectul anunţat în prealabil, menţinându-se în perimetrul acestuia, de la exordiu până la peroraţie. Adaptarea sa implică, însă, mai multe elemente: paralel cu raportarea la temă, oratorul trebuie să se raporteze la profilul profesional al publicului; este vorba, de regulă, de un public avizat (care cunoaşte în linii generale tema, dar aşteaptă cu interes viziunea conferenţiarului). Oratorul are la dispoziţie două variante: i) să ţină o cuvântare relativ neutră, axată pe tema anunţată, dar fără luarea în considerare a specificităţii auditoriului; ii) să vorbească pe marginea subiectului, dar într-un limbaj cât mai apropiat de profesiunea predominantă a ascultătorilor săi. Exemplificăm prin unele situaţii oratorice legate de oratorul-diplomat Nicolae Titulescu: i) Când vorbeşte în faţa ziariştilor despre problematica Balcanilor (în discursul prilejuit de deschiderea Conferinţei constitutive a „Presei Înţelegerii Balcanice" - Bucureşti, 11 iunie 49 1936), Titulescu adaptează tema alocuţiunii la rolul care revine presei şi jurnalistului şi susţine o cuvântare cu privire la Înţelegerea Balcanică din perspectiva presei.Câteva pasaje sunt edificatoare în această privinţă: - „Pentru că, atâta timp cât acordurile politice nu sunt sprijinite prin acorduri de presă, destinate să le dea actualitatea de la zi la zi, pentru că atâta timp cât acordurile politice nu sunt chemate să participe la viaţa politică a naţiunilor care sunt interesate de ele, pe calea acestui sine qua non al vieţii moderne care este ziarul, ele pot reprezenta documente preţioase, pot constitui combinaţii ingenioase, dar nu sunt în definitiv decât construcţii abstracte". - „...atâta timp cât un acord politic n-a fost adoptat de presă, el poate fi cel mult un superb plan de arhitecţi! Construcţia rămâne de făcut!" - „...şi cum nu există o creaţie continuă în care lucrătorul, inspirându-se din ceea ce a realizat în parte, să nu devină, la rândul său, arhitect pentru tot ceea ce-i rămâne de făcut, reprezentanţii presei sunt adevăraţii colaboratori ai autorilor unei înţelegeri politice". ii) Titulescu face o adaptare tematică atunci când se adresează doctorilor în discursul rostit la Societatea Medicală a Litoralului Mediteranean (Cap Martin, 11 aprilie 1937): - Introducerea în problematica păcii se face în termenii medicali pacient/doctor: pacientul oamenilor politici se numeşte Lumea, mult mai complexă şi mai dificil de vindecat decât bolnavii obişnuiţi. Dacă medicii reuşesc să vindece bolnavii, nu se poate răspunde „tot aşa de net şi de onorabil" la întrebarea dacă conducătorii statelor reuşesc să lupte împotriva răului politic şi să vindece pacientul generic , adică Lumea care îi înconjoară. iii) Aflat la Bordeaux, la invitaţia Asociaţiei Mutilaţilor şi a Foştilor Combatanţi (27 iunie 1937), Titulescu se apropie afectiv de cei cărora le vorbeşte, făcând un bilanţ impresionant al evenimentelor, prin intermediul unei metafore legate nemijlocit de viaţă - cea a sângelui: - „Acum 19 ani, sângele curgea la noi, dar eram cu toţii stăpâniţi de credinţa, de acea credinţă într-o Lume Nouă care trebuia să se nască şi în care trebuia să domnească dreptatea, în care Idealul îşi va putea arăta cu mândrie exigenţele, în care omul va fi mai mult frate omului decât a fost în trecut". - „Astăzi, sângele nu curge la noi, dar ne temem în fiecare clipă ca nu cumva să ni se ceară un nou sacrificiu; ba mai mult, un val de oboseală a pus stăpânire pe spiritele noastre în asemenea măsură încât ziua de mâine nu mai reprezintă pentru noi o promisiune, ci o scadenţă ai cărei debitori vom fi". iv) Prezenţa într-un mediu academic precum cel al Universităţii Comenius din Bratislava, la 19 iunie 1937 îi oferă lui Titulescu prilejul de a vorbi despre simbioza dintre activitatea sa politică şi activitatea ştiinţifică: 50 - „Modul în care mi-am dus activitatea politică mi-a permis să nu rup niciodată legăturile ei cu activitatea mea ştiinţifică... în domeniul politic am transpus întotdeauna comandamentele ştiinţei, iar în domeniul ştiinţific, am transpus întotdeauna,la fiecare pas din cariera mea politică, comandamentele experienţei aşa cum mi le înfăţişa viaţa". v) Vorbind la Londra (21 mai 1929) în faţa membrilor Societăţii Internaţionale de Filologie, Ştiinţe şi Arte Frumoase, Titulescu îşi orientează tematic discursul:„Politica şi pacea" către misiunea ce revine lucrătorilor din zona spirituală: - „Aici istoricii, filologii, sociologii şi moraliştii sunt chemaţi să contribuie, să explice umanităţii - biata locomotivă alergând pe şinele sale - mecanismul propriei funcţionări". - „Dacă înainte de război, ca regulă generală, oamenii de stat întâlneau doar oameni de stat, după război şi datorită Societăţii Naţiunilor, nu există om politic care să nu aibă prilejul, dacă doreşte, să întâlnească specialişti din orice domeniu al ştiinţei, să se bizuie pe lumina necesară a cunoştinţelor lor, să mediteze asupra avantajelor pe care le poate obţine din aceste cunoştinţe pentru înfăptuirea misiunii sale politice". - „Recunoscută ca un factor internaţional, ştiinţa trebuie să genereze o cooperare intelectuală sistematică şi permanentă". vi) O adaptare tematică a oratorului Titulescu regăsim şi atunci când acesta susţine o conferinţă în Camera Comunelor din Londra (9 iunie 1937): - „În ceea ce mă priveşte, aş dori să vă spun că mă simt ca acasă în atmosfera Stângii şi a ideilor pe care le reprezentaţi... După terminarea războiului, am încercat să pun în practică idealurile mele de stânga, pe care nu am încetat să le slujesc. Şi aşa mi-a venit ideea de a forma capitalul asociat în România". Schimbarea de context ţine nemijlocit de fondul de abilităţi ale oratorului care poate avea pregătită o alocuţiune-cadru pe marginea unei anumite teme. Dacă se schimbă profilul/statutul receptorului colectiv, uniformitatea tematică nu mai este productivă, iar oratorului îi revine misiunea de a opera modificările şi adaptările cuvenite: a) adaptarea formei (ponderea unor citate străine, utilizarea unor termeni de specialitate); b) adaptarea stilului (prezenţa unor figuri retorice, cultivarea frazei scurte, adresarea directă); c) adaptarea duratei (după caz, reducerea sau prelungirea alocuţiunii); d) adaptarea conţinutului (renunţarea la unele pasaje sau, dimpotrivă, introducerea unor texte noi). 51 Această schimbare de context nu este exclusiv dependentă de public; oratorul are depline resurse în a se adapta dinamic la situaţii inedite, nou apărute pe baza unui material cu valabilitate generală, elaborat a priori. Conferenţiarul este cel care decide gradul de re-adaptare a cuvântării. 6.2. Adaptarea geografică Există o regulă nescrisă a elocinţei, a cărei funcţionalitate apare tot mai clar în contextul mobilităţii oratorilor: se ţin conferinţe şi discursuri nu doar acasă, în faţa unui public autohton, dar şi în străinătate, în medii dintre cele mai diferite: parlamentar; academic; artistic; ştiinţific; diplomatic. Oratorul - pentru a deveni interesant - trebuie să se raporteze la coordonatele de spaţiu, iar resursele de care dispune în această privinţă sunt practic inepuizabile. Marii oratori ai lumii au fost conştienţi că limbajul reprezintă o „poartă de intrare” către inimile şi cugetele celor care îi ascultă. Atunci când limbajul părea a fi o barieră în calea perceperii colective a unor mesaje lansate de către oratori, aceştia se străduiau cu abilitate şi talent să transforme obstacolul într-o “punte” a înţelegerii. În cele ce urmează , vom exemplifica această idee esenţială prin câteva modele preluate din istoria modernă română şi universală a oratoriei. - După ce susţine, în iarna anului 1926, conferinţe pe teme de istorie carpato-dunăreană la unele universităţi de prestigiu din Anglia, Vasile Pârvan avea să constate cu firească satisfacţie intelectuală următoarele: „Trăiesc zile neuitate de intimitate ştiinţifică şi omenească cu învăţaţii de aici... Atât la Cambridge, cât şi la Londra, lecţiile au fost primite bine şi, la sfârşitul lor, după obiceiul englez, mi-au mulţumit câte doi, preşedintele şedinţelor şi un specialist în chip cu totul măgulitor, mai ales pentru un obraznic ca mine care le maltratase în aşa hal limba lor. Profesorul de istorie antică de la Cambridge a făcut chiar un raport sindicilor de la «University Press» să-mi tipărească lecţiile în splendida colecţie a Universităţii." În acelaşi an, după mai multe lecţii susţinute la Roma în limba italiană, profesorul Pârvan conferenţiază în limba franceză despre Dunărea română la Sorbona/Paris în celebrul amfiteatru Richelieu. A doua zi îi scrie unui prieten: "Francezii mi-au făcut o primire cum n-am avut până acum nicăieri... lecţie la Sorbona cu un auditoriu foarte distins (o mulţime de profesori şi membri ai Institutului) şi sute de ascultători, deşi era grevă de 1 Mai şi nu se putea circula." - Activitatea academico-oratorică a lui Nicolae Titulescu s-a înscris sistematic în coordonatele universalităţii lingvistice; acesta îşi rostea impecabil alocuţiunile în limba ţării în care se afla: * la Paris sau Bordeaux, vorbea în limba franceză; * la Berlin, opta pentru limba germană; 52 * la Londra, Cambridge sau Oxford, mijlocul de exprimare era limba engleză. Aceste atitudini indicând o anumită „curtoazie lingvistică" nu puteau decât să impresioneze asistenţa. Ele aveau o finalitate directă în planul înţelegerii mai aprofundate a conţinutului conferinţei; în al doilea rând, reţineau de la început atenţia auditoriului, reducând distanţa spirituală faţă de orator. Generând o destindere binevenită, Titulescu îşi permitea uneori „destăinuiri publice" în legătură cu limba în care încerca să vorbească şi care nu era, totuşi, cea maternă. Numai că surpriza auditoriului, după aceste „avertismente" şi prestaţia propriu-zisă a oratorului, avea să fie enormă, iar impresia de respect şi consideraţie să se amplifice substanţial (de facto,însă, Titulescu se descurca în câteva limbi străine la fel de bine ca în limba română). În discursul rostit în limba engleză la Universitatea din Cambridge, Titulescu îşi inaugurează consideraţiile cu câteva remarci menite „să avertizeze" de la început auditoriul în legătură cu limba străină pe care urmează să o utilizeze: „Mărturisesc că am avut unele ezitări să primesc amabila invitaţiune de a vorbi azi în faţa dumneavoastră... sunt chemat să fac timp de o oră, în limba engleză, o conferinţă în stil universitar. Grea încercare pentru cineva care acum câţiva ani nu cunoştea o vorbă din limba lui Shakespeare şi risca să moară de sete pentru că nu ştia cum se cere pe englezeşte un pahar cu apă!". Continuă în aceeaşi notă:„Pentru a învinge această ezitaţie şi a-mi da curaj, m-am gândit la multe lucruri încurajatoare. Între altele, mi-am spus: la Cambridge, lumea trebuie să aibă spiritul internaţional. Ei vor fi voioşi să impună urechilor lor un sacrificiu egal cu acela ce impun eu gurii mele şi astfel, ca buni oameni de ştiinţă, să aibă satisfacţia de a constata că, o dată mai mult, legea compensaţiunii universale a operat!". Similar - dar de această dată în Camera Comunelor - oratorul român îşi începea discursul din 3 iunie 1937 cu aceste cuvinte: “Dau dovadă astăzi de unul dintre cele mai mari acte de curaj din viaţa mea! Mă adresez membrilor Camerei Comunelor în limba engleză fără a şti engleza. De aceea, primele mele cuvinte vor fi acelea de a vă solicita mgăduinţa. Dar, întrucât cunosc foarte bine poporul britanic, nu vă voi cere îngăduinţa bazată pe spiritul creştin al milei, ci aceea bazată pe firea poporului britanic, o fire pe care eu însumi am simţit-o."În aceeaşi alocuţiune, Titulescu declara: „Cineva m-a întrebat într-o zi: «Care este deosebirea dintre un francez şi un englez?». I-am spus că răspunsul e foarte simplu. Dacă vei face cea mai mică greşeală când te exprimi în franceză, francezul îţi va spune cu severitate: «Cum e posibil să nu ştii asta?». Pe de altă parte, când bâiguieşti câteva vorbe în engleză, englezul îţi va spune: «Ce frumos! Ştiţi asta!»”. 53 Un om politic de talia lui Anthony Eden se simţea obligat să afirme: „Orice traducţiune neputând decât să strice frumuseţea acestui discurs (al lui Titulescu - n.n.), cer Consiliului ca, împotriva uzanţelor, să renunţe la ea". Au fost, de asemenea, cazuri precum cel din Camera Comunelor în anul 1937 când parlamentarii englezi, de-a dreptul vrăjiţi de elocinţa diplomatului român, au cerut lui Titulescu să repete discursul rostit în limba engleză! Cine răsfoieşte paginile „Politicii externe a României (1937)" va găsi câteva însemnări interesante cu privire la relaţia dintre autorul cărţii, Nicolae Titulescu şi limba engleză. Astfel, autorul mărturiseşte că a avut, pur şi simplu, norocul de a nu fi cunoscut această limbă atunci când a fost numit, de către Take Ionescu, ministru plenipotenţiar la Londra. Pe de altă parte, evita să vorbească în franceză, căci ştia că „britanicii preferă cea mai precară limbă engleză - celei mai bune limbi franceze", aşa că şi-a început cariera diplomatică la Londra prin... tăcere! Avantajele acestei stări de fapt au fost, însă, enorme: marele diplomat, potrivit propriilor declaraţii, a învăţat limba engleză simultan cu asimilarea mentalităţii engleze. De aceea, când vorbeşte la Oxford, Cambridge sau Londra, Titulescu trece cu uşurinţă nu doar peste barierele lingvistice, dar şi peste barierele de spiritualitate şi de percepţie! Tot prin intermediul limbii engleze, marele orator român a reuşit - atunci când se afla în America - să genereze, în ciuda unor obstacole de imagine, admiraţia unanimă. Savel Rădulescu îşi aminteşte că la un moment dat Titulescu s-a găsit în faţa unui auditoriu american ostil din cauza unor dezordini întâmplate chiar atunci în România; primit la început cu multă răceală, oratorul a ştiut - prin expunerea sinceră şi convingătoare - „să lase, după cuvântarea sa, o atmosferă bună pentru ţară." Impresii excelente făceau discursurile titulesciene şi în perimetrul spiritualităţii franceze. Acelaşi Savel Rădulescu remarca: „L-am auzit în Franţa. Era strălucitor. Toată formaţia sa, tot fundamentul culturii sale de stil francez, toată admiraţia sa pentru măiestria tradiţională a elocinţei franceze păreau că se reflectă şi strălucesc în expunerile sale." Vorbind la Geneva, un orator remarcabil de talia lui Aristide Briand lansa colegilor săi diplomaţi următorul îndemn: „Veniţi să-1 ascultaţi (pe Titulescu- n.n.) dacă doriţi să învăţaţi de la un mare maestru al mânuirii cuvântului ce înseamnă puterea oratoriei franceze." La rândul său, un cunoscut comentator de politică externă, Henri Géraud, care apărea în paginile ziarelor sub pseudonimul Pertinax, a oferit lui Titulescu o carte proprie privind acordurile de la Latran dintre Vatican şi Regatul Italiei cu următoarea dedicaţie: „Unuia dintre cei mai mari oratori de limbă franceză." După moartea lui Aristide Briand, nu o dată presa internaţională 1-a consacrat pe Titulescu drept cel mai mare orator de limbă franceză în viaţă. „Parlamentarii români şi francezi l-au invidiat deopotrivă pentru măiestria cu care îşi rostea discursurile liber în principalele limbi 54 europene - remarca Robert Deutsch - iar elita diplomaţiei de la Societatea Naţiunilor a încercat adeseori sentimentul satisfacţiei de a avea în mijlocul ei pe acest maestru al elocinţei, dar şi sentimentul chinuitor al geloziei". Un stenograf al epocii, cunoscut el însuşi ca un om de vastă cultură, mărturisea că discursurile lui Titulescu - în limba română sau în limba franceză - erau extrem de greu de reţinut; dificultatea consta nu în viteza exprimării, ci în vocabularul extrem de bogat şi în cuvintele rar întrebuinţate în fraze limpezi, dar original construite. Titulescu a reuşit să se impună încă de la primele sale discursuri „prin eleganţa şi frumuseţea cuvântului vorbit". Dar oratorul Titulescu ştia să impresioneze profund asistenţa şi atunci când aceasta era alcătuită din românii de dincolo de graniţe. Deplasându-se în America, el a vorbit în cadrul unei întruniri a ardelenilor de la Detroit, într-o „improvizaţie scânteietoare" (sintagma aparţine lui Savel Rădulescu). Prietenul său de-o viaţă avea să scrie: „Nu voi uita entuziasmul şi emoţia publicului când Titulescu, cu meşteşugul artei sale, le-a mărturisit că nu avea impresia de a fi trecut Oceanul Atlantic spre a ajunge la dânşii, ci Carpaţii, căci se află în Transilvania!" Mahatma Gandhi povesteşte despre participarea sa la o conferinţă pentru campania de recrutare (era în primul război mondial, iar India se afla încă sub dominaţie engleză). Cere permisiunea să vorbească în limba hindi; autorităţile engleze sunt de acord, dar îi solicită să vorbească şi în engleză: „Nu aveam de făcut un speech. Am spus doar o frază pe marginea subiectului: «În sensul deplin al responsabilităţii mele, cer să sprijiniţi rezoluţia!». Mulţi m-au felicitat pentru că am vorbit în hindi. Aceasta era - spuneau ei - prima împrejurare din memoria vie a oricui când s-a vorbit în hindi la o asemenea adunare". Mahatma Gandhi nu ezită să exprime răspicat, în cartea sa autobiografică, sentimentul de grea încercare prin care trecuse în acele momente: „Felicitările primite şi descoperirea că eram primul care vorbea în hindi la o adunare în prezenţa Vice-regelui mi-au rănit mândria mea naţională. Mă simţeam că mă restrâng în mine însumi. Ce tragedie că limba ţării trebuie să fie un tabu în reuniunile ţinute în ţară, pentru activităţi legate de ţară şi că o cuvântare în hindi, rostită de un individ rătăcit ca mine, trebuie să fie un motiv de felicitări!" Într-o altă împrejurare, aflat la Punjab, Mahatma Gandhi vorbeşte la o adunare compusă în principal din musulmanii din Nord; mărturiseşte că se simţea neajutorat în găsirea celor mai potrivite cuvinte în limbile hindi sau urdu: „Mai vorbisem în urdu la Liga Musulmanilor din Calcutta, dar numai pentru câteva minute, iar cuvântarea intenţiona să fie doar un apel sentimental către auditoriu". De această dată, la Punjab, dimpotrivă, asistenţa era una critică - dacă nu chiar ostilă - dar oratorul îşi propusese să o convingă: „Nu mă aflam, desigur, acolo pentru a ţine o alocuţiune impecabilă, fără erori într-o limbă curată urdu precum cea a 55 musulmanilor de la Delhi, ci pentru a-mi prezenta în faţa adunării propriile opinii într-o hindi discontinuă, aşa cum o puteam stăpâni". După mărturisirea sa, reuniunea a fost un succes, dovedind faptul că „hindi-urdu, singure, ar putea deveni lingua franca a Indiei". Gandhi face apoi următoarea remarcă: „Dacă vorbeam în engleză, nu aş fi putut produce impresia pe care am generat-o asupra auditoriului". Un alt resort al adaptării geografice - pe lângă cel preponderent semantic - îl constituie folosirea unor citate celebre, preluate din gândirea unor personalităţi locale, de referinţă pentru istoria spirituală a ţării în care oratorul îşi susţine discursul. - În conferinţa prezentată, în limba germană, în Reichstag/Berlin la 6 mai 1929, Titulescu introduce două referiri la: * Friedrich Schiller („Omul politic să plece urechea la cuvintele spuse de nemuritorul Schiller: «Să ne folosim de facultatea pe care o avem de a parcurge din nou, în sens invers, graţie raţiunii, drumul pe care ne poartă natura; să transformăm opera necesităţii în opera liberei voinţe; să ridicăm necesitatea fizică la rangul de necesitate morală».”); * Immanuel Kant („Este interesant de relevat faptul că această concepţie actuală a comunităţii internaţionale se apropie în unele privinţe de cea schiţată de către Kant în al său <Eseu asupra păcii perpetue, în care demonstrează că pacea nu poate fi întemeiată pe un stat unic, ci pe o asociaţie de state libere.”). - În discursul rostit la Universitatea Comenius din Bratislava la 19 iunie 1937, Titulescu îl citează pe marele pedagog slovac: „Oh, biet om de rând! Să-mi fie permis să-ţi iau apărarea cel puţin aici, la Universitatea marelui Comenius, în numele principiilor ce stau la baza filosofiei sale: «Şcoala trebuie să fie o uzină de omenie, iar oamenii, fără deosebire de clasă sau de sex, trebuie să fie educaţi cu privire la orice subiect care le este necesar pentru a trăi şi pentru a obţine îndurarea» ". - Aflat la Societatea Naţiunilor de la Geneva, după încheierea unei reuniuni, Titulescu se apropie de Lucian Blaga, aflat pe coridor într-o discuţie, spunându-i: „Ascultă, Blaga, ai auzit adineauri discursul lui Stresemann? A dat un citat din Goethe! După amiază vreau să-i dau replica. Să-mi cauţi, tot în Goethe, un text care să cuprindă ideea aceasta. Imposibil să nu se găsească în Goethe şi această idee!" Blaga evocă mai departe acest episod: „M-am dus numaidecât în Biblioteca Ligii, am răsfoit, ca ursul din anecdotă, prin operele lui Goethe, vreo câteva ore. N-am găsit textul, problematic de altfel, de care ar fi avut nevoie Titulescu spre a răspunde lui Stresemann, ministrul de externe al Germaniei…; totuşi, răspunsul dat de Titulescu lui Stresemann a fost suficient de strălucit,chiar fără citatul olimpic". 56 Doi vorbitori la Marea Adunare Naţională de la Alba Iulia (1 Decembrie 1918), Vasile Goldiş şi Episcopul Caransebeşului, Miron Cristea, ofereau asistenţei anumite citate din discursul ţinut de un alt strălucit fiu al Ardealului, Simion Bărnuţiu, în anul 1848: * cuvântarea lui Vasile Goldiş: „Adevăr a grăit Bărnuţiu în epocalul său discurs rostit în Catedrala Blajului în ziua cea mare din 1848, zicând: «Dacă nu-şi poate închipui cineva greutăţile ce le sufereau iudeii de la faraoni, să se uite la faraonii din Ardeal» ". * cuvântarea lui Miron Cristea: „... n-am uitat nici pe o clipă admoniţia de la 1848 a marelui Bărnuţiu: «Şi cu cât vor învăţa mai mulţi români la şcoli străine, cu atât va pierde naţiunea mai mulţi fii ». Fiecare fiu înstrăinat era o bucată ruptă cu dureri din trupul nostru". Utilizarea contextuală a citatelor pe parcursul unui discurs are trei funcţii majore: i) exprimă un gest de curtoazie şi de respect la adresa gazdelor şi a ţării amfitrionului; ii) oferă resurse suplimentare în direcţia captării atenţiei auditoriului, mobilizându-1 afectiv pentru receptarea altor idei, în funcţie de priorităţile şi preferinţele oratorului; iii) indică orizontul de cultură al celui care susţine discursul, mai ales atunci când citatele nu sunt folosite neostentativ. Adaptarea geografică a oratorului poate lua uneori nu forma citatelor, ci a unor referiri de ordin protocolar la semnificaţia locului în care acesta îşi prezintă discursul (oraş; zonă; ţară). De regulă, acest gen de enunţuri este integrat preambulului/exordiului, dar efectul generat este la fel de puternic şi în cazul în care referirile punctuale se fac pe parcursul unei anumite alocuţiuni. - Vorbind la Marea Adunare Naţională de la Alba Iulia (1 decembrie 1918), dr. Ştefan C. Pop, preşedintele Marelui Sfat Naţional Român, îşi începe cuvântarea cu un omagiu adus acelui loc de întâlnire: „Marele Sfat Naţional, în şedinţa sa din 2/15 noiembrie, a hotărât convocarea Marii Adunări Naţionale a naţiunii române din Ungaria şi Transilvania. De loc mai potrivit am aflat Alba Iulia, această Meccă a neamului românesc". - Elena Văcărescu, atunci când îşi susţine intervenţia în cadrul Întâlnirilor/Entretiens la Madrid (3-7 mai 1933) pe tema „Viitorul culturii", se referă în partea introductivă la două simboluri ale Spaniei: „Ne găsim în ţara în care spiritul a creat imaginea nemuritoare a lui Don Quijote şi a lui Don Juan". - În discursul rostit la Atena, cu ocazia semnării Pactului Înţelegerii Balcanice, Titulescu îşi exprima recunoştinţa faţă de străvechea Eladă: „Guvernul regal al României... ţine îndeosebi să sublinieze contribuţia importantă pe care guvernul elen a adus-o la realizarea marii opere pe care am pecetluit-o astăzi, adică bucuria sa de a vedea că s-a ales Atena ca loc al semnării. În adevăr, din toate naţiunile europene, naţiunea elenă este aceea care are cele mai intime legături 57 cu eternitatea. Astfel, un tratat semnat pe pământul elen împrumută din ambianţa înconjurătoare condiţia solidităţii şi a duratei pe care trebuie să o urmărească orice operă serioasă". 6.3. Adaptarea psihologică Marii oratori au încercat întotdeauna să anticipeze starea de spirit şi reacţia auditoriului; acest lucru s-a realizat printr-o pregătire asiduă şi crearea, la nivelul conferenţiarului, a unei dispoziţii pre-discurs cât mai normale, în măsură să surmonteze diverse momente neprevăzute. Aristide Briand, cu câteva zile înainte de a se urca la tribună, se întreţinea pe culoarele Societăţii Naţiunilor cu ziariştii întâlniţi ocazional, discutând chestiuni la ordinea zilei, dar şi idei pe care se gândea să le expună în public printr-un viitor discurs. După ce afirmă că, la Societatea Naţiunilor de la Geneva, nu devine vedetă decât persoana care pronunţă un discurs şi doar în momentul când acest discurs este rostit, Elena Văcărescu descrie modul în care se comporta marele om de stat şi orator francez: Briand era de natură statică; nu avea nici agitaţie, nici curiozitate; aflat în sala de conferinţe, acesta citea un ziar abia sosit de la Paris, îşi plimba în jurul său ochii, dar fără prea mult interes, iar din când în când, ca într-un ritual, îşi mângâia mustaţa; ridica uneori un creion, făcând gesturile normale, banale ale delegatului care se plictiseşte. “Briand închide ochii, apoi îi redeschide cu o indiferenţă aparentă; în realitate, el se instruieşte, instinctul său urmăreşte situaţia pe care o judecă a fi nouă şi obscură". Vede mari diferenţe între asistenţa de la Paris şi cea de la Geneva: la Paris, el cunoaşte pe cel puternic şi pe cel slab din fiecare departament (regiune), din Alpii maritimi sau Maine-et-Loire; dar aici, la Geneva, ce vor Finlanda, Haiti sau Panama? Cum, istmul are un delegat? De ce Hondurasul este aşa de aproape de China? “Briand studiază şi se reculege."- conchide Elena Văcărescu în memoriile ei diplomatice. Un comportament pre-discurs similar avea Nicolae Titulescu; acesta se întreţinea ore în şir cu prieteni şi colaboratori apropiaţi sau studia adânc la ceasurile nopţii, într-un dialog intim cu sine însuşi, înaintea unei intervenţii importante de la tribuna Societăţii Naţiunilor. Titulescu - potrivit mărturisirilor făcute de Savel Rădulescu - simţea publicul în faţa căruia vorbea: „din expresia ascultătorilor, a fluidului ce stabilea,el ştia să-şi modeleze rostirea şi să-şi acorde inflexiunea sau gestul". Însuşi oratorul spunea într-unul din discursurile prezentate în Parlament: „dacă cuvintele au aşa de mare vrajă, e că poartă în ele bucăţi din sufletul acelora care le rostesc, bucăţi din sufletul pe care oratorul şi-1 rupe şi îl împrăştie ca să ajungă, fie măcar pentru o clipă, la deliciul suprem care se cheamă comuniunea desăvârşită cu ceilalţi". Petre P. Carp îşi construia dispoziţia pre-discurs la nivelul propriei gândiri; se mândrea chiar că întreaga pregătire a cuvântărilor sale era una pur ideală: „În fiecare dimineaţă, după ce 58 mi-am sfârşit toaleta, mă întind pe canapea şi timp de un sfert de ceas îmi fac, pentru tot restul zilei, şi toaleta mintală. Atunci şi aşa îmi concep discursurile". Reuşita unei prestaţii retorice depinde în mare măsură de efortul de adaptabilitate pe care oratorul şi-1 asumă deliberat. Legătura cât mai normală cu auditoriul presupune înţelegerea şi depăşirea unor bariere de natură psihologică, generate nu numai de nivelul intelectual al oratorului, dar mai ales de „zestrea sa afectivă".Pentru a fi în măsură să transmită stări emoţionale, vorbitorul însuşi trebuie să se afle temporar într-o asemenea stare. În cursul de retorică, scris la începutul secolului al XlX-lea, Simeon Marcovici considera următoarele: „Dovezile desluşesc şi luminează pe ascultător, iar patimile îl târăsc, îl subjugă şi îl fac să îmbrăţişeze ideile şi sentimentele noastre, întocmai ca şi când ar fi chiar ale sale…Patima are o deosebită influenţă în meşteşugul de a îndupleca. Un om pătimaş este mai totdeauna elocvent; el împărtăşeşte, printr-o puternică simpatie, sentimenturile la cei ce-1 ascultă; mişcările şi chiar căutările lui sunt înduplecătoare". În anumite situaţii, prin intermediul unui feed-back (conexiune inversă), simpla prezenţă a auditoriului generează un grad sporit de subiectivitate din partea oratorului care încearcă să se adapteze la exigenţele celor ce îl ascultă. În „Scrisorile către Duiliu Zamfirescu" (octombrie 1890), Titu Maiorescu expune un scenariu de acest gen: un anumit conferenţiar la Ateneul Român vrea să vorbească despre Eliad (Ion Heliade Rădulescu - n.n.); el are de ales între o „subiectivitate curat-omenească" (prezentarea „limpede şi cinstită numai a impresiilor produse asupra sa de operele şi figura lui Eliad") şi „o subiectivitate în înţeles mai restrâns, defavorabil" (prezentarea unor „impresii piezişe, egoist-profesionale, în afară de obiectul Eliad."). De pildă, vorbitorul crede că „în auditoriu se află cucoane încântate de Eliad, cărora n-ar vrea să le displacă". În consecinţă, acesta „îşi drege fraza după gustul lor". Dacă respectivul conferenţiar se gândeşte cum să captiveze auditoriul „cu vibrări de coarde populare, cu vreo declamaţie patriotică, vreun compliment la puternicii zilei, vreo fioritură pentru gingaşele domnişoare etc.", atunci impresiile sale vor fi „falsificate cu alte gânduri egoist-subiective, cu vanitatea de a plăcea cucoanelor, de a linguşi pe puternici, de a-şi înlesni el cariera vieţii sale... tot lucruri eterogene de obiect". Vedem în această atitudine o adaptare negativă a oratorului la auditoriu, atunci când locul unei abordări obiective îl ia subiectivismul determinat de o supraestimare a exigenţelor unei asistenţe, insuficient monitorizată în plan psihologic de către vorbitor. „Scenariul domnişoarelor", invocat de Titu Maiorescu are deplină relevanţă în sensul existenţei, în unele cazuri, a unor segmente nesemnificative de public, care pot afecta demersul oratoric în substanţa mesajelor sale. Efortul de obiectivitate al vorbitorului presupune o detaşare conştientă - anticipativă sau realizată instantaneu - de conotaţiile subiective ale unui anumit auditoriu (ale 59 unor părţi ale sale) prin menţinerea permanentă, pe primul plan al expunerii, a firului logic şi fondului informaţional, construite în baza unei suspendări metodologice temporare a altor fapte fără însemnătate pentru prestaţia oratorului. De arta oratorică ţine şi efortul unui vorbitor de a risipi propriile complexe faţă de auditoriu într-un gest de preocupare realistă de a nu subestima asistenţa, dar nici de a o supraestima în detrimentul său. Aşa procedează Nicolae Iorga, într-un discurs parlamentar rostit la 23 noiembrie 1907 pe care îl începe cu următoarele cuvinte:„Onor,Cameră, n-am pretenţiunea ca, vorbind de la această tribună, să creez un curent ce sunt sigur că nu-1 voi crea şi nu voi schimba părerile nimănui. De lucrul acesta sunt sigur de la început... întâi, mi s-a spus foarte cavaleresc, de la începutul carierei mele parlamentare, că mă găsesc înaintea unui areopag foarte dificil şi care nu seamănă deloc cu acela pe care-1 am de obicei. Mi s-a spus că sunt obişnuit să vorbesc înaintea acelor tineri sălbatici care se numesc studenţi sau înaintea unui auditoriu inferior care se adună la conferinţele ştiinţifice; şi astfel, când voi veni în Parlament, voi fi fără ştiinţă de rostul frumos, fără putinţă de a-mi exprima ideile cum se cuvine şi mă va întâmpina un dezastru." N.Iorga continuă: „Am primit această înştiinţare cu un zâmbet; nu am venit aici ca să fac impresiune; nu suntem o ceată de cabotini sau snobi care trebuie să arătam care dintre noi are mai mult talent de a născoci, de a spune într-o formă subţire lucruri dezagreabile pentru adversari, chiar dacă ele constituie o calomnie şi o nedreptate şi dacă nu au nicio legătură cu binele ţării...Domnilor, fiecare dintre domniile voastre aveţi o forţă mai mare decât mine prin faptul că faceţi parte dintr-un partid.Situaţia mea nu este de aceeaşi natură; eu nu reprezint decât un curent în opinia publică, reprezint pe aceia care nu fac politică, deşi sunt patru milioane în populaţiunea ţării... Dacă lucrurile sunt aşa, se poate întâmpla ca eu să fiu mai tare decât cum se pare şi se poate întâmpla ca domniile voastre să fiţi cu mult mai slabi decât aparenţa". Discursul la care ne referim are peroraţia construită pe relaţia cu publicul din perspectiva celui care le-a vorbit până atunci. Oratorul Nicolae Iorga spune: „Acum, domnilor, mai am un singur cuvânt de spus şi am încheiat. Întâi, v-am făcut o impresiune rea, nu am obiceiul vorbirii în Parlament; sunt profesor deprins a vorbi cu studenţii sau conferenţiar deprins a vorbi cu un public care are, pe drept sau pe nedrept, simpatii pentru mine. Nu sunt, prin urmare, orator deprins a vorbi în Cameră. Veţi fi zis atunci ce veţi fi zis: acum, după ce voi încheia, veţi zice ce voiţi a zice. Îngăduiţi-mi, însă, a face o comparaţie. Eu sunt un naiv, un poet care îşi are, totuşi, legături cu realitatea istorică pe care o ştie tot aşa de bine. Eu merg, cântându-mi cântecul pe lângă marile curţi care sunt aşezate de o parte şi de alta a drumului..." După ce mărturiseşte (în mod strategic) că nu are abilitatea de a vorbi în faţa parlamentarilor, oratorul atacă printr-o ultimă frază care va pune auditoriul la grea încercare: „Vă pot cere o singură favoare: numai 60 aceea că, dacă vi se pare că ce am spus eu merită un răspuns din partea domniilor voastre - din partea neamului nostru voi primi la timp răspunsul care mi se cuvine - dacă credeţi că mi se cuvine un răspuns înaintea domniilor voastre, vă rog să îmi opuneţi un om cu cultura mea şi, mai ales, cu curăţenia mea morală". Când voci din sală dau replica: „N-avem.", Nicolae Iorga le răspunde doar prin două cuvinte pe care numai prezenţa de spirit a unui mare orator le putea pronunţa: „Lăsaţi gluma!" Memoriile criticului Eugen Lovinescu îl prezentau - din perspectiva începutului de veac XX - pe tânărul orator Nicolae Iorga ca pe „un vorbitor de un debit uimitor, în ton minor şi familiar, cu o putere remarcabilă de însufleţire; era un animator: iată caracterizarea cea mai potrivită acestei specii de oratorie". Comparativ cu Titu Maiorescu, cel care îşi dramatiza cuvântarea printr-o excelentă modulare şi o mimică expresivă, „Iorga nu avea nici modulare, nici gesturi; uriaşa pânză a vorbelor lui nu era pusă în valoare prin accent; imobile, mâinile nu sculptau înţelesul cuvintelor în mirarea auditoriului ce auzea şi vedea, în acelaşi timp, fraza bătrânului orator (Maiorescu - n.n.) ". Dramatismul lui Iorga nu venea din acţiunea sa oratorică din afară, ci dinăuntru; prin monotonia imensului debit verbal, simţeai „sufletul ce se zbate şi pasiunea ce se frământă". Într-o evocare a personalităţii oratorice a lui Nae Ionescu, Mihail Sebastian scria următoarele: „Sunt unii oameni destinaţi să comunice cu tinerii prin anumite valori pe care le realizează viaţa lor, prin anumite sensuri de gândire sau de sensibilitate pe care le exprimă scrisul lor. Înţelegerea între generaţii este aproape totdeauna grea, dacă nu imposibilă, din lipsa de generozitate a bătrânilor şi din excesul de fervoare al tinerilor. Este ceva opac între ei, este o incapacitate reciprocă de a se înţelege... Oamenii care pot birui aceste eterne rezistenţe sunt puţini. A vorbi tinerilor, a-i înţelege şi a te face înţeles de ei este un lucru dificil şi rar... Trebuie să fie cineva purtătorul unui mesaj personal, purtătorul unor experienţe capabile să lumineze nu numai propria sa viaţă, ci şi viaţa celorlalţi, trebuie să trăiască el însuşi o dramă de idei sau de pasiuni pentru ca glasul său să treacă dincolo de sine, către ceilalţi". În acelaşi plan al psihologiei oratorice, apelăm la un pasaj memorialistic aparţinând lui I.G.Duca şi având ca subiect pe oratorul Petre P.Carp: „... într-o zi, mă plimbam prin coridorul circular al Camerei, când mă întâlnesc cu Carp. «Ce faci, Duca?». «Ce să fac, coane Petrache, am ieşit că nu mai pot asculta pe... (mi se pare că la tribună vorbea Iancu Lahovari)». «De aceea, am ieşit şi eu» şi, atrăgându-mă spre fereastră, îmi zice cu tonul autoritar al magistrului ce se adresează elevului său: «Cea mai mare parte din oameni nu pricep psihologia discursului parlamentar. Ei cred că la Cameră trebuie să convingi ca la barou şi, de aceea, îi vezi că discută, raţionează, analizează. Politica e luptă. La Parlament trebuie să afirmi. Să dai adversarului o 61 lovitură de pumn drept în faţă şi pe urmă să treci înainte». Şi de fapt (Carp - n.n.) avea dreptate, oratoria parlamentară trebuie să fie afirmativă, nu demonstrativă; sintetică, nu analitică. Aşa se şi explică de ce la noi ca şi aiurea, rareori avocaţii mari au fost mari oratori parlamentari". Studierea sălii ţine de abilităţile psihologice ale oratorului; la început, acesta vede o masă informă, heterogenă şi tăcută despre care are doar o serie de cunoştinţe elementare şi disparate. Oratorul îşi va face primul fond de impresii (public liniştit sau agitat; public emoţionat sau arogant; public cooperant sau refractor etc.); nu are prea mult timp la dispoziţie şi de aceea acţiunea sa de tatonare se va desfăşura simultan cu prezentarea alocuţiunii. Uneori, s-ar putea ca vorbitorul să se înşele asupra verdictului dat, dar în cele mai multe cazuri experienţa acumulată în timp îi va permite sedimentarea unor judecăţi rezonabile cu privire la profilul auditoriului. 62 7. Exordiul Reprezintă preambulul unei rostiri în faţa unui auditoriu. Începutul discursului este un moment important deoarece face trecerea de la tăcere la vorbire, de la non-comunicare la comunicare. Este prima impresie pe care o produce, răspunzând sau nu unei importante legi a comunicării, şi anume valoarea de aşteptare a mesajului înaintea rostirii sale. Debutul unui discurs trebuie să creeze o atmosferă de autentică intersubiectivitate, de dăruire din partea celui care vorbeşte şi încearcă să-şi „formeze" publicul cu calitatea de partener aflat într-o comuniune. Într-o formulă relativ scurtă, discursul va menţiona intenţia de a vorbi în acel moment şi în faţa acelui public printr-o relaţie personalizată cu ajutorul unor trăsături ale sincerităţii rostirii; este vorba de talentul de a cuceri încă de la început, de a capta bunăvoinţa ascultătorilor. În opinia lui Quintilian, ceea ce în limba latină se numeşte exordium sau principium era denumit de greci proemium, termen care pare mai adecvat, deoarece indică foarte clar că această parte a unui discurs se află înaintea abordării subiectului propriu-zis. Denumirea provine de la „cântec", dar şi de la faptul că chitariştii dăduseră acest nume micilor preludii pe care le cântau pentru a-şi atrage bunăvoinţa ascultătorilor.Oratorii au adoptat acelaşi termen pentru a prezenta începutul pe care îl fac înaintea discursului rostit. Există două genuri de exordiu, aşa cum acestea se regăsesc în tratatul de retorică al lui Quintilian: i) exordiul direct, care cuprinde invocarea nemijlocită a bunăvoinţei şi atenţiei; ii) exordiul prin insinuare, utilizat mai ales atunci când cauza pentru care pledează oratorul nu este suficient de demnă, fie pentru că fapta este necinstită sau dezaprobată de către oameni, fie întrucât aparenţele o dezavantajează. Exordiul de insinuare este necesar în situaţia în care adversarul, prin pledoaria sa, a reuşit să pătrundă în sufletul judecătorilor sau atunci când se pledează în faţa unui auditoriu obosit şi plictisit. Scopul exordiului este pregătirea auditoriului. Majoritatea autorilor tratatelor de retorică sunt de acord că acest scop este atins atunci când auditoriul devine binevoitor, atent şi dispus să cunoască faptele; bunăvoinţa se construieşte de la început, dar oratorul veghează ca aceasta să se menţină pe parcursul întregului discurs.Încrederea în sine, manifestată direct şi obsedant, dă adeseori impresia neplăcută de aroganţă. Aşa se explică grija oratorilor antici de a-şi acoperi „măiestria vorbirii"; ei câştigă favoarea auditoriului şi prin intermediul altor mijloace cum ar fi: exprimarea unei dorinţe sau a unei îngrijorări; recurgerea la dezaprobări vehemente; prezentarea unei rugăminţi ş.a. 63 În procesele judiciare, atenţia auditoriului poate fi menţinută, dându-i impresia că nu va fi reţinut mult timp şi că oratorul nu va vorbi în afara cauzei, săvârşind acea eroare care în logică se cheamă „ignorarea subiectului" /ignoratio elenchi. Acelaşi efect pozitiv îl are indicarea clară şi succintă a esenţei cauzei în care judecătorii urmează să se pronunţe (a se vedea exordiile din operele lui Homer şi Vergilius). Exordiul trebuie să fíe în esenţa sa o enunţare, nu o expunere: oratorul indică doar despre ce va vorbi, fără a insista asupra situaţiei detaliate care s-a petrecut. Un model de exordiu - pe care Quintilian îl considera a fi ideal în pregătirea oratorilor - este cel din discursul lui Cicero, intitulat: „Pro Cluentio”: „Am observat, judecători, că întreaga cuvântare a acuzatorului este împărţită în două părţi: una mi-a făcut impresia că se bazează şi are toată încrederea în defavoarea care a însoţit de mult judecata adusă de Iunius; cealaltă abia atinge - din simplă obişnuinţă, încă timid şi neîncrezător - chestiunea otrăvirii, deşi pentru ea s-a constituit acest complet de judecată conform legii". Numeroşi retori antici au semnalat următoarele vicii principale ale exordiilor, recunoscând că acestea sunt folosite foarte des în practica oratorică: * exordiul vulgar - convine mai multor cauze; * exordiul comun - îl poate folosi şi adversarul; * exordiul transferat - poate fi schimbat de către adversar. În privinţa plasării sale, orice exordiu răspunde regulii retorice de a se afla la începutul unui discurs sau al unei pledoarii; uneori, este posibil ca rolul exordiului să fie îndeplinit de o altă parte a pledoariei în desfăşurare. Din perspectiva exordiului,un orator trebuie să ia în considerare o multitudine de aspecte cum ar fi: ce are de spus; în faţa cui va vorbi; pentru cine anume; împotriva cui; în ce împrejurări; în ce loc; ce doreşte în mod deosebit; de ce se teme etc. De asemenea, este necesar ca exordiul să fie moderat în aprecierile formulate, în modul de compunere şi în tonul exprimării, deoarece - aşa cum susţine Quintilian - nici chiar în cel mai sigur proces nu trebuie să apară prea mult sentimentul încrederii în succesul personal; judecătorul aproape că urăşte siguranţa de sine a pledantului. În retorica antică, se recomanda, în acelaşi timp, evitarea, în exordii, a cuvintelor neuzuale, a metaforelor prea îndrăzneţe, a arhaismelor ieşite complet din circuitul lingvistic, a licenţelor poetice.Fără îndoială, asemenea elemente ar putea deveni productive în planul persuasiunii numai după cucerirea ascultătorilor,“când sufletele lor au fost câştigate şi încălzite.”(Quintilian). La aceste cerinţe se adaugă ideea privind o eventuală criză de inspiraţie ori de exprimare în prezentarea exordiului, care ar putea avea efecte negative nedorite, tot aşa 64 cum “cel mai rău cârmaci este acela care izbeşte de mal corabia în care te afli chiar la momentul plecării din port”. Exordium ex abrupto / exordiul brusc este un gen aparte care se regăsea în portofoliul marelui orator Cicero.Este de notorietate în acest sens textul interogativ, rostit la 6 noiembrie, anul 87 B.C. în Senatul roman, prin care Cicero îl acuza pe Catilina de conspiraţie împotriva Republicii: “Quo usque tandem abutere, Catilina, patientia nostra?/Până când vei abuza, Catilina, de răbdarea noastra?”. La scurt timp, Catilina a fost judecat şi a primit sentinţa capitală, iar Cicero a fost considerat salvatorul ţării, conferindu-i-se titlul onorific Pater Patriae. În general, exordiile au o dublă menire: prezentarea succintă a subiectului care urmează a fi abordat şi pregătirea auditoriului în această privinţă; totuşi, în cazul unui exordium ex abrupto, intervine elementul suplimentar al surprizei, publicul fiind mobilizat în aşteptarea cu interes a cuvântării respective. Aparent improvizat, acest gen de exordiu este de facto pregătit dinainte de către oratorul care a ales o asemenea introducere sintetică, dar persuasivă. 65 8. Rostire şi discurs Termenul latinesc rostrum (= bot; cioc; vârf încovoiat; gură) are pluralul rostra (= tribuna din Forum-ul antic, împodobită cu pliscuri de corăbii). În baza unor evoluţii istorice din limba română despre care a scris Constantin Noica, a avut loc o mutaţie semantică substanţială: sensul iniţial al termenului s-a dedublat (rostul ca „gură" a sfârşit prin a însemna deopotrivă „deschizătură"; pe ambele linii, cuvântul a evoluat şi din fiecare sens concret s-a putut ajunge, în limba noastră, la sensuri speculative. Termenul „rostire" a avut menirea de a reintegra ceea ce „rostul" pierduse, şi anume cuvântul. Prin urmare - consideră Noica - „a rosti rostuieşte rostul"; prin verbul „a rosti" te ridici la o expresivitate filosofică neaşteptată (în dubla accepţiune de „a vorbi" şi „a rândui"). Revenind la perspectiva oratorică, relevăm adevărul că un discurs trăieşte prin cuvintele sale; acestea sunt purtătorii de sens, de mesaj de la orator către auditoriu. Dar, dincolo de cuvinte, o prestaţie retorică dobândeşte relevanţă şi vigoare prin valorificarea unui bogat arsenal de instrumente adiacente cum ar fi: timbrul; intensitatea şi inflexiunile vocii; cadenţa vorbirii; frecvenţa pauzelor; accentele ş.a. Un orator desăvârşit ştie să le utilizeze pe toate acestea în mod ponderat şi armonios integrat bogăţiei de mesaje pe care doreşte să le comunice unei asistenţe. Oralitatea discursului acceptă mai greu scuzele sau corectarea a posteriori a unor erori. În scris, gândirea poate reveni de mai multe ori asupra formulărilor sau construcţiilor lingvistice, înlăturând greşelile, abandonând insuficienţele sau repetiţiile inutile, introducând expresii mai coerente. În schimb, discursul rostit implică un grad superior de responsabilitate: prima variantă, exteriorizată şi materializată este cea care rămâne în percepţia şi conştiinţa auditoriului; amendarea ei nu este imposibilă, dar comportă anumite riscuri în materie de receptivitate. Pregătirea prealabilă a unui orator are în vedere şi acest gen de dificultăţi inerente. Este bine cunoscut dictonul lui Terentius: Verba volant, scripta manent". Odată ce „vorbele zboară", este greu, dacă nu chiar imposibil, a le mai întoarce din drumul lor. Folosind o metaforă, în vorbire se poate spune că nu există „gumă de şters"; riscurile şi pretenţiile cuvântului rostit sunt clare la fel ca şi cele ale emiţătorului. Reflecţia acestuia trebuie să acţioneze instantaneu, nu post factum. Sunt dese situaţiile când un cuvânt nepotrivit poate genera reacţii nedorite, dar necorectabile.„Cuvântul este ca vântul şi pleacă şi nu-l puteţi opri după ce a ieşit din gura voastră, ci veţi fi căindu-vă pentru cuvântul acela" - se arată în „Învăţăturile lui Neagoe Basarab către fiul său, Teodosie". Principalele calităţi ale vocii sunt intensitatea, durata şi timbrul. Ultimul parametru rămâne invariabil, dincolo de orice tentative de schimbare/ameliorare; primele două, însă, pot fi 66 supuse unor exerciţii de fonetică, dicţie, logică, nuanţare, frazare etc. O voce optimă în lumea oratoriei sau a audiovizualului implică o stăpânire adecvată a respiraţiei. În unele lucrări de specialitate , se face o paralelă între performanţa sportivă şi cea din lumea teatrului: un alergător vehiculează 40 de litri de aer pe minut, iar un actor - aproximativ 36 de litri în acelaşi interval. Citirea unui discurs, spre deosebire de discursul oral improvizat/liber, poate stimula sau, dimpotrivă, estompa actul retoric. Intonaţia trebuie să servească ideilor, să se înscrie în coordonate de normalitate (evitarea stridenţelor, a exceselor teatrale) şi să corecteze „din mers" o eventuală stare de apatie şi monotonie care stăpâneşte, la un anumit moment, auditoriul. Când improvizează, oratorul devine mult mai natural în tonalitatea rostirii; în schimb, în procesul citirii unui text, poate interveni inexpresivitatea generatoare de dezinteres în rândul ascultătorilor. Desigur, adevăratul discurs este cel rostit în faţa unui auditoriu; vocea oratorului participă nemijlocit la acest exerciţiu al elocinţei. Vorbirea - nu numai prin conţinut, ci şi prin trăsături ale formei - poate transmite mesaje complementare. O voce pe tonalităţi înalte este ascuţită, ţipătoare sau stridentă, iar pe tonalităţi joase este groasă, gâtuită, aspră. Toate acestea determină tonalitatea care poate fi construită, pentru a nuanţa anumite efecte ale comunicării sau spontană, denotând indiferenţă, lipsă de practică, apartenenţă la un anumit mediu intelectual sau social. Volumul vocii este o trăsătură care impresionează pozitiv sau negativ; determinat de o respiraţie corectă, acesta impune o auzire şi o receptare corespunzătoare, fără a fi nevoie de stridenţe, dacă este adecvat mărimii grupului şi locului de adresare. Dicţia şi accentul, viteza, folosirea pauzei şi timbrul vocii trădează multe elemente ale personalităţii celui care vorbeşte, precum şi intenţionalitatea mesajului care generează un asemenea tip de comportament vocal. Stilul vorbirii poate fi considerat ca o probă ADN în identificarea unei persoane care se bucură de o anumită cunoaştere şi re-cunoaştere într-un mediu dat.Acest stil cuprinde anumite structuri verbale, mesaje-standard, repetiţii, tonalităţi specifice ş.a., constituind o matrice distinctă şi inconfundabilă, la fel ca testul genetic sau amprentele digitale. Modul natural de a vorbi nu poate fi eliminat cu desăvârşire, chiar dacă autorul în cauză îşi propune acest lucru pentru a-şi ascunde uneori identitatea şi a deruta pe cei care îl caută. O receptare adecvată a mesajului presupune o serie de trăsături meta-verbale: * expresivitatea ca o asociere a sentimentelor cu vocea; * politeţea ca plăcere de a vorbi, exprimată prin ton prietenesc în voce şi prin priviri agreabile; * claritatea şi adresarea directă, timbrul corelat cu atitudinile şi emoţiile transmise de către orator. 67 În literatura de specialitate, accentului i se atribuie o importanţă deosebită în calitatea sa de componentă majoră a oricărui comportament verbal, desfăşurat în coordonate publice. Alături de melodie, intensitate, durată, cantitate, pauză (elemente numite prosodome), accentul aparţine fenomenelor prosodice ale limbajului. Fie următorul enunţ: „Ion a venit"; în varianta sa interogativă: „Ion a venit?" apare o scurtă pauză între substantiv şi verb, iar accentul din curba melodică se pune pe verb (a venit?). În schimb, în varianta exclamativă: „Ion a venit!" accentul este pus pe substantiv (Ion), ceea ce se exprimă mai bine în forma inversată: „A venit Ion!" Ca element al intonaţiei, accentul are o importantă funcţie expresivă; prin punerea în valoare a unei unităţi lingvistice superioare fonemei (silabă; cuvânt; sintagmă; frază), pentru a o diferenţia de altă unitate lingvistică de acelaşi nivel, accentul îndeplineşte o funcţie distinctivă. Este un adevărat supliciu pentru un public să fie nevoit a asculta un vorbitor cu voce răguşită sau nazală, care încurcă ori înghite cuvintele, care nu poate mări volumul, fără a ţipa sau coborî acest volum pentru a se face auzit. La fel de dezagreabil va deveni acel vorbitor care nu este capabil să-şi controleze ritmul, „mitraliind" conţinutul expunerii cu viteza fulgerului, astfel încât asistenţei nu i se mai transmite niciun gând; reacţia publică este similară în situaţia când oratorul comite eroarea de a încetini prezentarea sa pe o gamă de tonuri atât de restrânsă încât pe ascultători îi „fură" somnul. Totul poate fi compromis din cauza unor greşeli de pronunţie, lipsei de intonaţie, absenţei contrastelor vocale sau unei ritmici deficitare. Există, desigur, diferite timbre ale vocii: *o voce scăzută poate avea cauze ambientale; persoanele crescute în mediul unde s-a aflat un membru de familie bolnav obişnuiesc să umble tiptil şi să vorbească încet. Vocea respectivă poate deveni contraproductivă: auditoriul este silit „să ciulească" urechile pentru a descifra sunetele emise de vorbitor; până la urmă, ascultătorii îşi vor „astupa" urechile, retrăgându-se mental în altă parte. *o voce energizantă, o gamă largă de intonaţii, diversitatea inflexiunilor şi accentuările sistematizate menţin trează atenţia auditoriului. Încă în Antichitate, s-a dezvoltat o disciplină auxiliară numită fonaskia care oferea reţetele necesare întreţinerii vocii, tratării diferitelor afecţiuni şi anomalii, precum şi o serie de indicaţii precise privind întărirea glasului, ameliorarea timbrului etc. Fiecare mare orator avea un fonask (de obicei, un sclav grec) care îl însoţea pretutindeni, iar în timpul rostirii discursului îi indica până şi tonalitatea cuvenită cu ajutorul unui flaut aflat la dispoziţia sa. Mai mulţi cercetători (e.g. J.Joubert) au evidenţiat distincţia care există între un orator şi un declamator: i) oratorul este preocupat de subiectul său; declamatorul - de rolul său; 68 ii) oratorul acţionează; declamatorul simulează; iii) oratorul expune mari idei; declamatorul expune cuvinte mari. Cele două ipostaze nu se exclud reciproc:oratorul are nevoie de o anumită capacitate declamativă cu condiţia ca aceasta să nu rămână un scop în sine, ci să fie subordonată obiectivelor esenţiale ale convingerii prin vorbire. - Se ştie că Demostene a luptat contra naturii, corijându-şi defectele de vorbire prin pietricelele purtate în gură, ca şi prin declamarea discursurilor pe malul Mării spre a birui zgomotul valurilor. - Cicero înscria printre calităţile unui orator „vocea tragedianului". - Prietenul lui Cicero, Hortensius Hortalus, adept al genului asianic (eleganţă de stil, dar sărăcie de idei), avea o voce sonoră, graţioasă şi melodioasă. Timbrul vocii lui reuşea să domine o sală arhiplină de auditori. După modelul lui Cicero, Hortensius şi-a publicat câteva discursuri, dar - constatând răceala cu care au fost primite de public, deoarece el nu avea în scris aceeaşi forţă de exprimare ca în cazul vorbirii cu gesturile şi cu modulaţiunile intonaţiei - a renunţat să- şi mai editeze cuvântările. Marii oratori români s-au impus prin anumite caracteristici ale vocii, asociate armonios celorlalte calităţi retorice. - Ion Petrovici, în „Amintiri universitare", îl evocă pe Titu Maiorescu în exerciţiul vorbirii, generator de intense impresii muzicale: „N-aveai înainte un profesor care explică, ci mai mult un preot care oficiază. Nu era numai mintea care culegea idei, era tot sufletul care, prins în mreje nevăzute, se simţea tot mai aproape de albastrul cerului. Era un fel de călătorie uşoară spre ţinuturi transcendente, în scăpărări de facle şi cântece de harpă. Mai ales de pe la a doua jumătate a lecţiunii, glasul magistrului devenise atâta de muzical, încât parcă îţi venea să-ţi clatini capul ca în tactul unei melodii". Darul vorbirii este identificat şi de către George Călinescu drept unul dintre parametrii oratoriei lui Titu Maiorescu: „Toate amintirile contemporanilor ne vorbesc de săli pline cu public universitar şi mai ales dinafară, de lecţii sonore de o oră şi jumătate, rostite liber, fără note, cu glas răspicat şi grav, într-o locuţiune superbă şi o impresionantă formă literară... Criticul trecea de la bară la Cameră şi de aici la catedră cu aceeaşi preocupare vocală şi căutare de succes". - La B. Şt. Delavrancea, vocea putea fi deopotrivă tunet, dar şi clopoţel de argint. Cella Delavrancea, fiica scriitorului, în eseul: „Trei voci de neuitat", scrie următoarele rânduri: „ o voce care era şi vioară, şi violoncel, inteligenţa lui pătrundea sensul muzical al vocalelor, energia consoanelor, expresivitatea tăcerii... Începea cu glas sfios, ca şi cum ar fi pipăit cu vocea 69 atenţia publicului; încetul cu încetul, tonul urca sub presiunea inspiraţiei, ridicat pe aripi invizibile." În scrierile biografului lui Delavrancea, Emilia Şt. Milicescu, se menţionează că marele orator „a avut, în glasul său, acel fluier fermecat al basmelor cu care a încântat pe toţi contemporanii săi". La momentul trist al dispariţiei lui, Ion Petrovici spunea: „Odată cu Delavrancea nu s-a stins numai o lumină şi a murit un glas; cu el s-a stins un cer întreg de aştri şi o furtună de glasuri, un clocot de voci care îndeamnă, care mână, care răscolesc". - Referitor la un alt maestru al elocinţei, Nicolae Iorga, evocările se îndreaptă în mare măsură către tonul rostirii. De pildă, Dimitrie Anghel îşi aminteşte că Iorga avea „un glas în care vibrau toate emoţiile"; la momentul discursurilor sale, „o putere elementară de uragan trecea în glasul acela". La rândul său, George Călinescu evocă „inefabila voce graseiată, tărăgănată, cicălitoare, conspirativă ori înfuriată" a marelui istoric-orator care„îşi culca urechea pe sonoritatea moale a cuvintelor", vorbea „cu graţia leneşă a femeii căreia i se face o dulce violenţă". Iorga avea multe afinităţi cu zmeul din poveste: după cum buzduganul acestuia îşi preceda stăpânul, izbind în poartă, în uşă, spre a se aşeza apoi singur în cui, tot astfel glasul profesorului Iorga se auzea indistinct pe scări şi pe culoare, înainta intensificându-se viforos, apoi intra, adus de un val de studenţi întârziaţi, în mijlocul sălii cucernice; „la sfârşit apărea şi N. Iorga, identificându-se cu autorul glasului". - Menţinându-ne la nivelul evocărilor călinesciene, redăm câteva remarci despre Vasile Pârvan care, spre deosebire de „geniul viforos şi şăgalnic" al lui Nicolae Iorga, avea „un geniu muzical şi solemn". Atunci când ţinea prelegeri universitare, dădea impresia că prin glasul său cântă în faţa auditoriului: „Din când în când, V. Pârvan se oprea cu măsuri strict numerice, privea în depărtare spre lumea ideală pe care o evocase şi iarăşi, reluându-şi timbrul elegiac, aluneca pe mările antice: <Şi Anaxandros tăcu, privind departe pe linia de lumină a Lunii argintând apele Pontului>... Frazele se desfăceau în adevărate versete când, cu glasul său modulat, recita solemn". - Nicolae Titulescu s-a impus în perimetrul oratoriei româneşti şi europene prin vocea impresionantă. Prietenul care i-a urmărit viaţa şi cariera, Savel Rădulescu, scria: „Timbrul vocii lui Titulescu avea o urmă de rezonanţă metalică, ceea ce făcea ca rostirea lui să fie auzită foarte clar şi foarte distinct de la distanţe apreciabile". Oratorul-diplomat se definea prin talentul de a-şi modela rostirea din credinţa în „marea vrajă a cuvintelor". Savel Rădulescu îşi aminteşte emoţia - trădată de glas - cu care Titulescu a ţinut, în Parlamentul ţării, un discurs prilejuit de vizita la 70 Bucureşti a primului ministru francez (mai 1935). La rostirea frazei: „Eu, care sunt adânc uman, dar care am curajul de a spune public că umanitatea nu mă interesează dacă România nu-şi găseşte locul în sânul ei", memorialistul a sesizat o inflexiune a vocii, însoţită de o redresare a capului, „ceea ce m-au făcut să-i simt o emoţie stăpânită".Titulescu reuşea să dea rostirii „o deosebită claritate, viaţă şi culoare".Când era necesar, nici „severitatea incisivă", nici „vehemenţa stăpânită" nu lipseau, ştiind, însă, să le armonizeze cu deosebită îndemânare. Sintagma metaforică, aplicată lui Aristide Briand („mare orator cu voce de violoncel") i se potrivea de minune şi lui Nicolae Titulescu, mai ales atunci când, susţinând remarcabile discursuri în limba lui Voltaire, vorbea ca un autentic francez. Ion Petrovici scria despre vocea lui Titulescu următoarele: „Mi-au rămas vii în aducerea aminte cuvântul său precis în situaţiile cele mai încurcate, elocvenţa lui ascultată şi aşteptată cu emoţie - ca producerea unui mare solist - şi mai ales, tonul său mândru ca între absolut egali". După cum remarca Pamfil Şeicaru, rari sunt oamenii având simultan calitatea de orator şi cea de gazetar. De multe ori, elocinţa de la tribună, transferată într-un articol, devine „o retorică găunoasă"; un discurs dobândeşte personalitate prin voce şi prin gest, prin puterea magnetică a vorbitorului, însă aceste mijloace dispar în scris şi articolul semnat de aceeaşi persoană având darul vorbirii apare despuiat de accesoriile ce asigură performanţa oratorului.Titu Maiorescu constituie o dovadă clară a acestei deosebiri: el a fost apreciat ca un mare orator, dar discursurile sale în formă scrisă devin fade atunci când sunt citite. Petre P.Carp, unul dintre puţinii oratori ale căror discursuri rezistă, după decenii, unei lecturi, nu a desfăşurat activitate jurnalistică; Al. Marghiloman, un orator politic de cuceritoare seducţie, nu a avut curajul să se înfrunte cu pagina albă de hârtie spre a-şi exprima opinia într-un anumit articol. Pe de altă parte, considera P.Şeicaru, doi oameni politici mânuiau cu egală siguranţă tehnica tribunei şi tehnica scrisului: Take Ionescu şi Nicolae Iorga. Take Ionescu publica un articol cotidian în ziarul La Roumanie, dar nu îl scria efectiv, ci îl dicta; cu toate acestea, articolele sale nu lăsau impresia de a fi fost dictate deoarece avea înţelegerea clară a deosebirii dintre ritmul vorbirii şi ritmul scrisului. La rândul său, Iorga era parcă născut gazetar, scriindu-şi majoritatea articolelor direct la masa din redacţie în plină inspiraţie. În eseul „Oratori, retori şi limbuţi", Titu Maiorescu se referă la câţiva colegi de breaslă din perspectiva capacităţii de a vorbi, definitorie pentru orice orator care se vrea convingător şi influent: - Gheorghe Brătianu îşi ţinea discursurile după regulile lui Quintilian, la glasul său puternic adăugând o frazeologie bogată şi „cea mai solemnă gesticulare, de parcă ar fi rostit o predică din amvon". 71 - Nicolae Blaramberg afişa o politeţe exagerată prin limbajul său franţuzit, dar sub ea „se ascundea permanenta iritare a unei ambiţii nemărginite". - Cât despre Nae Ionescu, acesta era înzestrat cu darul oralităţii, „ştia să vorbească şi îi plăcea să vorbească"; fraza sa era întotdeauna stilistic corectă şi armonizată cu măiestrie. Glasul lui Nae Ionescu era dintre cele mai melodioase, gama întreagă a modulaţiunilor îi stătea la dispoziţie, iar „cuvintele curgeau din belşugul unui izvor nesfârşit"; Maiorescu crede că aplauzele consemnate în Monitor pe marginea discursurilor lui Nae Ionescu se datorau în bună parte „glasului frumos şi dicţiunii armonioase". Cu fineţea specialistului în lingvistică şi, mai ales, în arta limbajului, Maiorescu analizează în plan fonetic o formulă ce apărea, de regulă, în alocuţiunile lui Nae Ionescu: „veţi adopta pe care-1 veţi voi!" şi îşi imaginează că această serie de cuvinte a fost, de fiecare dată, rostită cu o deosebită vocalizare a sunetelor: a, e, i, o. Efectul oratoric este dat de producerea, la nivelul publicului, a unui „fel de încântare muzicală, fără nicio privire la înţeles". Muzician avizat, conferenţiar magnific - scria Elena Văcărescu - Louis Barthou avea „în timbrul puţin meridional al vocii sale o sonoritate care amorsa auditoriul, îl cucerea şi îl antrena după sine". Ea îşi amintea, într-unul din celebrele sale eseuri, următorul episod: era într-o seară de vară, la Teatrul Cazinoului din Vichy; un public elevat venise din cele patru colţuri ale lumii pentru a-1 asculta pe oratorul care îl comentează pe Wagner. Orchestra se pregăteşte, anticipând puternice aplauze pentru câteva partituri celebre. Aşteptând, Louis Barthou vorbeşte: „mai întâi, cu o voce aproape agresivă care înfunda silabele în ureche"; el evocă, analizează, comentează, face ca prin viziuni violente sau delicate „să se ridice în faţa noastră nu doar Wagner însuşi, dar şi contemporanii săi împreună cu oraşele unde a trăit"; iar când îşi încheie cuvântarea, când expiră îndelungatele perioade armonioase, există teama faţă de acea orchestră care intră în sala emoţionată, scăldată în ecouri. Vocii inegalabile a lui Louis Barthou îi aduce şi NicolaeTitulescu un vibrant omagiu după trecerea în nefiinţă a omului politic şi diplomatului francez. Într-un discurs rostit cu prilejul vizitei la Bucureşti din mai 1935 a premierului Franţei, Joseph Paul-Boncour, Titulescu spunea: „…unind gestul Dumneavoastră cu vocea Franţei, pe care am auzit-o în această incintă anul trecut, vocea acelui măreţ erou care a fost Louis Barthou, o voce care - dacă astăzi vine de dincolo de mormânt - nu răsună, totuşi, mai puţin puternic în inima tuturor românilor”. În „Memoriile" publicate în anul 1942, Elena Văcărescu povesteşte un episod din biografia interbelică a Genevei: urma să vorbească Ignacy Jan Paderewski, preşedintele Poloniei şi, în acelaşi timp, un mare muzician al timpului. „Toată lumea ştia că acest pianist de geniu contribuise pregnant la resurecţia patriei sale, dar un artist nu este în mod obligatoriu un orator 72 abil… Ascultăm. O voce sonoră şi cadenţată se înalţă, o voce de clopot, mândră şi puternică, plutind deasupra auditoriului. Este o magnifică pagină de istorie…Polonia coboară în mormânt, Polonia se răzvrăteşte, Polonia este zdrobită, Polonia trăieşte din nou, Polonia este fericită. Elocinţa oratorului ia un curs maiestuos. Prestigiosul interpret al <Polonezelor> lui Chopin se dovedeşte a fi un virtuos al verbului... Într-o mişcare unanimă, întreaga adunare este în picioare, aclamând renaşterea unui popor". Într-un discurs prezentat la Geneva în aprilie 1925, Elena Văcărescu se referă la tonul rostirii sale: „Glasul meu vine de departe. De aceea, el este mai slab şi - deoarece e un glas de femeie - tremurător de emoţia pe care i-o impuneţi, ca şi de marea onoare pe care i-o faceţi, ascultându-1. Glasul meu vine de departe, dar speră să fie sonor în inimile voastre". Un membru al Academiei Franceze de talia lui Marcel Prévost afirma că la nivelul Elenei Văcărescu poezia este un cântec, iar elocinţa este o forţă; natura îi dăruise „toate datele fizice ale oratorului": timbrul vocii sale, chiar la diapazonul unei întrevederi private, este încântător; articulaţia este impecabilă; sonoritatea se măsoară instinctiv prin sensul cuvintelor, jocul silabelor, nuanţarea sentimentului. „Niciodată, cum s-a văzut la atâţia oratori, ea nu face apel la strigăt pentru a accentua o idee, iar pe de altă parte, textul nu alunecă spre acea proză poetică pe care François Coppée (poet şi romancier francez - n.n.) o numea atât de corect <proză proastă>. A o asculta pe Elena Văcărescu vorbind, fie că îşi are discursul pregătit sau nu, este o încântare." În literatura de specialitate din ultimii ani, sunt frecvente o serie de observaţii cu privire la rolul vocii în actul retoric: * ridicarea tonului şi utilizarea unui limbaj dur nu pot determina decât o reacţie de maliţie şi vexaţie; * dimpotrivă, un glas calm reflectă un spirit de echilibru şi o minte organizată; * într-o dezbatere, vorbitorul va trebui să-şi modifice periodic intonaţia în funcţie de sensul şi conţinutul celor spuse pentru a reda cât mai bine mesajele sale. Debitul verbal - o calitate sau un defect? Sunt unii oratori care preferă să vorbească într-un ritm foarte alert, parcă pentru a învinge timpul şi a expune cât mai multe mesaje „pe secundă". Chiar dacă aceştia vor menţine trează atenţia auditoriului, riscă la un moment dat să alunece pe panta lipsei de inteligibilitate; publicul nu mai poate asimila ideile, iar monologul rămâne fără ecou. Alţi oratori adoptă un stil de expunere, dominat de un ritm scăzut şi încărcat de apatie. Această categorie oferă avantaje/dezavantaje inverse în raport cu prima: ideile ajung la conştiinţa asistenţei în curgerea lor logică, dar este posibil ca traiectoria atenţiei colective să înregistreze anumite momente de pasivitate şi monotonie (figurat, publicul începe „să 73 adoarmă"). Concluzia care se impune este cea a “liniei de mijloc” inclusiv în privinţa debitului verbal: nici o cascadă zgomotoasă, dar nici un pârâu de câmpie, care abia îşi duce apele; preferabil este un râu de munte, vioi, dar menţinut în matca sa. Profesorul italian Guglielmo Ferrero făcea o comparaţie între oratoria elegantă a lui Cicero şi oratoria dinamică a Sfântului Ioan Gură de Aur, marele predicator din secolul al IV-lea A.D. Unii exegeţi ai biografiei ale lui Nicolae Titulescu, printre care Nicolae Ottescu, consideră că în prezenţele publice ale acestuia în Parlamente, Universităţi, foruri internaţionale ş.a. se regăseau - păstrând proporţiile care se cuvin - virtuţile celor doi străluciţi maeştri ai cuvântului rostit, respectiv eleganţa şi dinamismul. Gestul la Titulescu era, de fapt, unul de scandare a cuvintelor structurate în fraze coerente, farmecul debitului verbal fiind întotdeauna ritmul. Uneori, vocea devine un handicap teribil care numai printr-o perseverenţă extraordinară poate fi surmontat. În anul 1985, fizicianul Stephen W. Hawking suferă o operaţie (fiind bolnav de scleroză laterală amiotrofică) şi îşi pierde vocea. În consecinţă, este nevoit să ţină prelegeri universitare doar prin intermediul unor studenţi care puteau citi textele sale. Un expert în computere din California îi trimite un program de calculator Equalizer care permitea selectarea cuvintelor dintr-o serie de meniuri apărute pe ecran doar prin simpla apăsare a unui contact manual. Programul putea fi controlat şi prin anumite mişcări ale capului sau ochilor; după ce compunea un mesaj, Hawking îl transmitea sintetizatorului de vorbire. Aşa cum îşi aminteşte însuşi savantul britanic, acesta a descoperit că poate fi „un vorbitor cu succes la public” şi cu „acces la o largă audienţă". În context, el se referă - în cuvinte emoţionante, dar nu lipsite de o anumită notă de haz - la însemnătatea calităţilor vocale: „Vocea este ceva foarte important. Dacă ai o voce nedesluşită, oamenii te tratează ca pe un deficient mintal. Acest sintetizator este de departe cel mai bun din câte cunosc, deoarece are multe intonaţii şi nu vorbeşte ca în desenele animate. Singurul necaz este că îmi dă un accent american.Totuşi, acum mă identific cu vocea lui. Nu aş schimba-o nici chiar dacă mi s-ar oferi o voce care ar suna britanic. M-aş simţi ca şi când aş fi devenit o altă persoană". Iată cum o celebră personalitate - care se năştea la 8 ianuarie 1942, exact când se împlineau trei secole de la moartea lui Galileo Galilei şi care este considerat cel mai cunoscut fizician modern de la Einstein încoace - se ataşează de un accesoriu tehnic ce i- a redat vocea şi l-a readus în zona normalităţii umane ca cercetător, dar şi ca autor de prelegeri în faţa publicului atât de drag. Stephen W.Hawking a susţinut vibrante cuvântări de pe scaunul cu rotile la Zürich (septembrie 1987), Birmingham (octombrie 1987), Oviedo (octombrie 1989), Tokyo (iulie 1991), în California (aprilie 1988) şi Anglia (aprilie 1990; ianuarie 1991), pentru a da o listă aleatorie a prestaţiilor oratorice ale unui mare om de ştiinţă, învingător categoric în lupta cu handicapul teribil al capacităţii sale vocale. 74 Vocea oratorului este unul din paradoxurile interpretative ale retoricii: cine citeşte a posteriori un discurs - oricât de coerent şi de clar ar fi acesta - încearcă sentimentul unei neîmpliniri: lipseşte glasul celui care a susţinut alocuţiunea şi, odată cu el, sunt absente numeroase efecte adiacente pe care vorbirea le-a generat în faţa publicului; nu trebuie subestimat faptul că acel public a fost, la modul cel mai direct, un auditoriu - deci o entitate colectivă care a auzit sau, mai exact, a ascultat cu atenţie un discurs. 75 9. Rolul mimicii În tratatul său de retorică, Quintilian susţine necesitatea asigurării, la nivelul oratorului, a unei legături indisolubile între actul rostirii şi ansamblul expresiilor feţei: „Capul trebuie să îşi ia mişcările potrivite din subiect ca să fie în concordanţă cu gestul, cu mişcările mâinilor şi corpului. Şi pentru a exprima toate aceste sentimente, ochii sunt ajutaţi de serviciul pleoapelor şi ale obrajilor". 9.1. Elocinţa feţei Mimica îşi are propria sa istorie. Astfel, în epoca lui Cicero, drama greacă, venită din lumea Orientului a făcut mai neted drumul către un nou gen dramatic; gustul public pe care Horaţiu îl numea mutabile genus s-a depărtat de vechea muză teatrală (fabula atellană), fiind receptiv la arta mimului şi a pantomimului, redusă la farsă şi gesticulare.Mimul constituia o ramificare a genului dramatic în măsura în care actorii exteriorizau diverse scene hazlii având aceeaşi origine cu cele prezente în fabula atellană. În Sicilia, mai ales la Siracuza şi Tarent, umblau artişti caraghioşi care râdeau, dansau şi gesticulau; ei foloseau expresii care se asociau gesturilor, realizându-se astfel o reprezentare scenică a defectelor vizibile, specifice unor persoane cunoscute. Artistul era preocupat să reprezinte cât mai fidel un anumit personaj, dând acţiunii sale sensul de farsă comică. În Grecia Antică, acţiunea imitativă purta denumirea mimeome; cuvântul se generalizează, desemnând acest gen de farsă (mimus). În fiecare primăvară, la Roma, se ţineau reprezentaţii teatrale în onoarea zeiţei Floralia, sărbători care aveau un ecou deosebit deoarece actorii nu mai purtau măşti şi jucau desculţi; treptat, femeile sunt excluse din exerciţiul respectiv, rolurile lor fiind preluate de către bărbaţi. După o perioadă de glorie a mimului, acesta va ceda locul altui actor - pantomimul, o persoană cu calităţi superioare, a cărui reprezentaţie scenică se amplifica prin dansuri şi gesturi, dobândind trăsăturile unui spectacol de balet modern. Atracţia generată de pantomim se datora şi corului care intervenea, paralel cu textul jucat şi dansat. Pantomimul tragic a constituit o treaptă superioară în evoluţia acestui gen dramatic, renumit fiind Pilades din Cilicia. În ceea ce priveşte pantomimul comic cu o mare bogăţie de gesturi şi jocuri de scenă, devenise celebru Batyllus din Alexandria, unul dintre primii prieteni ai lui Mecenas - protectorul artelor în vremea Împăratului Augustus. În epoca imperială, pantomimul este tot mai cultivat, cucerind gradual publicul care frecventase până atunci reprezentaţiile mimului artistic. Numeroşi poeţi, printre care Lucan şi Statilius, au fost ispitiţi să facă libretul compoziţiei lor poetice din subiecte lăsate moştenire de către anumiţi pantomimi celebri. 76 Având bogate tradiţii antice, mimica a continuat să aibă un rol însemnat în prestaţia oratorilor. Mişcările muşchilor feţei, ale ochilor şi gurii pot desemna multiple stări ale persoanei în cauză, întărind sau diminuând de la caz la caz mesajele pe care aceasta se străduieşte să le transmită asistenţei. În ceea ce priveşte mimica în calitate de mijloc de comunicare, se constată în lumea experţilor în materie rolul pe care îl au mişcările muşchilor feţei cu semnificaţie expresivă sau comunicativă, la care pot participa şi alţi muşchi ai extremităţii cefalice. Referitor la psihogeneza mişcărilor mimicii, savantul elveţian Jean Piaget (1896-1980) expunea următoarele elemente esenţiale: i) copilul învaţă prin imitarea adulţilor; ii) înţelege comunicarea mimică înainte de a înţelege comunicarea verbală; iii) îşi exersează mimica în jocul cotidian în care grimasele creează un exerciţiu în realizarea stereotipiilor şi autocontrolului, a automatismelor şi posibilităţilor de interiorizare. Prin intermediul mimicii poate fi exprimată o multitudine de stări precum: veselia; frica; plăcerea; tristeţea; râsul; plânsul; indiferenţa: * obrajii - rigizi ; mobili. * zâmbetul - încurcat; ironic; naiv; trist; ruşinat; vesel; tulburat; încurajator; strâmb; sadic; lacom; trufaş; sigur; condescendent. * ochii - vii; reci; lunecoşi; calzi; provocatori; jenaţi; visători; complici; obraznici. Într-o prelegere susţinută la Iaşi în anul 1869, Titu Maiorescu se referă la cercetările savantului şi teologului elveţian Johann Kaspar Lavater (1741-1801) ale cărui idei centrale ţin de domeniul electro-fiziologiei musculare. Mai târziu, neurologul Guillaume Benjamin Armand Duchenne (1806-1875) a studiat - cu ajutorul impulsurilor electrice - zâmbetele umane, generate de stările autentice de satisfacţie şi de bucurie, ajungând la concluzia că acestea utilizează nu numai muşchii gurii, dar şi muşchii ochilor; literatura de specialitate a consacrat sintagma zâmbetele lui Duchenne ca un semn de recunoştinţă faţă de intensa lui activitate de cercetare în domeniul respectiv. Acelaşi savant care a cartografiat mişcările specifice pentru o sută de muşchi faciali (zigomatici majori; oculari-orbiculari) a încercat să folosească avantajele tehnicii fotografice abia inventate pentru a capta electric expresiile provocate subiecţilor prin experimentele sale, dar nu a reuşit să înregistreze în mod exhaustiv mişcările muşchilor faciali. Duchenne este autorul mai multor tratate de electro-fiziologie între care cel intitulat „Mecanismul fizionomiei umane" a fost publicat în anul 1862. Cercetările moderne de psihologie au demonstrat că expresiile faciale pot chiar schimba o stare de spirit, nu doar reda asemenea stări. De pildă, Paul Ekman şi Richard Davidson au depistat o anumită contracţie muscularo-facială care ridică moralul, denumind-o reperul 77 Duchenne. Concluzia studiului acestora era că, prin contracţia porţiunii exterioare a muşchilor auriculari ai ochilor (care înconjoară orbita) şi a muşchiului zigomatic major (care coboară de pe pometul obrazului până în exteriorul buzei),se stimulează zona cerebrală care produce bucurie.De asemenea,experţii menţionaţi au constatat că zâmbetele care folosesc numai muşchiul zigomatic major pot camufla alte stări de spirit; ele exprimă sau reflectă veselia, dar nu o provoacă. Într-un studiu anterior, autorii ajunseseră la concluzia că majoritatea oamenilor pot contracta voluntar partea exterioară care ridică obrajii, făcând să apară ridurile cunoscute sub denumirea de „laba gâştei". Mimica (în esenţă, expresivitatea feţei) poate avea, în situaţia oricărui orator, două ipostaze principale: * o expresivitate spontană; * o expresivitate controlată. - Prima situaţie este, de regulă, generată de momente neprevăzute cum ar fi: reacţia nedorită a sălii, care va marca faţa/obrajii vorbitorului; venirea unei replici ad-hoc din rândul asistenţei; starea de timiditate la constatarea unei săli neaşteptat de pline sau starea de iritare atunci când oratorul vede o sală neaşteptat de goală ş.a. Desigur, nu oratorul, ci asistenţa va fi receptorul unei asemenea stări; oratorul nu are în niciun moment posibilitatea de “a se privi în oglindă" şi a-şi vedea propria exteriorizare. Poate doar o extraordinară stăpânire de spirit sau o experienţă îndelungată, ajunsă până la cotele rutinei, vor fi în măsură „să comande" feţei să nu înregistreze mutaţii în stări-limită; altfel, această faţă „trădează" imediat situaţiile psihice prin care trece oratorul în momentele respective. - A doua ipostază ţine nu de hazard, ci de pregătire: vorbitorul, asemenea unui actor, poate face ca expresia feţei sale să ilustreze stările pe care le vrea exteriorizate la un moment dat: starea de concentrare maximă înaintea rostirii unui enunţ şocant sau a formulării unei întrebări-surpriză; starea de enigmă care generează mai mult interes în rândul ascultătorilor; pregătirea unui moment solemn (de pildă, evocarea unei personalităţi dispărute sau a unei tragedii umane); invitarea, deocamdată prin mimică, a auditoriului la un moment de destindere, care va fi apoi realizat de către orator printr-o anecdotă, un aforism sau un joc de cuvinte. Expresivitatea controlată este rodul unei obişnuinţe dobândite pe parcursul trecerii anilor care - chiar dacă se învaţă în şcoală (de exemplu, la cursurile de actorie sau de jurnalistică vizuală) - este dificil de aplicat într-un context spaţio-temporal concret. De multe ori, am vizionat programe TV de ştiri în care crainicii - desigur, neprofesionişti - se referă cu zâmbetul pe buze la evenimente tragice, macabre chiar, ceea ce ne determină să credem că relaţia între ei şi ştirile respective este una pur artificială, convenţională. 78 Aşa cum un mesaj poate câştiga la nivelul auditoriului datorită unei mimici adecvate a oratorului, acelaşi mesaj poate pierde din forţa sa persuasivă tocmai ca urmare a unei mimici neadecvate. 9.2. Expresivitatea privirii Privirea a devenit o temă de interes pentru numeroşi cercetători contemporani din domeniile teoriei simbolurilor şi psihologiei sociale cum ar fi Jean Chevalier; Alain Gheerbrant; Geoff Ribens; Richard Thompson. Primii doi autori citaţi consideră, în „Dicţionar de simboluri", că privirea - în calitate de element nonverbal - alături de mişcările corpului, gesturi, tonul vocii, expresiile feţei, influenţează sau completează mesajul textului scris. Privirea este instrumentul unor ordine „intime": ea fascinează, fulgeră, seduce tot atâta pe cât exprimă. Când un gânditor al nuanţelor şi distincţiilor carteziene de talia lui Titu Maiorescu aborda în stil eseistico-filosofic problema relaţiei, acesta găsea de cuviinţă să ofere drept motto un text shakespearean în care ochiul este conceput prin prisma comunicării interumane. Textul respectiv emană profunde reflecţii cognitive, întemeiate pe rolul vizualului ca semn distinctiv al fiinţei raţionale: “…ochiul însuşi, cel mai limpezit din lumea simţurilor, nu trebuie să rămână la sine doar, neîndepărtându-se de sine, ci ochiul cu ochiul care-i este opus se-ntâmpină, iar contemplaţia nu se întoarce la sine până ce calea nu şi-a străbătut şi nu s-a cununat, unde i-e dat, cu sine; asta înţelege-o". Geoff Ribbens şi Richard Thompson consideră că ochii oferă preţioase semnale şi indicii despre conţinutul şi mesajele gândirii noastre; direcţia în care aceştia se mişcă furnizează informaţii relevante despre intelect în termeni de imagini, sunete sau senzaţii tactile. Exemple: * dacă vizualizăm ceva din trecut, ochii au tendinţa de a se mişca în sus şi spre stânga noastră; * dacă încercăm să construim o imagine prin cuvinte, ochii se mişcă în sus şi spre dreapta noastră; * dacă ne amintim sunete, ochii se mişcă spre stânga, iar dacă încercăm „să construim" în minte sunete, ei se mişcă spre dreapta; * dacă încercăm să ne aducem în minte senzaţii tactile, ochii se mişcă spre dreapta şi în jos; * dacă vorbim în sinea noastră, ochii se mişcă spre stânga şi în jos; * dacă avem o privire pierdută, cu ochii aţintiţi drept în faţă, aceasta înseamnă că ne gândim profund la o imagine din mintea noastră. 79 Cercetătoarea americană Margo T. Krasne analizează, în cartea: “ Munca de lămurire - o artă”, contactul vizual reuşit din perspectiva aspectelor fizice, precum şi a aspectelor psihologice. Majoritatea oamenilor nici nu au idee dacă stabilesc un contact vizual slab, mediocru, bun sau excelent. Mulţi presupun că, atâta vreme cât privesc o altă persoană direct în ochi, oricât de fugitiv, contactul vizual se realizează. Dar - consideră autorul - „este necesar nu numai să priveşti publicul în ochi, ci să îl şi vezi". Pentru a atinge acest obiectiv, se impune antrenarea ochilor spre a funcţiona în perfectă sincronizare cu cuvintele rostite în faţa unui anumit public. 80 10. Rolul gesticii Fiecare gest poate avea o dublă influenţă: una în plan semantic, care susţine sau modifică parţial comunicarea verbală şi una în plan motor, legat de o ergo-motricitate. De asemenea, lexicul gesturilor implică un dublu determinism: unul biologic general, regăsit pe treptele inferioare ale ontogeniei, cu o corespondenţă filogenetică, la animale; altul imprimat de un anumit fond socio-cultural. Diverşi cercetători au insistat asupra contribuţiei importante pe care a avut-o de-a lungul timpurilor limbajul gestual în procesul comunicării: - În lucrarea intitulată „Gestul şi cuvântul", André Leroi-Gourhan analizează comportamentul figurativ, provocând întrebări de genul: cât de simplu a fost oare dialogul primitiv? - În cartea „Istoria limbajului", Mario Pei arată că primitivii au elaborat gesturi nu doar pentru obiecte, fiinţe, acţiuni concrete, ci şi pentru evocări, abstracţiuni, sugestii intelective şi afective. 10.1. Simbolistica mâinii De un real folos în materie de comunicare sunt mişcările mâinilor, conştient comandate sau devenite stereotipuri. - Încă în Antichitate, Anaxagoras spunea: „Omul este fiinţa cea mai înţeleaptă, fiindcă are mâini". - Quintilian scria în tratatul „Institutio Oratoria": “ În ce priveşte mâinile fără de care vorbirea ar fi mutilată şi fără putere, abia se poate spune câte mişcări au deoarece ele sunt aproape la fel de numeroase ca şi cuvintele". - Când Cicero a fost asasinat în anul 43 B.C, Marcus Antonius a ordonat ca mâinile să fie bătute în cuie la rostrum (platforma vorbitorilor din Forum Romanum), tocmai pentru a demonstra că Cicero nu va mai putea vorbi, dar nici folosi limbajul puternic al gesturilor manuale. - Peste secole, Paul Valéry, într-un „Discurs către chirurgi", punea în valoare virtuţile acestui semn distinctiv al fiinţei umane: „Cum să găsim o formulă pentru acest aparat care, rând pe rând, loveşte sau binecuvântează, primeşte sau dă, hrăneşte, depune jurământ, bate măsura, citeşte pentru orb, vorbeşte pentru mut, se întinde spre prieten, se ridică împotriva adversarului şi care se face ciocan, cleşte, alfabet? Organ al posibilului, mâna este organ al certitudinii pozitive". 81 - Psihologul şi psihiatrul român Nicolae Vaschide (1874-1907) este autorul „Eseului privind psihologia mâinii", care reuneşte numeroase teme relevante, precum: canonul artistic al mâinii; mâna din punct de vedere antropologic; semnificaţia „strângerii de mână"; dezvăluiri psihologice prin intermediul mâinii. În prefaţa la această lucrare, Ch. Richet oferea următoarea caracterizare sugestivă a mâinii: „organ armonic prin excelenţă, agil şi ingenios instrument al suplei noastre inteligenţe…; mâna defineşte fiinţa umană mai mult decât ochiul, mai mult decât oricare alt domeniu senzorial şi fazele vieţii noastre lasă în aceasta mai multe trăsături decât în alte părţi". Dacă se cunoaşte psihologia mâinii şi limbajul ei muscular, mâna poate informa prin ea însăşi, mai ales despre mentalitatea trecută şi prezentă, dar mai puţin despre cea viitoare. Tipologia mâinilor este extrem de diversă, putând indica multiple stări de spirit: veselie; agilitate; nervozitate; melancolie; tandreţe; voluptate; lene; energie ş.a. - Mâna nu poate să arate decât ceea ce îi spune vorba, însă ea arată văzului ceea ce sunetele vorbirii nu pot decât să spună urechii. Actul de indicare aduce sensibilităţii umane un incontestabil spor de informaţie (Henri Wald). Este cunoscută semnificaţia universală a “strângerii de mână” ca un gest al prieteniei şi comunicării, al transferului de energie pozitivă; în tradiţia masonică, acest gest are chiar o ierarhie riguroasă care se aplică la trei trepte: ucenic; calfă; meşter. - Unele gesturi manuale au o anumită specificitate culturală şi, în consecinţă, trebuie folosite cu mare atenţie în diferite ţări: * De exemplu, gestul realizat prin formarea unui cerc cu degetele mare şi arătător înseamnă: OK în S.U.A., bani în Japonia, zero în Franţa, în timp ce în Brazilia semnifică o insultă. * La Universitatea Cambridge, “strângerile de mână” sunt acceptate numai la începerea şi, respectiv, la încheierea anului academic! * Gesturile cu mâinile pot exprima nu doar sentimente pozitive, dar şi sentimente negative cum ar fi enervarea sau agresivitatea; astfel, a ţinti cu degetul arătător este, de regulă, interpretat ca un gest nepoliticos sau agresiv şi trebuie evitat în consecinţă. * În cvasi-totalitatea ţărilor europene, gestul de a ciocăni cu vârful degetului într-o parte a capului este acceptat ca însemnând: „eşti nebun!" (mai concret, olandezii ciocăne în mijlocul frunţii, iar francezii „înşurubează" degetul într-o parte a capului). * Într-o conversaţie, gestul cu palmele întoarse în sus tinde să indice nesiguranţă însoţită, totuşi, de o anumită sinceritate; acelaşi gest poate fi utilizat în alte contexte pentru a înşela pe interlocutori. 82 * Ciocănitul mesei cu degetele este un semn clar de nerăbdare. * Lovitul cu palma sau pumnul poate indica o anumită stare de agitaţie şi de nervozitate. * Pendularea creionului în mână, în timpul unei întâlniri, sugerează plictiseală sau iritare. * Cercetătorii Geoff Ribbens şi Richard Thompson se referă la un gest frecvent întâlnit în viaţa cotidiană: steepling-ul (vârfurile degetelor celor două mâini se ating, în timp ce podurile palmelor sunt uşor depărtate, sugerând forma turlei unei biserici; steeple înseamnă „turlă" în limba română. Deseori, acest gest - realizat în mod inconştient - este interpretat ca indicând un sentiment de încredere sau sugerând că persoana respectivă a ajuns la o anumită decizie. * În Marea Britanie şi în Sardinia,atingerea nasului exprimă complicitate, confidenţialitate sau discreţie, în timp ce în Italia peninsulară, semnifică: „fiţi atent!". * În Olanda şi Austria, dacă cineva îşi atinge vârful nasului, aceasta înseamnă: „vedeţi-vă de treaba dumneavoastră!" Datorită acestor diferenţe semantice, se impune o cunoaştere adecvată a obiceiurilor locale spre a evita transferuri ilicite de semnificaţie sau de intenţie prin utilizarea anumitor gesturi cu ajutorul mâinilor. - Mâinile pot întrece uşor, ca efecte, expresiile faciale şi cuvintele vorbitorului. Mâinile prea active sau, dimpotrivă, lipsite de viaţă pot distrage atenţia publicului. În schimb, mâinile şi degetele care „prelungesc" cuvintele oratorului, în deplin acord cu sentimentele acestuia, au rolul clar de a intensifica mesajul. - Ipostaza mâinilor încrucişate, de pildă, indică o stare de închidere a persoanei şi inexistenţa dorinţei de a intra în circuitul comunicării; scopul acestei ipostaze este acela de „a apăra" cutia toracică şi zona inimii. - Mâinile trebuie să slujească drept semne de punctuaţie sui-generis; când sunt potrivite, nu exagerate, acţionează ca accesorii vizuale în sprijinul textului rostit. În acelaşi timp, cu excepţia cazurilor când vorbitorul se adresează unui public alcătuit din persoane hipoacuzice, gesturile mâinilor nu trebuie utilizate ostentativ în calitate de limbaj al semnelor.Totodată, acestea trebuie să rămână permanent în zona vederii periferice a publicului care priveşte faţa celui ce rosteşte o alocuţiune. - Se ştie, însă, că discursul politic - cu exemple edificatoare în diferite decenii ale secolului trecut - nu a respectat asemenea precepte. Astfel, când dictatorii Germaniei, Spaniei sau Italiei se adresau mulţimilor din balcon ori de la tribună, aceştia gesticulau fără întrerupere; mâna dreaptă le însoţea cuvintele dure, lozincile pline de promisiuni deşarte sau declaraţiile patetice.Vizualizarea - prin gestică - a mesajelor întărea forţa lor persuasivă, iar acestea ajungeau mult mai repede la masele de ascultători pe care dictatorii le manipulau după bunul lor plac. 83 10.2. Limbajul trupului Conceptul care a intrat în actualitate pe filiera anglo-saxonă (body language) desemnează ansamblul mişcărilor şi gesturilor capabile să exprime o anumită stare de spirit sau o trecere de la o stare la alta în cursul unor conversaţii, întâlniri ori altor momente de sociabilitate. Puţini, probabil, şi-au fixat atenţia în acest context analitico-interpretativ asupra rolului pe care îl au picioarele în structura generală a oricărei apariţii oratorice, concentrându-se mai ales asupra mişcărilor mâinilor (prezentate anterior) sau a altor mişcări voluntare ori involuntare ale corpului în ansamblu.Potrivit unor autori contemporani, însă, prezenţa oratorică , având un caracter complex şi dinamic, conţine o serie de elemente relevante care pun în evidenţă o anumită participare a membrelor inferioare (participare care poate fi, de la caz la caz, cooperantă sau contraproductivă). Picioarele încrucişate au posibilitatea de a exprima diverse mesaje în locul cuvintelor. Experţii în domeniu prezintă următoarele variante principale ale ipostazei respective: poziţia standard şi poziţia „lacătului": i) Poziţia standard constă în ridicarea piciorului drept peste cel stâng şi este frecventă în rândul europenilor şi australienilor; poate fi interpretată ca o expresie a nervozităţii, ca un gest de apărare sau de reţinere/abţinere. Totodată, această poziţie este şi un element ajutător care ar trebui analizat şi evaluat în corelaţie cu alte gesturi: de pildă, persoanele stau adesea în postura menţionată în timpul predării unor lecţii sau atunci când trebuie să rămână mai mult timp pe un fotoliu. Dacă o anumită persoană simte că „a îngheţat" de frig, în mod instinctiv ea apelează la aceeaşi poziţie. Potrivit opiniei specialiştilor, în situaţia în care picioarele încrucişate se îmbină cu mâinile încrucişate, se poate înţelege că persoana în cauză se eschivează de la o anumită convorbire/ discuţie. ii) Poziţia lacătului constă în menţinerea unui picior pe pământ şi sprijinirea celuilalt picior îndoit pe primul; semnifică disponibilitatea persoanei respective către competiţie. Este foarte răspândită în rândul americanilor, îndeosebi al bărbaţilor având un puternic spirit al contrazicerii. „Lacătul", cu ridicarea piciorului cu mâinile şi fixarea acestuia peste celălalt picior, constituie poziţia care corespunde persoanelor având un temeinic punct de vedere, greu de schimbat în cursul unei simple discuţii ocazionale. Poziţia respectivă confirmă încăpăţânarea; de aceea, pentru a încerca înfrângerea acestei atitudini se impun demersuri insistente şi îndelungate. După cum au constatat mai mulţi cercetători, cei care stau cu mâinile şi picioarele încrucişate îşi conservă o expresie a feţei, absolut liniştită, iar convorbirea cu ei poate decurge fără vreo constrângere; totuşi, ipostazele în care aceştia se află arată că în adâncul sufletului lor nu se simt întrutotul liniştiţi şi încrezători. Pe măsură ce diverşi participanţi la exerciţiul colectiv 84 al discuţiei încep să se simtă mai siguri şi să cunoască mai bine pe interlocutori, aceştia trec de la „poziţia de apărare" (cu mâinile şi picioarele încrucişate) la o postură mai destinsă şi mai receptivă, corelată cu gesturi similare în diferite contexte etnice. Un alt sistem expresiv în materie de comunicare îl constituie mersul. Inclusiv în oratorie, acesta are relevanţă în măsura în care conferenţiarul nu adoptă poziţia statică în faţa tribunei sau într-un prezidiu, ci preferă o anumită prezenţă dinamică (deplasându-se prin sală sau prin apropierea tribunei). În linii generale, pot fi ilustrate câteva elemente de semiologia mersului ca un însemnat indicator al comportamentului unei persoane: * mersul regulat, cu paşi egali, recomandă un om ponderat; * mersul apăsat este specific unui om cu temperament puternic, echilibrat (dacă paşii săi sunt regulaţi) sau neechilibrat (dacă paşii acestuia sunt mai puţin ritmici); * mersul lent reflectă un temperament inert, flegmatic; * mersul graţios atrage interesul persoanei respective; * mersul pripit indică stări de nervozitate, indecizie, timiditate. Postura, la rândul ei, are un rol specific şi deloc neglijabil în apariţiile publice: *o poziţie nefericit aleasă nu va inspira încredere celor care urmăresc prestaţia persoanei respective. *umerii căzuţi, rotunjiţi, abdomenul moale şi mersul cu paşi târşiţi nu sunt în măsură să sugereze o persoană capabilă să se domine pe sine şi, cu atât mai puţin, să stăpânească - în plan spiritual - un întreg auditoriu. Gestica ad-hoc apare frecvent în exerciţiul oratoric, iar efectele ei cu privire la atenţia auditoriului sunt dintre cele mai puternice. În memoriile despre prezenţa sa universitară la Sorbona, Eugen Lovinescu îl evocă pe criticul-orator Emile Faguet care avea gesturi largi, dar fără a fi îngrijite sau controlate; în acest sens, „Faguet ar fi putut învăţa mult de la gesticulaţia expresivă şi, prin excelenţă, oratorică a d-lui Titu Maiorescu". De pildă, uneori, Faguet scăpa un creion sub catedră, dar - ca şi cum nimic nu s-ar fi întâmplat - îşi continua din acel loc meditaţia vorbită care stârnea admiraţia unanimă a ascultătorilor. Din punct de vedere al gradului de folosire a gesturilor, cercetările din ultimii ani au constatat că ponderea acestora este mai mare: * la copii faţă de adulţi; * la populaţiile tribale faţă de populaţiile civilizate; * la meridionali faţă de nordici. Pot fi concepute două tipuri esenţiale ale limbajului gestual: * un limbaj care însoţeşte limbajul propriu-zis, scris sau vorbit; 85 * un limbaj care înlocuieşte limbajul obişnuit. - Primul limbaj este cel avut în atenţie pentru situaţia oratoriei şi, în general, a vorbirii în public (dialog; discurs).Gesturile însoţesc cuvintele scrise şi pronunţate, întărind puterea lor expresivă şi facilitând receptarea cât mai adecvată şi mai rapidă de către publicul care urmăreşte - adică vede şi ascultă - un discurs; ne referim cu prioritate la mişcările mâinilor. - Al doilea limbaj având un rol decisiv, nu auxiliar este relevant pentru persoanele cărora le lipsesc două mari daruri ale naturii: auzul şi vorbirea. În aceste condiţii-limită, gesturile ca limbaj se adresează văzului în exclusivitate, restabilind zona sensurilor mesajelor şi asigurarea unei transmiteri sui-generis a acestora. Chiar un discurs întreg poate fi prezentat unui public surdomut (care nu aude cuvintele, dar „vede" semnificaţiile lor prin intermediul parametrilor gestuali). - În practică, se întâlnesc multiple situaţii speciale de genul celor care urmează: * existenţa limbajelor artificiale, gestuale sau digitale, impuse de starea de surdomutitate sau de anumite norme socio-culturale la nivelul unor microgrupuri(e.g. ordine călugăreşti), tabu- uri etc. * prezenţa, la unii indivizi, a anumitor ticuri gestuale la nivelul mâinilor, picioarelor, capului care - pentru cei în cauză - se situează în zona inconştientului, dar pot deranja persoanele din jur cu un comportament fizic normal. Se înţelege cu atât mai mult efectul perturbator al acestor ticuri atunci când aparţin unui orator care vorbeşte în faţa mulţimii; datorită efectelor colaterale, accentul se va îndepărta de la conţinutul mesajelor transmise, iar starea de mobilizare a atenţiei colective se va diminua drastic. Sunt, însă, şi situaţii când ticurile, oricât de deranjante ar părea la prima vedere, nu reuşesc să umbrească intensitatea unui act oratoric dacă talentul de a vorbi în public este desăvârşit. - Gesturile nu reprezintă o simplă sumă mecanică; ele pot fi structurate şi organizate într- un sistem; similar limbajului sonor, limbajul gestual conţine atât variante obligatorii, cât şi variante individuale (libere; facultative). - Gesturile pot fi concepute ca un limbaj universal în sensul existenţei unui fond general inteligibil (Quintilian; Darwin; Meo-Zilio). De pildă, s-au efectuat experienţe care au demonstrat capacitatea de înţelegere, prin gesturi, între oameni aparţinând unor popoare diferite; se citează, în acest sens, exemplul unor amerindieni care au putut comunica cu persoane surdomute din Washington D.C. - Referindu-se cu secole în urmă la reprezentarea ideilor prin caractere figurative, gânditorul englez Francis Bacon releva însemnătatea gesturilor, în cartea sa: „De augmentis scientiarum", prin următorul exemplu: fiind întrebat ce ar trebui să facă un tiran pentru a-şi 86 păstra domnia, Periandru, Împăratul Corintului din anii 625-585 B.C. - fără să dea un răspuns verbal - a ieşit în parcul palatului său, retezând în deplină tăcere capetele tuturor florilor. - Sistemul de semne gestuale conţine o anumită organizare în timp şi spaţiu, o gramatică sui-generis: există elemente relaţionale, precum şi gesturi auxiliare care nuanţează gestul principal sau corelează două gesturi.Succesiunea gesturilor aminteşte de sintaxa frazei într-o limbă care nu şi-a creat propriile conjuncţii; fiind lipsită de joncţiune, limba respectivă va apela la serviciile topicii în succesiunea: subiect/verb/obiect. - Există gesturi de jargon, care au evoluat paralel cu cuvintele de jargon. Exemple: i) Se foloseşte gestul pumnului agitat în aer pentru a exprima dispreţul faţă de un anumit fapt/eveniment; filmele italiene din anii '60 şi '70, care erau proiectate în S.U.A., au determinat răspândirea acestui gest în rândul tinerilor de pe continentul american. ii) Semnul lui Winston Churchill pentru victorie (V) avea să fie folosit de către mişcarea contestatară într-o nouă semnificaţie: pace. iii) Pentru contemporani, primul deget ridicat în poziţie verticală, simultan cu celelalte patru degete reunite în pumn, indică o stare de satisfacţie/de reuşită, care nu mai are nevoie de explicaţii verbale, ci doar de expresia aferentă a mimicii. iv) Un gest modern în contextul telefoniei mobile a devenit cel care indică invitaţia de a vorbi „pe celular": primul şi al cincilea deget de la mâna dreaptă indică sub formă de unghi drept utilizarea telefonului, cu o apropiere simultană de ureche. Oricine - dacă face parte, desigur, dintre utilizatorii acestui mijloc mai nou de comunicare - va înţelege imediat despre ce este vorba. v) În situaţii precum competiţiile sportive, din ambele palme se construieşte litera T pentru a sugera o pauză, o întrerupere (în engleză, time-out). Pe un plan mai larg, limbajul sportiv (de exemplu, cel al arbitrilor de la jocurile de baschet) dispun de gesturi manuale simbolice pentru a reflecta diverse momente din joc, încălcări ale regulilor sau decizii punctuale. vi) Discursul modern a asimilat noi elemente de gestică; între acestea, unul frecvent a devenit indicarea spaţială a ghilimelelor: oratorul foloseşte simultan degetele ambelor mâini pentru a sugera anumite semne de punctuaţie care sunt importante în fixarea identităţii unui text; de la caz la caz, ghilimelele pot marca fie o citare, fie o exprimare cu dublu înţeles. - După cum remarca Ivan Evseev, autorul „Enciclopediei semnelor şi simbolurilor culturale", există situaţii când limbajul gesturilor devine unicul mijloc de comunicare, înlocuind integral vorbirea articulată: surdomuţii; lucrătorii de la Bursă; sportivii; şoferii şi macaragii; reprezentanţii unor comunităţi religioase etc.: 87 * Tiranul Dionisio I din Siracusa (430-367 B.C.) a interzis supuşilor să utilizeze comunicarea prin viu grai, aceştia trebuind să se exprime doar cu ajutorul mişcărilor capului, mâinilor, picioarelor şi ochilor. Puşi în faţa situaţiei foarte dificile, locuitorii au creat un „limbaj mut" atât de plastic încât s-a răspândit rapid în Sudul Peninsulei Italice. * La interval de două milenii, la Constantinopol, un Sultan supărat pe eunucii săi a poruncit să li se scurteze limba pentru a nu mai putea divulga secretele haremului. Aceştia au reuşit, însă, să inventeze un limbaj gestual expresiv, încât Sultanului nu îi rămânea altceva de făcut decât să le reteze şi mâinile, dar a preferat până la urmă să abolească acel ordin foarte dur! * „Limbajele silenţioase" sunt folosite şi în comunicarea din cadrul unor Ordine călugăreşti. Conform prescripţiei marelui reformator al vieţii monahale, Sfântul Benedict (480- 547 A.D.), călugării trebuiau să renunţe la pălăvrăgelile inutile şi să-şi petreacă viaţa numai în munci şi rugăciuni. Ordinul Călugărilor Cisterieni (înfiinţat în Franţa, în secolul XI) şi Ordinul Trapiştilor (apărut în localitatea La Trappe din Normandia, în anul 1664) aveau interdicţia totală a vorbirii; la ora actuală, se estimează că vocabularul cisterienilor ar număra peste două mii de semne - ceea ce corespunde unui vocabular fundamental din zona limbilor naturale. Atitudinile pragmatice şi afective ale vorbitorilor - scria Henri Wald - a p a r mai pregnant „când accentele, ritmul, debitul şi intonaţia sunt acompaniate de anumite gesturi şi de o anumită mimică". Totuşi, expresivitatea gesturilor nu este nelimitată sau lipsită de orice insuficienţe. Studiind diverse teorii despre elocinţa gesturilor, profesorul canadian Marc Angenot se simţea dator să recunoască: „ oricât de sistematici am dori să fim în formalizarea gestului oratoric, nu se poate reduce ambiguitatea gestului natural şi convenţional, spontan şi artificial, indiciu al unui adevăr interior şi mijloc de comunicare, obiect de cunoaştere şi loc al unei adeziuni a inimii". 10.3. Exemple de gesturi oratorice * În apărarea lui Manius Aquilius (consulul roman din anul 129 B.C.), viitorul consul din anul 99 B.C., Marcus Antonius, i-a sfâşiat acestuia veşmintele, arătând tuturor cicatricele rănilor primite în pieptul care fusese „scut patriei". După cum susţine Quintilian în tratatul său de retorică, Antonius nu s-a încrezut numai în puterea propriului discurs, cutremurând adânc ochii poporului roman care l- a iertat pe vinovat. * Împăratul roman Servius Galba a scăpat de condamnare datorită milei generate de aducerea, în faţa Adunării, a copiilor săi. * Se crede că frumoasa curtezană Phryne din Elada veacului IV B.C. a evitat pericolul detenţiei nu datorită apărării formidabile care era făcută de vestitul orator Hipereides, ci corpului ei fermecător pe care 1-a dezvelit în faţa publicului, înlăturându-şi tunica. 88 * Renumit în istoria Antichităţii prin preocuparea de a colecta şi pune în ordine fragmentele scrise din capodoperele lui Homer „Iliada" şi „Odyseea"(care până atunci circulaseră doar pe cale orală), Pisistratos a lăsat memoriei umanităţii un gest de referinţă. Acesta - deşi era dotat cu o Charismă de excepţie şi avea un talent oratoric desăvârşit - a preferat să scoată în valoare în timpul unui discurs puterea gesturilor: astfel, cel care a pus capăt democraţiei înţeleptului Solon şi-a ridicat la un moment dat toga, arătându-le atenienilor o rană încrustată pe corp, care a devenit imediat un argument forte pentru a cere să i se creeze un serviciu de pază permanentă! * Gheorghe Brătianu, evocat de Titu Maiorescu în eseul: „Oratori, retori şi limbuţi", apela de multe ori în rostirea unui discurs la gestul batistei: „ ...avea şi batiste mari, de mătase roşie şi, când îşi desfăşura un asemenea drapel în mijlocul discursului, era lucru ştiut că de-acum avea să reînceapă vorbirea cu puteri împrospătate". * Oratoria lui Mihail Kogălniceanu,caracterizată prin francheţea limbajului, tonul discret, autoritar şi plin de umor, era câteodată „ajutată prin gest" (George Călinescu). După ce rosteşte textul: „Iată această broşură; din fiecare pagină a ei curge sânge, căci ea a omorât pe domnul Grigore Ghica (Domnitor al Moldovei, care a trăit între anii 1807 şi 1857 - n.n.)", stenograma vremii consemnează: „Domnul Kogălniceanu rupe această broşură şi o azvârle de la tribună". * I. G. Duca evoca rolul pe care expresivitatea mâinii îl avea în actele oratorice ale lui Titu Maiorescu prin următoarele cuvinte: „Tiparul rece reproduce numai vorbele lui Maiorescu. Mâna lipseşte: şi, fără ea, fără mimica ei, fără evoluţiunile sugestive ale degetului arătător, a dispărut tot ce caracteriza, tot ce deosebea, tot ce dădea elocinţei lui Maiorescu o stranie, unică şi vrăjitoare putere". * Take Ionescu intervenea în procesul intentat arhitectului Ion Socolescu (1856-1924), aducând ca probe materiale nişte gesturi care nu aveau cum să scape judecăţii aspre a scriitorului şi oratorului Barbu Ştefănescu Delavrancea: “Un sipet cu chei - de la odăi, de la magazii, de la depozit, de la pivniţă, de la case de fier - multe, multe chei! Take Ionescu le ridică pe rând cu un surâs potrivit pe o gravă bănuială nemărturisită. Le clatină în faţa auditoriului, le izbeşte, le scapă zgomotos, sfârşind prin a constata că sunt şi chei vechi, fără destinaţiunea cunoscută…Arma domnului Take Ionescu a fost cea mai tăioasă, dar nu cea mai loială. Ea a fost învârtită cu o abilitate neîntrecută, dar nu cu o convingere profundă. Îi denunţ meşteşugul, deşi îi admir talentul, ca nu cumva meşteşugul să deformeze adevărul…A dorit să lase o impresie, iar nu să producă o dovadă". 89 11. Etica polemicii Oratorul, mai ales în situaţiile de factură judiciară, trebuie să aibă în permanenţă conştiinţa luptei. În mod deosebit de sugestiv, Quintilian îl compara cu un comandant de oşti care nu duce întotdeauna armata „peste câmpii plăcute", ci de cele mai multe ori urcă dealuri greu accesibile pentru a cuceri cetăţi aşezate pe stânci abrupte sau întărite cu imense fortificaţii. La fel, un conferenţiar va folosi cu plăcere ocazia de a se desfăşura din plin, „de a lupta cu adversarul în câmp deschis"spre plăcerea asistenţei. Iar când oratorul va fi obligat să pătrundă în terenul spinos al chestiunilor juridice sau să scruteze adevărul în ascunzişurile lui, nu-i va da doar târcoale, nici nu va utiliza „cugetări vioaie şi scânteietoare ca pe nişte proiectile", ci va duce războiul „prin lucrări de fortificaţii, mine, curse şi metode secrete".Asemenea procedee sunt apreciate nu atât în momentul aplicării, cât mai ales ulterior acestuia: pentru un discurs - spunea Quintilian - „orice laudă este valabilă numai după ce a fost terminat". Se ştie că anticii obişnuiau să îşi ascundă elocinţa; astfel, Marcus Antonius recomanda acest lucru pentru a da mai multă crezare oratorilor şi a face mai puţin sensibile cursele avocaţilor. Este bine - considera Quintilian - ca artificiile şi planurile oratorului să rămână ascunse, căci „orice stratagemă, dacă este descoperită, nu poate avea efect". Aceasta este tot ce poate rămâne ascuns în elocinţă, întrucât „vorbele alese, sentinţele de efect, figurile elegante" sau nu există în vorbire, sau sunt evidente pentru ascultător. În polemică, „războiul" poate lua două forme: * război de argumente; * război de cuvinte. - Prima formă se situează pe terenul logicii şi de aceea va învinge întotdeauna posesorul celor mai tari dovezi. Publicul care asistă la „confruntare" va face o intimă comparaţie şi va reacţiona în final aşa cum se cuvine, manifestând admiraţie pentru învingător şi compasiune pentru învins. Orice polemică are un deznodământ, chiar dacă nu întotdeauna acesta este recunoscut ca atare de către cel învins. Oricum, disputa de idei este instructivă pentru asistenţă, mai ales atunci când argumentele reciproce sunt sensibil apropiate ca forţă şi greu de înscris într- o ierarhie categorică. - Cea de-a doua formă are un grad inferior de profunzime, situându-se la nivelul exprimării. Cu greu, lipsa de argumente va putea fi suplinită prin „ofensiva cuvintelor", deşi pe moment aceasta poate impresiona pe unii. Sunt situaţii când învinsul încearcă „să se refugieze" în zona cuvintelor şocante sau înşelătoare. Fără un autocontrol riguros, războiul de limbaj se poate uşor transfera în domeniul invectivelor şi frazelor jignitoare unde regulile morale ale 90 polemicii nu mai contează. Publicul îşi va face, însă, propriile păreri nu doar despre subiectul discuţiei în contradictoriu, ci şi despre atitudinea şi caracterul moral al vorbitorilor. Quintilian observa că în practica judiciară există oratori care, luând din întâmplare o cauză care se pretează mai puţin la elocinţă, „o îndoapă cu circumstanţe din afara cauzei". A-ţi lua sarcina de a vorbi de rău este, după expresia lui Appius, o „elocinţă de câine".În „Institutio Oratoria", Quintilian respingea un asemenea comportament, calificat drept „o bucurie josnică, nedemnă de om, neplăcută niciunuia dintre auditorii cinstiţi". Cei care procedează astfel trebuie să se aştepte a fi, şi ei, trataţi în mod similar; cu atât mai mult, cu cât între a vorbi de rău şi a comite răul nu există altă deosebire decât prilejul.Pericle dorea ca să nu-i vină în minte niciodată vreun cuvânt cu care să supere poporul pe care îl servea cu deplină credinţă. Ceea ce credea Pericle despre sine, credea şi Quintilian despre toţi oratorii, atunci când scria următoarele: „cuvântul ce a părut curajos când l-ai spus este considerat prostie dacă a jignit".Anton Pann afirma: „De multe ori, limba taie mai mult decât sabia", iar cu câteva secole în urmă, regăsim această pildă printre „Învăţăturile lui Neagoe Basarab către fiul său, Teodosie": „Dacă mai înainte aţi vorbit cuvinte cuminţi şi vrednice de laudă, mai târziu însă aţi amestecat la ele vorbărie proastă, toate le-aţi stricat şi întru nimica să fie socotite le-aţi făcut". Disputa nu este străină zonei diplomatice. Desigur, avem în vedere lupta deschisă care se poate desfăşura, în anumite momente, nu între două entităţi umane sau între două armate adversare una alteia, ci între doi furnizori de argumente, între doi purtători de mesaje, care se află într-o relaţie de contradicţie. Dintr-o asemenea confruntare, în mod implacabil, cineva va trebui să iasă victorios; învinsul va fi, totuşi, la fel de onorabil, mai ales dacă acea luptă de idei a fost una grea şi îndelungată. Mijloacele luptei sunt „curate", vizibile pentru cei care asistă la disputa respectivă; în primul rând, ele înseamnă talent şi iscusinţă. Marele diplomat al Genevei, Nicolae Titulescu, obişnuia să spună că este oricând adeptul unor confruntări de idei dacă acestea se înscriu în nota civilizată, respectiv dacă „curtenia este aliata dreptului". Tot el constată, însă, cu amărăciune, că o asemenea atitudine reciprocă a adversarilor de dialog se deteriorase în ultima perioada a vieţii sale; „... astăzi, după câte mi se pare, divorţul dintre ele (dintre curtenie şi drept - n.n.) este complet. Mai mult, lipsind aceste două elemente, natura care nu suportă vidul a trebuit să le înlocuiască. Astăzi, constat că în locul lor domnesc, atotputernice, afirmaţia gratuită şi provocarea.Vă mărturisesc că sunt surprins şi îndurerat". Tot la polemica civilizată se gândea Titulescu atunci când lansa următoarea confesiune: „Masa de conferinţă este pentru mine ceea ce este o pistă cu iarbă pentru un cal de curse!". 91 Figura de stil exprimă ataşamentul solid al oratorului-diplomat faţă de ceea ce înseamnă competiţia deschisă, cu reguli care se respectă, dar şi cu competitori care se respectă reciproc. Cu alte cuvinte, trebuie aplicat spiritul olimpic al concursului în care valorile centrale sunt: cinstea; stima; încrederea în propriile forţe; respectarea adversarului; deschiderea către compromis; abandonarea prejudecăţilor; cultul argumentelor; civilizaţia limbajului. Verbul lui Titulescu - îşi aminteşte stenograful său, Savel Rădulescu - era „când fermecător, când sever şi incisiv,... iar în replica ce dădea adversarului s-ar spune că părea şi mai prestigios şi mai strălucitor...; când trebuia, nici severitatea incisivă, nici chiar vehemenţa stăpânită nu lipseau, ştiind, însă, să le armonizeze cu deosebită îndemânare." Titulescu a reuşit nu doar să promoveze polemica civilizată, dar să o şi apere atunci când exista pericolul ca aceasta să se transforme în confruntare veninoasă, jignitoare. Este edificator momentul Etiopia/Abisinia când împăratul acestei ţări, Haile Selassie, a fost brutal întrerupt de unii “ziarişti”(de facto, nişte huligani) italieni în timp ce îşi susţinea discursul oficial de la tribuna Societăţii Naţiunilor/Geneva.Titulescu a înaintat în mijlocul sălii, rostind următoarele cuvinte: „Domnule preşedinte, în numele justiţiei vă rog a interveni pentru a face să înceteze asemenea acte!”.Ulterior,diplomatul român mărturisea propria opinie despre etica confruntărilor: „...dacă Societatea Naţiunilor, după ce îşi reneagă principiile, nu rămâne cel puţin un club în care regulile gentilomilor să fie respectate, mai bine să se dizolve imediat". În orice împrejurare, spiritul polemic al oratorului trebuie să fie o sinteză între fermitate şi decenţă, între echilibru şi intransigenţă. Civilizaţia limbajului nu atenuează cu nimic valoarea mesajului sau verticalitatea judecăţilor.Cel care crede în adevărata dispută de idei are datoria de a-şi respecta adversarul şi de a-i oferi şansa să se apăra prin propriile argumente. Talentul va fi cu atât mai mare şi mai recunoscut cu cât, în numele unei retorici constructive, oratorul va căuta nu doar spaţiile de divergenţă, dar şi punctele comune, reciproc acceptabile. Chiar în diverse momente tensionate, polemica poate reveni la nota de normalitate dacă intervin resursele subtile ale zâmbetului conciliant, ale glumei sau anecdoticii. Maniera combativă poate îmbina incisivitatea cu autocontrolul, replica rece şi tăioasă cu gestul amabilităţii. Important este, însă, ca disputa să rămână în spaţiul dominat de civilizaţia limbajului şi de corectitudinea dovezilor. În acest fel, confruntarea cinstită şi decentă va deveni o penetrantă lecţie de morală pentru întregul auditoriu. 92 ANEXĂ / Repere istorice Filosoful şi semioticianul francez Roland Barthes (1915-1980) prezintă următoarele momente de bază din istoria retoricii: * Naşterea retoricii * Gorgias sau proza ca literatură * Platon * Retorica aristotelică * Neo-retorica * Trivium * Moartea retoricii În detaliu, R. Barthes propune o schiţă cronologică, redată sintetic în continuare; facem, însă, observaţia că la lista respectivă trebuie adăugat Secolul XX care a marcat un reviriment substanţial al Retoricii. Secolul V B.C. 480-460 * Sicilia: Retorica predată (învăţată) * Corax: prima divizare a Oratio * Gorgias la Atena: Proza retorificată * Hippias din Eleea: cultura cotidiană, opusă Filosofiei: originea îndepărtată a artelor liberale din Evul Mediu. Secolul IV 395-375 * Platon: „Dialogurile" privind Retorica 329-323 * „Retorica" lui Aristotel * Zenon din Citium: Stoicismul grec şi gramatica filosofică Secolele III-II * Alexandrinii: disputa dintre analogişti şi anomalişti (analogiştii postulează că gramatica este regulată şi că această caracteristică reflectă regularitatea lumii şi a spiritului; anomaliştii caută iregularităţile şi excepţiile). 93 Secolul I 116-27 * Varron: medierea în disputa dintre analogişti şi anomalişti * Relansarea disciplinelor liberale 107-43 *Cicero: practicarea retoricii aristotelice 85 * „Retorica" lui Herennius 65-8 * Horaţiu: „Ars Poetica" 43 B.C.-16 A.D. * Ovidiu: fuziunea Retoricii şi Poeziei * Dionysos din Halicarnas: o stilistică a frazei Secolul I A.D. 40-118 * Quintilian: pedagogia Retoricii aristotelice 45-125 * Plutarh: moralizarea Retoricii 55-120 *Tacitus: unificarea tuturor artelor discursului, purtând numele de eloquentia Secolul II * A doua Sofistică sau Neo-Retorica; Asianismul contra Atticismului Secolul III * Porphyr: „Eisagogé" (Categoriile): introducere în Logica lui Aristotel Secolul IV 310-393 * Ausonius: transmite Neo-Retorica spre Evul Mediu 350 * Donat, gramatician 94 354-430 * Sfântul Augustin: Retorica creştină Secolul V * Sidoine Apollinaire: transmite Neo-Retorica spre Evul Mediu * Martianus Capella: constituirea celor şapte arte liberale * Priscien, gramatician Secolul VI 480-524 * Boetius: prima intrare a lui Aristotel - logica restrânsă 490-575 * Cassiodor: creştinizarea artelor liberale şi, îndeosebi, a figurilor Retoricii Secolul VII 570-636 * Isidor din Sevilla („Etymologiae"); *confirmarea Trivium-ului Secolul VIII 673 -735 * Bède: Retorica aplicată sistematic la “Biblie” Secolul IX * Reforma carolingiană a şcolilor * Aristotel tradus în limba arabă Secolul X (lipseşte din descrierea lui R. Barthes) Secolul XI * Scot Erigene şi Realismul * Roscelin şi Nominalismul Secolul XII *A doua intrare a lui Aristotel: Logica integrală 95 *Lupta între Chartres şi Paris: Retorică / Dialectică; Litere / Filosofie; Studium / Sacerdotium. Victoria Parisului şi a Dialecticii 1096-1141 * Noi clasificări ale Trivium-ului sub dominaţia Dialecticii: Hugues de Saint-Victor 1128-1202 * Alain de Lille: Alegoria carului 1150 * Pierre Hélias: debutul gramaticii speculative Secolul XIII 1200 * Înfiinţarea Universităţii din Paris * Modistae Secolul XIV * Ars obligatoria * Codul Disputatio Secolul XV * Artele celei „de-a Doua Retorici" - arte poetice (din punct de vedere al formelor verbale, nu al compoziţiei) Secolul XVI * Intrarea „Poeticii" lui Aristotel în Italia: Castelvetro, Scaliger, Veda 1521 * „Retorica Deplină" a lui Fabri 1555 * „Dialectica" lui Ramus (anti-aristotelic) 1592 * Retorica în latină (Nunez) * Retorica - fundament al învăţământului iezuit 96 Secolul XVII 1630 * Intrarea „Poeticii" lui Aristotel în Franţa 1675 * Bernard Lamy: „Retorica sau arta de a vorbi" Secolul XVIII 1730 * Dumarsais: “Tratatul Tropilor" 1783 * „Retorica" lui Hugh Blair Secolul XIX 1807 * Gaillard: „La Rhétorique des Demoiselles" 1827 * Fontanier: „Manual clasic pentru studierea Tropilor" Finele secolului XIX * Stingerea progresivă a tratatelor de Retorică Secolul XX (adăugat de noi în respectiva descriere) * Rhetorica Rediviva * Noua Retorică (Ch. Perelman; L. Olbrechts-Tyteca; T. Todorov; P. Kuentz; R. Barthes) Istoria Retoricii s-a derulat în accepţiunea clasic-tradiţională a ştiinţei respective timp de peste două milenii şi jumătate, de la Gorgias la Napoleon III: *Democraţia ateniană; *Republica romană; *Imperiul Roman; *Marile Invazii; *Feudalitatea; *Renaşterea; *Monarhia; *Revoluţia. 97 Retorica - după cum remarca Roland Barthes - „a digerat regimuri, religii, civilizaţii". Totodată, retorica a fost singura practică (alături de gramatica născută după ea) prin intermediul căreia societatea a recunoscut limbajul şi suveranitatea acestuia. ******** Mari oratori ai Antichităţii I. Demostene (384-322 B.C.) A fost cel mai mare orator al Greciei Antice; printr-o fericită coincidenţă, el s-a născut şi a murit în aceiaşi ani ca renumitul autor al „Organonului", Aristotel. Deosebirea în materie de atitudine politică ce distanţează cele două nume de referinţă ale Antichităţii elene a fost următoarea: în timp ce Aristotel s-a aflat mereu în preajma regelui Macedoniei, Filip al II-lea şi a fiului acestuia, Alexandru cel Mare căruia i-a fost un strălucit mentor, Demostene s-a pronunţat cu fermitate împotriva actelor de agresiune ale regelui macedonean, chemându-i la luptă pe atenieni prin vibrante discursuri. Cariera politică a lui Demostene este structurată în următoarele etape mai importante: i) în perioada 351 - 340 B.C., Demostene ca orator al opoziţiei combate „partidul păcii", care se afla la putere; atunci apar marile sale discursuri politice; ii) între anii 340 - 338 B.C., Demostene ca lider al partidului de guvernământ pregăteşte acţiunea contra regelui Filip; iii) după lupta de la Cheroneea (338 B.C.), în urma venirii la tron a lui Alexandru cel Mare şi a ruinării Tebei, Demostene aparţine formaţiunii politice învinse; după moartea lui Alexandru Macedon, el se întoarce la Atena într-un mare triumf, dar în anul următor (322 B.C.), se refugiază în Templul lui Poseidon din Insula Calauria unde îşi va pune capăt zilelor, pe fondul urmăririi sale de către armatele macedonene. După cum au remarcat numeroşi cercetători ai operei sale oratorice, Demostene a dovedit că această artă poate fi asimilată şi prin muncă tenace, mai ales atunci când natura îi este potrivnică celui care doreşte să impresioneze o anumită mulţime prin intermediul vorbirii sale. Marele istoric Plutarh evoca eforturile imense, făcute de Demostene: pentru a-şi corija defectele de pronunţare, obişnuia să ţină pietricele în gură; pentru a învinge vorbirea înceată şi a se obişnui cu zgomotul mulţimii, îşi rostea discursurile pe malul Mării, încercând să învingă, prin vocea sa, valurile ce se loveau de ţărm; pentru a corecta ticul nervos de mişcare a unuia dintre umeri, a recurs la agăţarea unei săbii care îl înţepa la fiecare atingere; în fine, pentru a studia în deplină linişte, se retrăsese într-o peşteră. 98 Opera oratorică a lui Demostene cuprinde aproximativ 60 de discursuri: i) discursuri politice printre care: * cele 3 “Filipice”( denumirea provine de la Regele Macedoniei, Filip al II-lea); * cele 3 “Olintice”( denumire originată în Cetatea greacă Olint); * “Asupra situaţiei din Chersones”. ii) discursuri juridice precum: * “Pentru coroană”; * “Asupra ambasadei necredinicioase”; * “Împotriva lui Midias”. II. Cicero (106-43 B.C.) Pe fondul intenselor activităţi desfăşurate în spaţiul Forului (occupations fori), care au generat şi amplificat pasiunea pentru oratorie la distinşi vorbitori ai epocii precum Cato cel Bătrân, Marcus Antonius, Licinius Crassus, a apărut Marcus Tullius Cicero, cel mai mare orator al Romei Antice. Mult timp, spiritualitatea latină se inspirase din creaţiile Greciei; istoricii literaturii greco-latine comparau poporul roman cu o muză ce nu poate merge, deoarece are aripile tăiate, iar Horaţiu, în „Ars Poetica", recomanda drept unic mijloc pentru reuşita preocupărilor literare imitarea modelelor greceşti:„Fie zi şi noapte, citiţi şi răsfoiţi operele greceşti/Vos exemplaria Greca nocturna versate manu versate diurna”.Însuşi Cicero a studiat, în anii tinereţii, ştiinţa retoricii la renumita Şcoală din Insula Rhodos, dar şi-a depăşit magiştrii eleni, scriind opere care au devenit modele ale elocinţei. Quintilian are pagini de profund entuziasm la adresa talentului lui Cicero: „El nu adună apă de ploaie, cum zice Pindar, ci se revarsă valuri-valuri într-un şuvoi necontenit, fiind parcă născut printr-un dar al Divinităţii pentru ca elocinţa să-şi poată dovedi prin el toate puterile.". În aceeaşi notă admirativă, Quintilian aminteşte că pe bună dreptate contemporanii lui Cicero l-au numit „regele Forului”. Tot Quintilian identifica următoarele calităţi fundamentale pe care Cicero le-a preluat de la marii săi înaintaşi, încorporându-le în propria personalitate: vigoarea lui Demostene; bogăţia în exprimare a lui Platon; delicateţea lui Isocrate. Stilul lui Cicero ţinea cont de faptul că, spre deosebire de alte domenii, în oratorie judecata celor competenţi coincide cu judecata publicului; deci, limbajul oratorului trebuie să fie limbajul tuturor şi, în acelaşi timp, un limbaj artistic ales. 99 După cum remarca Tacitus, „prin nimic altceva nu a întrecut Cicero pe oratorii din vremea aceea decât prin bunul gust, căci el este cel dintâi care şi-a îngrijit vorbirea, cel dintâi care a practicat o alegere a cuvintelor şi a pus artă în îmbinarea lor". Marele orator al Romei Antice este, totodată, considerat drept primul prozator latin, având un stil propriu, caracterizat prin puritate, bogăţie, eleganţă şi armonie. În opinia lui Pierre Larousse, discursurile lui Cicero sunt modele de justeţe şi precizie, de naturaleţe şi vivacitate, încărcate câteodată de patetism sau de ironie fină. Cicero a fost martorul unor evenimente istorice precum: Răscoala lui Spartacus; Conjuraţia lui Catilina; Primul Triumvirat (Caesar, Pompeius, Crassus); războiul civil dintre Caesar şi Pompeius; uciderea lui Caesar; al Doilea Triumvirat(Octavianus,Antonius, Lepidus).Reacţia retorică a lui Cicero la aceste momente de referinţă a fost una creativă prin excelenţă, cristalizându-se în discursurile: * „Catilinarele" (acuzarea lui Catilina); * „Filipicele" (acuzarea lui Marcus Antonius; titlul preia denumirea dată de Demostene); * cele 5 „Verrine"( acuzarea abuzurilor lui Verres, guvernatorul Siciliei). Contemporanii i-au elogiat marelui orator Cicero aleasa cultură: îi cunoştea în profunzime pe poeţii latini (Plaut; Terenţiu; Lucreţiu), ca şi pe scriitorii (Homer; Eschil; Sofocle; Euripide) şi oratorii (Demostene; Isocrate; Eschine) din Elada. De asemenea, el acorda Istoriei o prioritate absolută, considerând că „a nu şti ce s-a întâmplat înainte de a te fi născut înseamnă a rămâne tot timpul copil". Cicero nu a fost doar un mare orator, ci şi un mare teoretician al oratoriei, compunând o serie de lucrări despre arta şi ştiinţa Retoricii, printre care: * „De inventione" (lucrare din tinereţe); * „De oratore" (consacrată condiţiei oratorului şi stilului retoric); * „Brutus (De claris oratoribus)" (prezentare a oratorilor romani); * „De optima genere oratorum" (lucrare în care se afirmă că Demostene este idealul oratoriei); * „Partitiones oratoriae" (dialog între Cicero şi fiul său, Marcus care primeşte veritabile lecţii de elocinţă). Cicero a fost asasinat în anul 43 B.C. de către ostaşii lui Marcus Antonius, un puternic adversar al Republicii. 100 SURSE BIBLIOGRAFICE * Marc Angenot - Les traits de l'éloquence du corps, în: „Semantica", nr.1, 1973 * Maria Cornelia Bârliba - Titu Maiorescu. Pledoarie pentru inteligenţă, Editura Edimpex Speranţa, Bucureşti, 1992 * Maria Cornelia Bârliba - Filosofie şi comunicare, Editura BREN, Bucureşti, 2000 * Maria Cornelia Bârliba, Dan Mihai Bârliba - Diplomaţia cuvintelor. Nicolae Titulescu - vocaţia unui orator, Editura BREN, Bucureşti, 2001 * Maria Cornelia Bârliba, Dan Mihai Bârliba - Focul sacru al Genevei, Editura BREN, Bucureşti, 2002 * Maria Cornelia Bârliba, Dan Mihai Bârliba - Comunicare şi adevăr. Orizonturi semantice, Editura Printech, Bucureşti, 2004 * Maria Cornelia Bârliba - Introducere în retorică, Editura Printech, Bucureşti, 2007 * Maria Cornelia Bârliba - Retorica. Expresivitate şi persuasiune, Editura Printech, Bucureşti, 2011 * Roland Barthes - L'ancienne Rhétorique, în vol. «Recherches rhétoriques", Communications, 16, Editions du Seuil, Paris, 1994 * Gaston Boissier - Cicero şi prietenii săi, Editura Univers, Bucureşti, 1977; Seuil, Paris, 1993 * Manuel Maria Carrilho - Rhétorique de la modernité, P.U.F., Paris, 1992 * M. Tullius Cicero - Opere alese, vol. I-III, Editura Univers, Bucureşti, 1973 * Demostene, Eschine, Hiperide, Licurg - Pagini alese din oratorii greci, vol. II, Editura pentru Literatură, Bucureşti, 1969 * Cella Dima - De la vorbire la elocinţă, Editura Albatros, Bucureşti, 1982 * Vasile Florescu - Retorica şi neoretorica. Geneză, evoluţie, perspective, Editura Academiei Române, Bucureşti, 1973 * Sanda Ghimpu, Alexandru Ţiclea - Retorică. Pagini alese, vol. I, Casa de Editură şi Presă „Şansa", Bucureşti, 1993 * Margo T. Krasne - Munca de lămurire - o artă, Editura Antet, Oradea, 1998 * Titu Maiorescu - Prelegeri psihologice (1869), în vol. „Opere filosofice", Editura Academiei Române, Bucureşti, 2005 * Lyle V. Mayer - Fundamentals of Voice & Diction, WCB Brown & Benchmark Publishers, 1994 101 * Michel Meyer - Questions de rhétorique: langage, raison et séduction, Le Livre de Poche, Paris, 1993 * Miţu Movilă - Conceperea şi formele discursului. Retorica practică, Editura Fundaţiei „Chemarea", Iaşi, 2000 * Constantin Noica - Cuvânt împreună despre rostirea românească, Editura Eminescu, Bucureşti, 1987 * Constantin Noica - Schiţă pentru istoria lui Cum e cu putinţă ceva nou, Humanitas, Bucureşti, 1995 * Nicolae Titulescu, Pledoarii pentru pace, Editura Enciclopedică, Bucureşti, 1996 * Oratori şi elocinţă românească, Editura Dacia, Cluj-Napoca, 1985 * Retorică românească. Antologie, Editura Minerva, Bucureşti, 1976 **** Notă: Cursul de retorică se bazează în principal pe tratatele: “Introducere în retorică” (2007) şi “Retorica. Expresivitate şi persuasiune” (2011), al căror autor este Profesor Universitar, Doctor în Filosofie al Academiei de Ştiinţe din Praga (1977), Maria Cornelia Bârliba. 102 